text:
最新
熱門
精選
主題
-
(優秀開飯熱店大賞2022)唔使飛都食到日本風味 入圍日本菜餐廳指南
唔少香港人有兩個「鄉下」,第二個就係疫情前每年唔飛幾次唔安樂嘅日本!幸好喺美食之城亦有唔少正宗日本料理,今次入圍嘅10間日本菜餐廳,唔少都從日本空運新鮮食材到港,或者賣相特別引人注目.即刻睇下佢哋嘅介
-
好消息!6間老店/人氣小店 結業重開
呢排上網,睇親好多嘅都係邊間邊間餐廳停業,甚至要結業嘅消息.不過,都有啲好消息嘅!最近多咗一啲有多年歷史嘅老店,或者係人氣小店結業後宣佈重開喇!包括彈牙魚肉魚蛋,懷舊冰廳,芫荽拉麵店等,大家又可以食返
-
一秒變居家廚神!懶人煮食包/套餐集合文3.0
疫情下多咗機會留喺屋企開飯,除咗睇下食譜學下易煮料理之外,亦可以考慮買餐廳推出嘅懶人煮食包!由小食,點心,拉麵到三道菜套餐都應有盡有,化身廚神煮出餐廳水準無難度.
-
外賣鐵板燒 / 過江龍拉麵 4間旺角新餐廳推介
疫巿難做,無奈結業同暫時停業嘅餐廳愈嚟愈多,不過同時都有唔少新店上場,為靜寂嘅餐飲業帶嚟生氣.好似旺角咁,近呢3個月都有成50間新餐廳開業,其中以下呢4間,有嚟自日本同台灣嘅過江龍,創新嘅中式糖水,亦
-
11月份好評餐廳十強
年尾嘅十強榜,百花齊放,既有星馬菜系,亦有西,日美式;有情調餐廳,寵物友善餐廳,亦有快餐甚至food court都有!唔講咁多,即睇十強:
-
銅鑼灣新開過江龍日式蠔吧 8款口味牡蠣盛合 + 生蠔小食/拉麵
成日都話做嘢辛苦,要食餐豪嘅獎勵下自己,咁一於就食餐「蠔」啦~ 銅鑼灣新開咗間主打日本牡蠣料理嘅餐廳,係日本著名燒肉店Yakiniku Kakura嘅新品牌.一入門口就已經見到有成個放滿唔同產地嘅牡蠣
-
(日本拜師學習職人精神)拉麵女師傅油麻地開店 期間限定芫荽拉麵(有片) 精選
召喚芫荽黨黨員!呢間日式拉麵店新出期間限定嘅芫荽濃雞湯拉麵,用足芫荽榨汁,煉油同磨粉,可想而知湯底有幾濃郁.其他口味拉麵亦出色,皆因主理嘅師傅經驗豐富,更曾到日本學師,從因為係女仔而被睇唔起,到學成返
-
(識食攻略)和牛拉麵 食過返尋味!
阿久根和牛拉麵屋嘅叉燒絕對係非一般,餐廳用左A4級鹿兒島阿久根西冷和牛烹製而成!
-
(識食攻略)人氣雞湯拉麵 啱晒要濃而不膩嘅你!
一提起食拉麵就好驚肥膩? 金鶴拉麵主打雞白湯湯底,奶白色嘅湯頭充滿住濃濃嘅骨膠原,口感順滑,濃而不膩.
-
(以美食開啟第二人生)天后新開無框架Fusion菜館 招牌鮮麻花椒拉麵(有片) 精選
2020年7月,有五個年輕人以Pop-up形式開啟咗佢哋嘅第二人生;嚟到今年9月,佢哋將自己嘅心思同精神投放喺天后呢間新開嘅多國菜餐廳裡面.打開Menu會見到糅合中,西,日,甚至係星馬特色嘅菜式,可以


c: text/html

text:
小小豬又長大多一個月,已經係十六個月啦!時間真係過得好快,今日睇住小小豬嘅活動,佢嘅行經都表現得成個人仔咁,真係大個仔左多!(唉..真係開始覺得自己年紀大啦!)
依一個月我覺得一大進步嘅就係放膽行路,上一個月時仲係一步步慢慢咁拖住你行,到依家一出到街就要自己落地行,仲好似好急趕咁行得又急又快,有時候仲唔肯俾人拖住要自已行,有時都真係既擔心又激C.不過小豬媽話係正常,因為佢地剛剛學識行所以要扮叻咁自己行,到過多一兩個月行厭左,就自自然然咁要抱抱啦!依家唯有每當佢要自已行時,睇緊啲,唔好俾佢整襯啦!
另一件進步事就係小小豬除左學識晒A-Z 26個英文字母外,仲學識左0-9同分別到圖形及顏色.有時係街上面見到數字同英文字,佢都好會突然間讀出嚟俾我地聽,真係令我不得不讚賞吓佢叻叻呀!
除左學嘢之外,依個小小豬仲越嚟越古靈精怪,成日都做埋啲搞笑,所以有時攪到見住佢啲百厭嘢都唔記得要罵佢,都唔知話佢古惑定醒目好.
見佢一天一天咁長大,一日比一日懂事了,所以都真係要花多啲心機教好佢,等佢成為一個好乖乖!
同場加映:今日小小豬好痴大肥豬,就連睇電視都要伏係大肥豬個身上,睇吓佢地兩父子幾冧,真令我依個媽媽有少少妒忌添…哈哈哈~

robotstxt: allowed

filter: keep


text:
公眾人物或多或少都有點「偶像包袱」,無論私底下有幾不修邊幅,在鎂光燈下或社交媒體上都要規行矩步,以靚樣示人.不過身為平凡人嘅你同我,日常生活唔會時時刻刻有鏡頭影住,其實又邊使加咁多限制俾自己?就如本地藝術團體START FROM ZERO (下稱SFZ) 的其中一位happy worker — Miki,就一直活得無包袱,而且勇於跳出comfort zone.邊個話女仔唔啱做木工呢啲粗重工夫?偏偏佢就做得好自在.究竟係咩驅使佢願意日日都帶住成身汗味喺木屑堆中工作?我諗真係愛呀!
足球女將搵工轉工無限輪迴
單看外表就知道Miki是個好動型女生,原來以往她曾經加入過港隊青年軍,是一名足球女將,不過後來因為傷患頻頻,斷過四次(!!)前十字韌帶之後,終於不得不終止運動員生涯.離開了熟悉的運動圈子,大專畢業後她就跳入了搵工轉工搵工轉工的無限輪迴之中.Miki︰「由細到大做過好多份工:酒吧侍應,售貨員,物理治療助理,店舖經理,Marketing Director,游水教練……最高紀錄嗰排一次過打四份工.」唔趁年輕試多幾份,點知自己真正鍾意啲咩?
「後來去咗欖球總會做文職工作,日日返9至6,返咗一排我覺得自己唔可以咁樣,過啲太規律嘅生活簡直係磨滅意志.而且當時freelance幫手做marketing工作嘅一個衛衣品牌要結業,無咗呢份工之後我其實有啲lost.因為我覺得一個人搵快樂嘅方法來自成功感,如果你搵到有興趣嘅工作,而人哋又對你做嘅事表示認同,甚至同你講好多鼓勵說話,你會好振奮,更加會keep住個passion去做好件事.不過嗰陣嘅我未遇到好理想嘅工作,所以打算去working holiday,睇下會唔會搵到啲更適合自己嘅機會.」
來自紐西蘭的溫暖感覺
一直抱著隨遇而安的心態,Miki到埗紐西蘭後才慢慢開始尋找工作機會.「嗰時成日會出街周圍行,見到好多當地人屋企車房入面都有張木工枱,佢地會幫自己屋企整嘢,例如起個簷蓬嚟晾衫,或者或者砌個木架嚟種植物.見到呢啲手作令我諗起我好細個嘅時候已經好鍾意研究啲枱枱櫈櫈點整法,見到都會摸吓.就算我以前做相機公司,我都好鍾意拆開啲相機再砌返佢,好enjoy做啲砌砌嵌嵌嘅工作.所以嗰陣去紐西蘭South Island backpacking旅行嘅時候,我就參觀咗一間木工廠,一入到去已經覺得『嘩,好x型!』,自己好似完全fit in呢個地方咁.諗落其實做木工真係好適合我唔鍾意坐office,鍾意周圍走嘅性格.」後來Miki就嘗試於當地尋找木工的工作,打算由學徒做起.不過受制於外國人的身份,一直沒有回音.果然要將興趣變成職業,還是需要一點運氣.
雖然找不到理想工作,不過當人在異鄉,生計還是個必需要解決的問題.於是Miki就重新擔任熟悉的崗位—游泳教練.Miki:「去working holiday第一樣想學英文,第二樣想學人哋文化,而唔係去農場做苦工,所以好好彩有間私人學校請咗我去教小朋友游水.嗰度環境好靚,對住個火山,係個無乜中國人,可以好好練英文嘅地方.每日除咗同小朋友溝通,每次上堂前都要同其他同事開會,佢哋會問好多我嘅意見,令我覺得好被重視.而且無諗過做左一兩個月之後,老闆話我pick up工作好快,啲家長同小朋友都好鍾意我,所以簽咗兩年working visa畀我.到後來我決定要走,好多家長仲送酒,耳環,糖,自製曲奇,蛋糕俾我,我完全冇expect過,但有種好溫暖嘅感覺.」
做木工只會緊張唔夠時間多過想hea
筆者相信,這個世界是有吸引力法則的,當你對某件事念念不忘,全個宇宙都會幫你達成願望.剛回到香港的Miki在街上偶然碰見了中學師兄,亦即是SFZ的其中一位主理人Katol,沒想到這就是她成為木匠的契機.Miki:「嗰次見到Katol,我話好想上佢studio參觀吓,開頭我諗住義務性質去睇下有咩做,順便學下嘢,後來佢哋有興趣請我做part time,我心諗『梗係好!』之後就開始喺嗰度返工.」
即使本身性格好動,但遇上需要大量體力勞動的工作,Miki不諱言最初都有點吃力.「入行第一個project係幫一間時裝店做裝修,頭十日好辛苦,雖然係冬天但都做到身水身汗,學到好多新嘢,但完全唔知時間過得咁快.喺呢度做嘢就係你會緊張唔夠時間多過想hea.以前做過好多份工都係諗住『唉﹗幾時放工呀﹗』,但呢份工就係『嘩咁快又夠鐘嘅!』」做到自己想做的職業固然幸運,遇上合拍的同事就更加係bonus.「唔知點解我哋每次做outing job都會落雨,有次試過喺黑色暴雨之下我哋要幫一個美容品牌喺海港城出面做set up,連續三日都留喺嗰度,做到通頂就一齊睇日出,一齊食麥樂雞,嗰份一齊拼博,流汗,分享嘅感覺好好,呢樣係我做第二份工搵唔到嘅快感.」
有人說去完working holiday的人,習慣了外國悠閒自在的生活,回到香港容易感到迷失,也較難重新適感急促的生活節奏.不過對Miki而言,在紐西蘭曾經試過每星期要返足七日工來賺取生活費的日子,令她發現原來自己都幾捱得.她更用電鑽來形容自己現時的工作態度,她說:「我覺得自己就好似一個衝擊批咁,雖然有時會因為失敗而唔開心,但我唔會俾自己停,好似身體入面有個摩打帶我不斷向前,不斷試唔同嘅嘢,雖然工作有時會辛苦,但我好鍾意挑戰自己嘅極限﹗」
去美之買工人褲著殘咗都唔肉痛
現時Miki在SFZ已經工作了一年半,對於鬥木的工序亦愈來愈熟練,有時難免要處理較重覆又沉悶的環節,Miki又會怎樣應對?「如果做啲唔危險嘅工作例如索色,磨木嘅時候我都會聽歌,多數會聽觸執毛,The Whitest Boy Alive,Toe呢啲比較輕快啲嘅歌,個人會有拼勁啲﹗不過呢排就鍾意聽王菲,一路唱住『夢中人~』咁做嘢好好feel!」
做得多粗重工夫,衫褲鞋襪自然也容易磨損,所以Miki平時亦不會花費太多在工衣上.Miki:「我成日喺Carousell買衫,因為返工著黎著去都係嗰幾件,最緊要舒服同實用,著殘咗都唔肉痛.雖然熱嘅時候都會著短褲,但一定會著長襪,因為好多木碎飛嚟飛去會容易𠝹親.另外,我都會去美之買工人褲,因為studio每逢1號同15號會有uniform day,全team人一齊著工人褲,唔著要罰一百蚊㗎!」咁有team spirit,難怪可以令大家對studio更有歸屬感.
以前做慣「slasher」嘅Miki,其實又點會安於只係做一份工呢?所以現時她除了是一名木匠,還在國際學校中擔任體育老師.Miki:「我都幾鍾意教小朋友,因為佢哋唔會扮嘢,好多天馬行空嘅諗法,甚至有時可以啟發到我添!」談到未來計劃,這位熱愛木工的女生依然希望循這方面發展:「嚟緊希望提議吓學校可以俾我教埋木工班,另外自己亦計劃同朋友夾租studio,嘗試整啲木製傢俱,應該會幾好玩.」雖然Miki話自己年紀唔細,不過當一個人搵到真正有興趣嘅事,並成功將之化為事業,無論而家係咩年紀都一樣值得開心.
好𢯊女子︰
黃美琪 Miki Wong (木匠 )
Facebook / Miki Mei Ki Wong
Instagram / kiaoramia


text:
Day 6
check out 移動小屋後就出發返rovaniemi
其實之後編排既行情係去kemi玩破冰船既
但由於inari離kemi都幾遠下有成500公里,為左唔好渣車咁累
決定留一晚係rovaniemi休息,第日先再由rovaniemi出發去kemi
經過3,4個小時車程,終於返返rovaniemi
由於無今日無編行程,隨意係市中心行下shopping mall
晚餐就係tripadvisor搵到間中菜,可能你會話去歐洲食咩中菜啊,但芬蘭菜真係來來去去得個幾款,
面對之後幾日都要係d細town到過,又一定要再食個幾味送,今日都係食返餐中菜啦
叫左個水煮魚,雖然唔係好正宗,但係芬蘭食到都帶幾分感動
Day 7
今日既活動係坐破冰船 Sampo Icebreaker,亦都係成個行程最貴既一項活動
係官網買票有幾個唔同既package你選,
有分玩唔玩埋雪上電單車
需唔需要接送,接送可選由rovaniemi接或kemi接皆可,當然rovaniemi遠d價錢又貴d啦
我地有自駕當然只係選最基本船票同唔要接送啦,但係咁都盛惠400eur 一個人
不過如果唔自駕就千其唔好慳住咁買啦,因為上船個到山卡啦黎,係無公共交通,
到時分開買票再搭佢個shuttle仲貴,睇過係kemi來回碼頭10分鐘車程都要約30eur一個人
上到船會分組先,每組會輪流去參觀船倉,食lunch,係冰海上游水等等
參觀船倉有好多講解
呢隻破冰船有幾十年歷史,以前真係攞嚟破冰幫d商船開路
而家退休就成為景點俾遊客參觀
到食lunch啦,當然係麵包同三文魚湯,三文魚湯係任裝既
基本上係芬蘭每一日都係麵包,三文魚湯,薯蓉,鹿肉
食到咁上下就到我哋落冰海游水啦
放心嗰件衫係唔入水,保暖同識浮既,所以唔識游水都可以玩架
不過係臭咗啲啫,同埋件衫好緊,我隔離果條友着咗有啲透唔到氣緊到流眼淚
我覺得冇想像中咁好玩,可能因為件衫實在太緊,玩完一輪成個人散晒
玩完游水後就企左咗係啲冰度影吓相咁
到所有人都玩過游水就起航返去啦
落船嘅時候每人都會有一張證書,證明我哋登過呢條船
overall 雖然唔平但絕對值得,因為全世界好似只得呢到有得玩破冰船
唔好講北海道個隻,因為根本唔入流,同呢個比北海道個隻簡直係小朋友玩泥沙
由於食唔慣芬蘭菜,決定試下係tripadvistor 搵附近嘅中菜嚟食
好彩揾到間都算正宗,係一位上海人開嘅(無記錯既話)
可能平時無咩人同佢傾計,一見我地就傾唔停
我問佢點解會喺呢度開中菜館 ,死城咁一入夜咩人都冇,佢就同我講瑞典仲小人啊
跟住又問唔落雪呢到有咩做,佢話唔落雪時主要係出海釣魚
佢同我哋講睇到三日極光好好彩啦,有d旅行團黎到一星期都睇唔到一日,所以黎芬蘭記住預多小小日數啊
食飽飽後我哋就返去休息啦


text:
每當訪問南韓賽車女郎點解入行時,佢哋嘅答案不外乎因為享受呢份工作,或者享受被攝影機包圍嘅感覺,不過宋怡娜卻相當特別,佢表示入行原因係想同賽車近距離接觸,享受高速快感喎!
寓工作於娛樂已經相當難得,而寓娛樂於工作更係難能可貴.宋怡娜自細喺屋企人嘅薰陶下,對賽車運動有無比嘅興趣,長大後對賽車更係相當熱愛,因此大學畢業之後,就去做職業賽車女郎.咁點解唔係去做賽車手呢?原來佢最初真係希望成為一位賽車手,但卻遭到屋企人強烈反對,最後只好放棄.而喺讀緊大學嘅時候,有一位從事賽車女郎工作嘅前輩,得悉佢熱愛賽車活動,便問佢有冇興趣兼職做賽車女郎,唔單止可以同賽車近距離接觸,仲可以同賽車手交流,聽到對方咁講,怡娜便二話不說答應.
擁有迷人外形及魔鬼身材嘅怡娜,換上性感賽車女郎制服示人,誘人魅力爆晒燈,2006年喺釜山舉辦嘅賽事上初次登場,即時成為焦點,備受大家關注,於是模特兒事務所就問怡娜有冇興趣加入模特兒界,當時佢仍要兼顧學業關係,故推辭咗對方,只繼續兼職做賽車女郎.及至大學畢業後,怡娜終於作出改變,事關兼職咗兩年後,佢發覺自己非常鍾意呢份工作,結果喺2008年佢以職業賽車女郎身份出道.
出道之後,怡娜偶爾會客串做主持工作,訪問參加比賽嘅賽車手.怡娜表示起初相當緊張,擔心自己嘅口才未能應付得到,故請教有主持經驗嘅前輩,結果喺第一次進行訪問時,雖然出現唔少蝦碌場面,但總算能夠順利完成工作.
為咗令人氣推得更高,怡娜獲事務所推薦參加賽車女郎大賽,憑住超火辣嘅身材,以及對賽車運動深入嘅認識,令佢喺比賽中過關斬將,一直殺到入決賽,最終獲得最佳主持獎.呢次比賽唔單止令佢嘅人氣大大提升,更讓唔少人認識到呢位美女賽車女郎口才了得.
隨住賽車女郎工作上咗正軌,怡娜同唔少賽車女郎一樣,朝住模特兒發展.最初以為呢個轉變冇乜困難,點知做咗攝影模特兒後,先至知呢份工作一啲都唔容易,尤其係體能要求相當高.怡娜表示做賽車女郎總會有休息嘅時候,但係攝影模特兒往往要一連工作幾個小時,最長試過做足12個鐘,絕對係體能大挑戰,不過怡娜對事業充滿野心,呢樣又點難得到佢呢!
出生地:首爾
身高:170cm
三圍:35-23-34
簡介:宋怡娜同時兼顧賽車女郎同攝影模特兒嘅工作,但係佢冇因此感到壓力,反而愈戰愈勇,先後喺多本人氣時尚及美妝雜誌拍攝寫真,近年佢更客串做網絡主播,果然係精力旺盛!如果大家想了解佢多啲,就要Click入呢個網站喇!
網址:http://cafe.daum.net/sunny00411
撰文:魂


text:
咁靚女都仲係單身?五個原因話你知點解女神仲未有拖拍~你又中咗幾多樣?
好多人同小編一樣,覺得靚嘅女仔就必定擁有一個完美嘅男朋友,咁就錯啦~因為身邊有好多嘅靚女仔都仲係單身啊!點解?睇吓以下5個原因啦!
1. 「不為戀愛而戀愛」
有D女生唔會浪費自己嘅青春係短暫嘅戀愛上.如果要佢拍拖,佢都要確定呢個男生係值得俾佢投入一生嘅時間去愛佢.佢地唔會因為想戀愛而隨便戀愛!小編真係好欣賞呢一type 嘅女仔!
2. 堅持「先愛後性」原則
有D女生除咗靚之外,亦同時擁有智慧同原則!相比起先性後愛,呢D女仔會選擇先愛後性,同一個自己真正鍾意嘅人發生關係!可以睇得出,佢地唔係一D好隨便嘅女仔!
3. 必須係自己鍾意嘅先稱得上完美
有部分靚嘅單身女仔,唔會急住擁有完美生活,而隨便搵一個唔適合自己嘅人.對佢地嚟講,如果係自己生活上每一件事都係自己鍾意嘅,咁樣對佢地嚟講就會更加完美啦!
4. 男生對呢D女生充滿負擔
好多靚嘅單身女仔冇拍拖嘅原因,就係佢地太完美啦!雖然好多男仔對女神會有心動嘅感覺~但對於仲未想定落嚟嘅男仔嚟講,咁樣嘅女仔佢地係唔會考慮嘅!靚嘅單身女仔希望搵一個可以一世係埋一齊嘅男仔,但咁樣反而有時會成為男仔同佢地拍拖嘅負擔!
5. 女生都知道自己所要嘅野
呢D女仔仍然選擇單身係因為佢地知道自己想要嘅野仲未來臨.她們想要嘅係有上進心,可以獨立,有主見,而且會愛佢一生一世嘅男仔…對於一直以來所遇到而又唔適合自己嘅男仔,佢地係完全唔會考慮嫁!
好多好女仔都仲係單身!祝大家都快D搵到另一半啦!
(小編公告:如果讀者有任何關於美食,旅遊,玩樂,或者任何新奇有趣事物既資訊,都歡迎話比小編們知~大家可以透過Facebook inbox,或者send e-mail到holiday@presslogic.com,直接將資料傳比小編~謝謝~)


text:
今日係我同爸爸媽媽去日本旅行嘅第二日.我哋去咗淺草嘅雷門寺同晴空塔,又體驗咗著和服.真係又開心又興奮呀!
首先,我去咗著和服,著咗和服嘅我,真係又青春又靚女呀! 之後,我著住和服去咗雷門寺打卡Post IG.我著住和服喺個廟裏面周圍行,似足個古代日本妹呀! 雷門寺條街裏面有好多好嘢食,有抹茶雪糕,人形燒,草餅,玉子燒,而家諗番都流曬口水呀!當時我下定決心: 一定掃曬呢度所有嘢食!
仲著住靚靚和服嘅我,離開咗雷門寺之後,就直接去咗晴空塔啦.嗰度人唔係好多,所以我一去到就直接上到最高嗰層.一上到去,就見到好靚好靚嘅風景–喺成個東京地圖呀!東京迪士尼,美術館,商場,仲有傳統小木屋,都映入眼簾,令我大開眼界.我心諗,如果我住喺東京,就可以尋找我屋企啦!
我俯望住呢個咁靚嘅風景,突然之間有感而發: 原來由唔同角度望落去嘅景係唔同㗎.其實有好多野都係咁㗎.試下爬高啲,爬遠啲,話唔定會有更美好嘅嘢等住你呢.得閒嘅時候出嚟旅行下,輕鬆下,唔單止可以令到身心舒暢,仲可以擴闊視野.就好似晴空塔咁,如果你淨係留喺塔底,係永遠唔會係知道上咗去之後會有幾咁靚嘅風景㗎!
今次去日本真係令我大開眼界,一幕一幕好似相簿咁,永遠封印係我的記憶當中.我會永遠記得呢度咁優美嘅風景,更加會喺假期嘅時候,多啲同嗲哋媽同朋友去旅行呀!
(文章為港語學第三屆廣東話徵文比賽參賽作品)


text:
金手指:新一代月供股王
蘋果日報 (財經要聞B11, 2012.5.03)
早幾日,有幸同前輩曾淵滄博士同左丁山叔叔食飯,聽咗好多故仔同分析,令我獲益良多.聽曾博士話,新加坡其實個個揸車,我聽到第一刻唔係好信,因為佢哋加埋稅時,新車價比香港仲貴.曾博士解釋,原來新加坡好多車位,棟棟大廈都起好多,所以泊車成本平,圍番條數個個養車,仲要去兩個街口都會揸車.最尾呢個我明點解,因為記得新加坡國父李光耀被問乜嘢係人類最偉大發明時,佢老人家話係冷氣,所以相信佢好體恤咁驚你行一個街口都成吉思汗打仔,所以先畀大家好多坐冷氣車嘅機會.我聽完,又諗香港依家興叫梁振英學佢地,我第時泊車會平D.
領匯長升長有似蘋果
不過左丁山叔叔就話呢個好難,因為政府聽D壓力團體話,唔可以發水,搞到啲新盤冇車位,我咁既夢想就幻滅.
不過講到車位供應,就要講吓呢排長升長有嘅領匯(823),升勢有D似花旗國嗰隻蘋果(AAPL).大家如果睇股價走勢圖,就會發覺佢係28元個位徘徊左好耐,之後喺3月29日開始長升長有,大家知唔知個日發生咗乜事?冇錯,就係因為我用隻金手指篤咗呢隻畀大家買,係個篇題為「一注獨贏梁振英連任」既文裏面,唯一一隻我開名話會受惠嘅股票就係佢.
當然,你可能話領匯年結係3月,對上幾年都有炒業績嘅走勢,仲要有如星體運行般有規律咁每年升一次,每次升個幾月,升幅百分之十,就算有D乜乜危機,都係最後一隻跌,第一隻升番.
大家可能會話:「除非有危機,如果唔係一年郁一次,好悶呀!仲有,就算有危機,都係快落快上,佢係市場中最後跌個隻,即係如果買左其他野,變咗做大閘蟹,邊有錢買呀?」問得好.呢隻股份就係因為有以上既特質,所以好啱一類人買,大家會估邊類人?
相信好多人都會估係退休人士.呢個估法唔係錯得晒,不過我覺得更岩買領匯嘅人係個D諗住好乖,月供股票當儲錢嘅朋友.當隻股既波幅細,每月買到幾多股就容易D掌握.因為佢每個租務周期,都不斷令租戶搵多D,所以就可以加租,收入就會上升.佢成為月供股嘅吸引力,我發覺漸漸開始取代月供股王滙控(005)嘅地位.無他嘅,好難想像領匯管理層忽然叫供股,一口氣問你拿番幾年來派過俾你既股息.所以畀我揀,要月供股票就一定供領匯.
買私人商場成新亮點
仲有,佢地開始買私人商場都係個亮點.一,買D近佢地原有嘅商場,就可將D商場定位,無需要千篇一律,可多元化.呢個Point大家都知,更緊要係當領匯係有機會畀「Fing晒先安樂」既候任特首梁振英「國有化」,每件資產買入來,都會有溢價,買得越多就越多屈機機會.
最後,我相信領匯平均租金,仲有D未完全發揮舖位既租戶係度,所以仲有追番合理租金嘅空間.要提一提大家,有個好容易嘅方法就知仲有冇追番合理租金嘅空間,就係個班社運演員同廢青一日仲示威,即等於仲有D未完全發揮舖位既租戶係度,佢地唔再示威,就等於領匯已成功追番晒合理租金既空間.不過,到時先算囉.
孫柏文
作者為獨立股評人
本欄逢周二,四刊出


text:
好開心顧客朋友都畀好評,我哋會keep住嘅
哩段時間已嚟我哋診所收到唔少患者朋友嘅感謝同支持,我哋診所都好多謝大家嘅~
之前嚟做杜牙根嘅徐小姐對我哋診所嘅評價:
多謝徐小姐嘅支持同鼓勵嘅,我哋嘅醫護人員會keep住嘅,唔會驕傲嘅,同埋多謝徐小姐嘅推介,之後都有唔少徐小姐嘅朋友嚟咗我哋診所睇牙.
來自香港嘅周太太,嚟咗我哋診所做咗2顆植牙,佢話「其實嚟之前都有少少擔心來,不過諗唔到深圳嘅植牙技術都咁好嘅,種兩隻牙先用咗唔使2個鐘,醫生手勢都唔錯,同埋診所環境,接待各個方面都好好嘅,診室嘅衛生,消毒方面都做得幾好,同香港一樣,重要係價錢冇香港咁貴,服務水平又一樣,性價比高」.周太太之後都帶咗佢先生過嚟睇牙,周先生睇完牙之後都話「你哋都幾好嘅,俾個good你哋」.多謝周先生周太太嘅支持同鼓勵嘅,我哋會繼續努力嘅~
仲有之前帶小朋友嚟補牙嘅彭太太話「香港排期好難呀,我個女隻牙已經痛咗一個禮拜喇,啱啱好之前有朋友嚟過你哋診所睇牙,評價幾高嘅,咁我哋就過嚟睇下,嚟之前我都驚佢哋亂收費嘅,不過都冇嘅,佢哋都按照價格表嚟收費,價格都係透明公開嘅,醫生技術唔錯,女女而家隻牙都唔痛喇,同埋佢哋嘅醫護人員服務態度唔錯嘅.同埋因為帶住小朋友有少少唔方便,佢哋有專車接送,車程加埋塞車都係10分鐘左右,幾方便嘅」.
多謝曬咁多位朋友嘅鼓勵同支持認可嘅,維港歡樂口腔全體員工會繼續努力嘅~
PS:深圳維港歡樂口腔接診時間:10:00~19:00(節假日照常上班);提前預約,醫院有專車到口岸免費接送.
牙科小Tips:
《在深圳體驗港式牙科服務,專業又平價》
《國際醫師節,致敬維港口腔連鎖每一位可愛可敬的醫生》


text:
聖誕快樂!各位巴打尋晚玩得開心嘛?與愛侶度過一個浪漫愉快嘅平安夜,玩到通宵達旦,盡興而歸,係咪感到有啲攰呢?嚟自澳門龍會嘅靚女倩倩就話:「就算玩到好攰都唔怕,我有辦法令你雄風再現!」
倩倩話:「記得讀書時每逢節日,我都同成班朋友周圍去玩,但由於太過唔識留力,所以第一兩日就已經玩到筋疲力盡,但仲有大把日子要玩,點樣可以盡快恢復體力呢?我建議不斷小睡,五分鐘,廿分鐘好,總之一有機會就眠一眠,好似喺巴士上面,一有位坐就開始小睡,到落車時最少都瞓到十零廿分鐘,咪睇小呢十零廿分鐘,有時比瞓成晚仲有效果,即時回復體力,又可以繼續玩落去,除咗小睡之外,做一啲拉筋或者鬆弛肌肉嘅動作,對消除疲勞都十分有效,因為身體某處過勞嘅話,佢就會收緊,嚴重嘅仲會產生痛楚,你諗吓周身痛仲邊有心情玩落去,所以盡快緩解肌肉疲勞都好重要,當然,如果有鬆弛肌肉嘅藥喺身邊,搽啲上去都可能會有幫助!」
聽落又幾有道理喎!但有啲乜嘢事反而唔好亂做呢?倩倩話:「我最唔建議猛飲咖啡或者提神飲料,飲完冇錯係會精神番晒,但好多時都係透支緊你嘅體力,記得有次日頭去燒嘢食,夜晚再去夜場玩,由郊外返回市區期間,有姊妹連飲兩罐咖啡,我就把握時間小睡,之後我玩到三更半夜都仲有精神,但佢捱到十一點已經不支倒地,而且仲攰到打晒鼻鼾添,真係失禮死人!另外不得不提就係啲男朋友會喺節日要求曳曳,如果佢一向表現出色就不妨滿足吓佢,因為完美嘅性愛對緩解壓力有一定幫助,做完瞓一覺,第二日會叉足電一樣龍精虎猛,但如果男朋友表現一直都唔湯唔水或者一時一樣,咁不如唔好做,因為做完之後感覺到喉唔肺,真係會令人火都嚟埋,心情低落.」
年齡:21歲
三圍:34-24-35
撰文:小德
攝影:阿程


text:
石澳一天遊 鶴咀食買玩
近期石澳鶴咀成為大熱嘅行山郊遊路線,除咗路線唔難行,風景又靚,有燈塔,海蝕洞同一望無際嘅南中國海海景之外,仲有豆香十足嘅豆腐花同石澳必買手信,今個weekend好去處就同A姐嚟個鶴咀食買玩一日遊啦!
前往方法
喺筲箕灣坐紅色小巴或9號巴士往石澳,於中途站「鶴咀」落車,步行約40分鐘到達燈塔.鶴咀屬於海岸保護區,駕駛人士必須持有禁區證先可進入,所以自駕人士可以將車泊喺筲箕灣,再轉乘公共交通工具.
提提你
1. 作為旅客嘅我哋記住要保持寧靜,唔好影響當地人嘅生活呀
2.上落波幅唔大,適合初級行山人士,整個行程係沿路往返,記住要量力以為.起步點附近有流動洗手間,中段有士多補給站,幫襯士多可以免費使用店舖內嘅洗手間
分叉路
一直沿住鶴咀道行,呢條路係石屎嘅行車路,所以大家行嘅時候要小心車輛.
行到中段有一個分叉口,記住靠右邊行,經過芽菜坑村,就會去到鶴嘴嘅海岸.當看到無線電台範圍及「私人地方,不可擅進」的路牌,繞過它,從旁邊草地前進便可.
鶴咀燈塔
又稱德忌立角燈塔 (Cape D’Aguilar Lighthouse)嘅鶴咀燈塔喺1875年4月16日落成啟用,當時造價HK$15,000,係香港第一座燈塔,亦係本港現存五座戰前燈塔之一,喺2006年被列入香港法定古蹟.
鶴咀燈塔高9.7米,充滿濃厚古典色彩.作為香港南部最重要嘅燈塔,射出嘅燈光可以遠至23海里以外嘅水域.雖然曾被1893年啟用嘅橫瀾島燈塔取代,但喺1975年改為自動化操作後,一直服務至今.
海岸保護區
係香港唯一一個海岸保護區,保護區範圍包括鶴咀半島嘅北部,東部及南部水域,亦包括狗髀洲,海域面積大約20公頃,由香港大學太古海洋科學研究所協助管理.保護區內有各種魚類,石珊瑚,軟珊瑚,柳珊瑚等海洋無脊椎動物,大家嚟到海岸保護區,記住遵守保護區嘅法律,唔好帶走任何岩石同海洋生物,亦唔好留低任何垃圾,做個有公德心嘅遊客.
鶴咀海洋研究所
今日嚟到,研究所正在進行工程,而研究所出邊就有一副魚骨標本,原來係一條1955年喺維港擱淺嘅鬚鯨,雖然經過歲月洗禮,日曬雨淋,但仍亮白如新.不過部份魚骨就遭到途人參觀時破壞,所以大家都係記住做個有公德心嘅遊客喇.
蟹洞
遠睇好似一隻蟹,而蟹身就受到海浪侵蝕,將堅硬嘅岩石鑿洞,大自然嘅威力真係好強勁呀!但大家要小心被大浪整到全身濕晒同小心岩石濕滑.
海底電纜站
可以好近咁嚟到電纜嘅底部,原來呢個係電訊盈科嘅海底電纜站,透過海底電纜將我哋連接網路.由電纜站底部望上去,鐵支構成唔同嘅幾何圖案,好靚㗎!
碉樓
建於20年代,闊約 4 米,高約 9 米,採用花崗岩築成,仲設有槍洞同天台城牆,以預防同抵抗土匪同海盜嘅入侵,保障村民嘅安全.
鶴咀村學校
1967年創辦嘅村校,現已荒廢,學校面積細小,校名由商紳鄧肇堅爵士題名.
阿蘇涼茶
喺村入邊有兩間士多,我哋就揀咗最近碉樓嘅呢間阿蘇涼茶.呢度除咗燒賣,魚蛋,公仔麵之外,仲有凍或熱嘅豆腐花.喺回程嘅時候,我哋行到身水身汗,最啱就係食返碗豆腐花,清涼一下,豆腐花唔算好滑,但豆味好香濃.
香港石澳順發園梅菜
嚟到鶴咀,有得玩,又有得食,其實仲有得買.順發園嘅梅菜係1968年成立嘅香港名牌,堅持唔用違禁農藥,無防腐劑同糖精.不過舖頭招牌比較細,好容易就會錯過咗.梅菜由婆婆創辦,主要有兩種貨品,分別係梅菜王同梅菜芯.婆婆見到A姐呢啲年青少女,細心講解,仲教佢唔同嘅梅菜菜譜添.
鶴咀 Cape D’Aguilar
地址:石澳鶴咀道
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
大眾點評:A姐M佬
Trip Advisor:AandMDiary
Youtube:A姐M佬玩樂日記
報料或合作:keepintouch@aandmdiary.com


text:
唔該 我想問谷m同懷孕嘅分別係邊度 我係性行為後嘅17日內都有keep住驗孕 都係得一條線 但係上網check 同你懷孕嘅症狀好似 我係月頭嚟m 依家好驚
我哋喺呢個post( 好擔心自己懷孕 - #2 Ching_StickyRiceLove )已經解釋過:
如果你真係要問「谷m同懷孕嘅分別係邊度」,咁「谷m」係冇卵子冇受精,冇懷孕,即係用驗孕棒檢驗唔到有陽性結果(兩條線),即係只有一條線(陰性結果);而懷孕即係卵子已經受精,而且受精卵成功著床,身體因為發生咗著床所以產生hCG,所以驗孕棒檢驗結果係陽性.
而關於驗孕時機呢樣嘢:
如果你性行為之後11日進行咗驗孕,喺正確使用驗孕棒嘅情況下係會有準確結果嘅.唔會話性行為之後20日之後個結果就會唔同咗,只要你對上一次性行為係冇造成懷孕,無論你隔幾多日,驗幾多次,都改變唔到冇懷孕呢個事實,亦都唔會改變個結果.
至於月經呢個問題,我哋亦都講過:
你可以嘗試放鬆下心情,做下其他嘢分散下注意力,如果情緒好緊張嘅話,其實都會影響到月經㗎.
如果你真係好擔心,你睇完呢啲資訊都係會好緊張,其實你可以就住月經問題去睇醫生.例如去家計會診所/母嬰健康院/部分私家診所.仲可以喺診所進行埋驗孕.如果你覺得有醫護人員幫你進行驗孕,會令你安心啲嘅,其實你不妨去預約睇醫生.


text:
一年前係apps識左個男仔,一路都差唔多每日隔日都keep住有msg,有時會食飯,經歷過兩件唔開心嘅事都做到朋友冇話以後唔聯絡果啲,近呢幾個月少見左,只係食過兩次飯,但msg keep住都有傾閒談,一個月前仲有一齊去camp一齊訓,但去完發覺佢對我開始有冷淡,試過不讀不回,前星期同佢交收一部機,有少少爭吵,但我都主動say sorry同多謝佢幫我,跟住果幾日都有叫佢應下我,但又不讀不回,到而家佢冇應我十日啦,咁耐都未試過超過四日唔睬我架,我好傷心好驚佢之後都唔再應我,我又唔敢打比佢,唔知點做好呀....我真係好鐘意佢
Hello~多謝你同我哋分享你感情方面嘅煩惱,知道你喺呢段關係裏面覺得受冷落,所以唔開心.如果本身日日都有傾開計,但係而家不讀不回十日,都真係會令人覺得好擔心嘅.
因為呢幾個月香港疫情變得嚴重,大家出街食飯嘅機會少咗,話題自然都會變得更少,所以對於你哋見面少咗我都覺得好惋惜.見到你話同佢一齊去完camp之後,佢嘅態度先至開始變得冷淡,甚至試過不讀不回,我諗具體原因可能喺個camp度發生.或者你可以嘗試回憶一下,你哋喺個camp度有冇發生一啲令對方覺得唔開心/唔舒服嘅事情?或者可以搵多啲線索知道點解佢嘅態度會有所轉變.
喺受壓抑嘅環境底下,人好容易變得敏感,所以可能會有爭吵嘅情況出現,而點樣處理爭執就係問題嘅關鍵.好欣賞你喺爭執過後有主動say sorry同埋感激對方嘅付出,係好好嘅一步.唔知你會唔會記得當時對方嘅反應係點呢?會唔會有一個可能性係對方唔滿意你嘅道歉,或者你嘅行為舉動未能夠回應到佢嘅需要,所以先至唔覆你呢?當然,佢唔覆你仲有好多其他可能性嘅,個人,家庭,事業嘅因素都有可能影響,所以對方都唔一定係特登唔回覆你嘅,有可能因為太忙,唔記得咗,或者畀煩惱困擾住等等,所以先未覆到你嘅messages.暫時係咩都未清楚嘅情況底下,唔需要太驚同太傷心嘅.
雖然唔知你佢嗰個男仔有冇確認到戀愛關係,但係如果你真係好鍾意佢,有時都可以試吓做主動,打電話畀佢,一方面俾佢知道你對佢嘅擔心,另一方面都係俾個空間同時間大家坦白咁去溝通.文字上嘅溝通永遠比唔上電話或者面對面嘅溝通.同埋如果你真係唔知道對方點解唔覆你,其實都可以勇敢啲去問佢,好過一直估估下,拖延落去.因為只有直接問先會知道對方真正想要啲咩,而點樣去平衡雙方想要嘅嘢,就係愛情最巧妙,亦都係最具挑戰性嘅地方啦!
愛情係一樣好複雜嘅嘢,每個人心裏面嗰把尺都唔同,無論我哋幾鍾意對方都好,我哋都無法強求人哋同樣咁重視我哋,所以了解清楚大家內心最真實嘅想法好重要.兩個人要保持良好嘅溝通有好多唔同嘅辦法,例如可以喺事前訂立一啲規則,確保冷戰唔超過24hrs, 或者講好每日幾點要互相聯絡/傾電話等等.希望你可以搵到最適合你哋兩個人嘅溝通模式,係愛情呢條路上面再擔驚受怕.
去camp冇發生過任何嘢呀,普通整嘢食,一齊訓咋.我say sorry因為係用文字嘅係IG度,佢已讀不回,跟住我再send佢都冇理我,我覺得好難受,雖然我地冇一齊過,但叫做比較親密嘅關係,就算唔能夠一齊,我都唔想無左個朋友,我諗佢可能覺得同我唔夾,再加埋交收嘅事更加唔想再傾,但我覺得唔可以咁不負責任咁走左去唔出聲,點都應該講下咩事呀嘛,唔夾咪做返普通朋友囉我唔知可以點做啦,應該再等多陣先再send msg?等左十幾日啦
Hello都睇得呢個男仔對你來講好重要,而且佢冇覆你都好影響你嘅心情
喺字裏行間都見到你其實想同佢保持有聯絡嘅關係,無論係朋友定係親密關係.而且你都覺得佢唔覆你呢個行為好不負責任,應該有乜嘢諗法都可以同你講清楚,令你唔使咁難受.而佢冇覆你呢個狀況都維持左好多日,如果你真係好想了解佢嘅想法,而且都想表達你自己嘅想法,可以主動問吓佢發生咩事呀可以以一啲較輕鬆簡單嘅對話開始話題,例如「我已經有好多日冇出街啦,你呢?」,「你呢排公司係咪都係work from home啊?」.比對方覺得你嘅關心並唔會為佢製造壓力,盡可能減低佢再已讀不回你嘅機會~之後慢慢開始講你對於大家係呢段關係嘅想法~最緊要係你明白你分享你嘅想法係有咩目的,可能你係想挽回呢段關係,提出做返朋友,表達其實你好鍾意佢,又或者令佢明白你嘅感受,因為你想搵返佢嘅背後原因好影響你講出自己想法時候嘅態度同埋意思,如果你係想喺電話同佢講,就更加需要睇清楚字眼上嘅表達,因為喺電話入面我哋睇唔到大家嘅反應同埋情緒,所以一旦文字上表達得唔夠清晰,就好容易造成誤會,對方有可能會錯誤地詮釋你嘅想法
其實如果將自己嘅想法擺喺心入面,對方好難知道,會好影響段關係.所以既然你係有明確嘅目標,你亦知道再係咁落去會對呢段關係,同埋自己嘅情緒造成影響,咁就要俾啲勇氣自己主動搵佢啦!加油
其實我已經好主動啦,我都主動send左幾日msg,但佢有時已讀不回,甚至不讀不回,平日會睇我嘅限時動態,但呢兩日都唔睇,我好想知佢究竟係嬲還是唔想再同我講任何嘢,都十日啦咩火都下了,我有試過講其他嘢,因為係先前托我幫佢買的,我問佢幾時交收,佢不讀不回我...
明白你而家心情一定好忐忑唔知佢諗咩,如果你想知佢係嬲定係唔想再同你講任何野,定係有其他可能性導致佢成日已讀不回,甚至不讀不回,其實除咗直接問佢,都好難有其他方法知道佢諗咩因為你哋冇共同朋友,就咁睇佢ig story又未必會知道佢諗乜~都明白你已經做咗好多次主動,難免會萌生一個諗法:「自己會唔會太chur?」所以可能你自己都要俾定一個心理準備自己,最worse嘅情況有可能佢唔再覆你如果就咁樣你同佢都冇交代嘅情況下,失去左呢個男仔,你會唔會覺得好可惜?或者會唔會好後悔自己冇講清楚自己嘅想法?
我哋會喺度陪住你
我而家係唔想連朋友都做唔到,佢平時冇post任何嘢,所以更加知佢嘅狀態,有時諗佢冇block左我係咪已經好好了..你覺得我過多幾耐先再試下揾佢好呢?
其實好睇你覺得佢唔覆你呢段時間有咩感受,如果你好唔開心嘅話其實盡快知道結果,相信會對你同埋段關係都會好啲即係你都會想像到你隔幾多日唔搵佢,你就會越唔開心~所以可能等你心情準備好要面對佢有機會講嘅嘢,或者你都可能需要時間諗吓有啲咩想同佢講,你先去搵返
佢連我限時動態都唔睇,姐係連我嘅嘢都冇興奮再知我只係想同佢做返普通朋友咋爭在未block我,好想揾佢..
Hello,好明白你而家嘅困擾,可能你覺得自己即將失去一段關係,所以好不安,有好多情緒.
無論係咩關係,坦承嘅溝通都係最緊要嘅.我哋之前都有幫你一齊梳理返,你哋之間係咪有咩誤會,或者誤解.亦都見過你好努力咁去製造話題/對話嘅機會(就好似你約佢交收咁).如果你真係好想同佢講清楚你地嘅關係,講清楚你想同佢保持係朋友,不妨直接同佢講,你想同佢傾下,睇下你哋之間係咪有咩誤解.可能講清楚曬所有嘢之後,對於你哋雙方都係好事.
不過關係當中除咗溝通之外,共識都係好緊要嘅.而每個人嘅標準同埋期望都會唔同,我哋好難強求其他人要完全依照自己嘅標準/習慣/喜好去做唔同嘅嘢.可能你明白咗呢樣嘢之後,對於關係,同埋點樣處理關係,會有唔同嘅睇法.
例如,你可能想約佢當面傾,見下面講清楚,但可能佢會prefer用文字表達;又甚至話你想同佢溝通,想同佢保持關係,但對方未必想.有呢啲差異唔係你做錯咗啲咩,或者代表就一定唔好,只係可能係而家呢個階段,你哋對呢段關係嘅睇法唔係同步,唔一致.如果係咁,可能都需要太過強求,俾到太大壓力自己.
明白呢段時間你會有好多疑惑同不解,有啲咩歡迎你隨時搵我地呀!


text:
經濟學家佛利民講過:最愚蠢嘅行為,就係用出發點嚟判斷事情嘅好壞對錯.乜嘢意思?意思好簡單,即係提醒大家千祈咪好心做壞事.嗱,就好似港府推出嘅長者及殘疾人士乘搭巴士優惠計劃咁吖,話就話敬老,點知陷阱處處,長者轉乘車費隨時貴過以前,因減得加,你話係咪愚蠢吖!
根據相關計劃,長者可以用兩蚊乘搭大部分巴士路線,原意係鼓勵老人家多啲外出活動,出發點絕對係好嘅.但本報記者追查發現,由於港府考慮不周,安排不當,新優惠推出後,原有嘅部分轉乘優惠組合計算方法有變,長者喺假日乘搭轉乘路線嘅車資竟然不減反加,最離譜嘅例子係貴咗十九倍,問你服未?唔怪得有人稱之為加費陷阱,真係冇講錯o架.
咁都未算吖,六十至六十四歲長者如果想繼續享用兩蚊假日乘車優惠,就要轉用個人八達通,否則貴客自理.唉,咁即係擺明為難老人家啫,究竟想敬老定係虐老先?講真吖,巴士轉乘優惠計法咁複雜,後生仔女都睇到一頭煙啦,何況係老人家,試問有幾多人可以咁心水清睇熟晒啲指引同埋細則呢?港府淨係宣傳話兩蚊可以搭巴士,老人家又點會估到有咁多陷阱吖.呢,優惠計劃原意係鼓勵老人家多啲外出,依家反而嚇親老人家,搞到好多人更加唔敢出街,真係弄巧反拙,未見其利先見其害.
講到尾,安老政策又好,優惠計劃又好,最緊要簡單直接,方便實惠,唔好搞到咁複雜,令長者無所適從.正如有人話齋,巴士轉乘計劃嘅取巧計算方法,一般人都未必明白點計,要長者去計只會增加佢哋嘅心理負擔,令長者更加唔想出門,呢啲咪就係典型嘅好心做壞事囉.
係人都知,港府縮骨,安老政策天殘地缺,老無所依,老無所養嘅大有人在,早就備受詬病,如果連呢啲小恩小惠都搞唔好,實在好難令人相信當局嘅誠意.計功夫茶話齋,既然有心推出交通優惠計劃,好心港府官僚就盡量做好啲,令到計劃簡單啲,唔好再為難老人家喇,家陣同老人家斤斤計較,咁又點算係敬老喎.
講開又講吖,呢啲小恩小惠充其量表達一份心意,無可能解決基層長者嘅困境,香港人口愈來愈老化,安老問題愈來愈嚴重,當局最緊要盡快制訂長遠嘅安老政策,咁先至係治本之道.民生無小事吖,安老問題唔拖得嘅喇,知冇!


text:
年近歲晚,一大班人圍埋食盆菜當團年飯,一邊夾住沸騰騰嘅豬腩肉,一邊同親戚歡懷暢飲聚舊,既係滋味,亦係一種風味.可能有人覺得盆菜只係一大堆食物共治一爐,同打邊爐無咩分別,但其實,盆菜嘅食材擺放係層次分明架,最矜貴既食物通常放喺最頂層,例如雞,海蝦等,用黎增添體面,中層係炸門鱔,南乳豬肉,土魷等等,而枝竹,豬皮及蘿蔔等食物就會放最底層,盡吸上層肉汁及醬汁精華,雖然稱唔上咩矝貴食材,但食落一樣濃郁惹味.盆菜師傅指,每樣食材要獨立烹調,以南乳,頭抽,蠔油等醬料調製先會入味!食盆菜多數以幾多圍做單位,份量需求之多,就連所用既鑊鏟亦要係非一般鑊鏟,十幾斤嘅南乳豬肉就要用個加大碼嘅鑊鏟先可以煮得到!
以前圍村人住得比較偏遠,為左慳番出外斬料嘅時間,圍村人會選擇用屋企現成嘅食材造成菜餚,用大木盤盛載成盆菜,以便招呼朋友; 以前爐頭少,又要斬柴,成村人份量嘅盆菜分分鐘就要用兩至三日,日以繼夜先可以趕起,唔似得而家有石油氣咁方便! 其實,為左迎合都市人需求,盆菜都經過多方面嘅改良,例如因衛生問題,而家嘅盆菜都由木盤轉用銻盤及以公筷食用,亦有為素食者以設既素盆菜出現! 今時今日,盆菜仍係每逢喜慶賀壽,結婚添丁,甚至賀新居入伙嘅意頭食品,呢個圍村風俗係唯一不變! 一村人大排延宴,分享喜悅嘅熱鬧氣氛,城市人未必有機會體會到!
近年,唔少大型飲食集團有樣學樣,喺新年期間推出以鮑參翅肚包裝嘅盆菜做迎節食品,十人份量,客人到拎貨時先發覺盆菜大縮水,所用既盆亦只不過係易穿易爛既鍚紙兜,雞有雞味? 可能食到既只有雪氣味,加埋大量味精,但就食唔到真正嘅鄉村節儉僕素本味! 雖然盆菜而家尚算長食長有,但被呢啲大量失真嘅食品充斥,真真假假,假假真真,「傳統味道」仲可以保存到幾多呢?! 何不反撲歸真,以盆菜宴與良朋友聚,一同感受團圓之意…


text:
家姐的底底誤我終身: 第一章 念念不忘的底底
大家好 我就叫做陳正輝.我四口之家,老豆老母加個家姐.原本只係一個平凡到唔再平凡既家庭.
令到一切都變得不平凡,只因有一日我家姐唔覺意露底底俾我睇,一條粉紅色既底底.
我今年就讀中五,我家姐大我一年,讀中六.
一齊相處左咁耐,我都唔知點解直到最近先發現我家姐原來係咁正,佢條底底原來係咁誘人.可能我直到最近先開始有性方面既需求?!我唔知道,我淨係知道自此之後,我將不能自拔.
話說係咁既:呢一日係普通既上學日,我同我家姐就讀唔同學校既,佢就讀光真中學,著藍色旗袍.一直以黎,我都係早過我家姐出門口.
呢一日我忽然急屎,柯完屎忽然又唔想返學,咁就扮肚柯,請左一日病假在家休息.我就咁攤在係張梳發到按手機.
而我家姐就係佢間房換完藍色旗袍校服出黎,邊行邊紮頭髮,訓係梳發既我睇足全程.
唔知係我岩岩訓醒個人唔清醒定係點,我忽然覺得我家姐好撚正,於是一邊扮禁手機,一邊用眼角偷望.
然後就到戲玉了,家姐開始準備著鞋.
介紹返我屋企擺設先,梳發前面係張飯枱,飯枱前面地下位置就放在一堆鞋同襪.
總之簡單啲黎講,如果有人係果到著鞋著襪,就會俾訓係梳發既我睇晒條腿,如果動作大啲,就會睇埋條底.而我眼前既場景,正正就係令我成為一個變態既契機.
p.s. 請問有無人可以幫我放上連登.我無ac.......


text:
世界史
世界史或者世界歷史,係指有人類以來地球上歷史嘅總和,雖然世界歷史本身早喺人類文明出現之前就存在,但係人類一直到近現代先真正用呢個概念來研究同講歷史,古代嘅人都係用自己所在嘅地域做中心噉睇歷史,例如東亞嘅人就當東亞係中心噉睇,歐洲嘅人就當歐洲係中心噉睇.世界歷史根據唔同嘅時間段,可以分為古代史,中世紀史,近代史,現代史等等;根據唔同嘅地區,又可以分為唔同地區嘅歷史,例如亞洲史,美洲史等等,再細分,則係中國歷史,美國歷史等等;根據唔同嘅門類,仲可以分為經濟史,城市史.
石器時代[編輯]
舊石器時代[編輯]
舊石器時代係石器時代嘅第一個時期.
根據遺傳學同化石學所提供嘅證據顯示,現代人類「智人」嘅發源地應該係喺非洲[1].大約五百萬年前,人猿嘅始祖開始演化,由南方古猿,巧人,直立人,演化到之後嘅尼安德特人同智人.尼安德特人已經絕種,智人就成為唯一一個人屬嘅物種.[1]人類大約喺二十萬年前左右出現,嗰陣時係舊石器時代,人類已經進化咗一段好長嘅時間.人類嘅祖先例如「直立人」曾經用過簡單嘅工具,但係隨住時代演進,工具變得更加精煉同複雜.人類亦都同時創造咗語言同下葬儀式.
中石器時代[編輯]
中石器時代係舊石器時代同新石器時代之間嘅一段人類科技發展時期.更新世末期,即係大約一萬年前開始,農業出現之後完結,而呢個時間喺唔同地區都唔一樣.例如近東嘅地區,農業喺更新世末期已經開始出現,所以其中石器時代可以話係極短暫嘅.喺嗰啲冇受到太多冰河時期衝擊嘅地區,有時會較為傾向用「後舊石器時代」呢個詞.而嗰啲受到較大環境因素影響,喺後冰河時期影響帶嘅地區,就有更顯著嘅中石器時代,最少達到幾千年咁耐.例如馬格爾莫斯文化(Maglemosian)同阿齊利文化(Azilian).但係咁樣嘅環境條件同樣令北歐嘅新石器時代遲到去公元前四千年先來臨.
新石器時代[編輯]
新石器時代係石器時代原始科技同社會發展嘅最後部份.佢喺公元前一萬年開始,而主要特徵係早期部落群居,農業,畜牧業同工具嘅發展.
農業發展[編輯]
根據考古學家戈登·柴爾德所形容,喺大概公元前九千年出現嘅農耕社會係一項革命性嘅大轉變.喺大約公元前九千五百年,蘇美爾人開始務農.喺大約公元前七千年,農業傳播到去印度,而喺大約公元前六千年,佢傳播到去埃及,喺大約公元前五千年,中國人亦都開始務農.
喺公元前三千年嘅歐亞大陸上面,銅製同青銅製嘅工具,裝飾品同武器開始普及.之後嘅青銅時代,喺東地中海,中東同中國等等嘅地方陸續出現鐵製工具同武器.
而河谷喺嗰陣做咗早期文明嘅搖籃,好似中國嘅黃河,埃及嘅尼羅河,印度嘅印度河流域同中東嘅兩河流域.部份過著遊牧生活嘅人,好似澳洲土著同南非嘅布須曼人就喺近代之前仍然冇農業出現.
歐亞非文明發展[編輯]
農業令到人可以生產多過必須嘅糧食,有咗糧食儲備,社會變得複雜,人口開始增加,亦都因為咁出現咗文明.科技改進咗人類控制自然嘅能力,而人類亦都發展咗交通同通訊.「複雜社會」首先出現喺歐洲,亞洲同非洲嘅大陸上面,因為農業嘅發展,令到人開始一齊聚埋喺同一個地方住.而唔同嘅聚居地,人各自發展咗唔同嘅文化出嚟.
兩河流域文明[編輯]
兩河流域文明喺底格里斯河同幼發拉底河兩條河嘅流域嘅新月沃土發展出嚟嘅文明.喺嗰度嘅蘇美爾發展咗楔形字嚟記錄佢哋嘅語言.
尼羅河流域文明[編輯]
印度河文明[編輯]
黃河流域文明[編輯]
參考[編輯]
- ↑ Brown, Cynthia; 布朗 (2017). 大歷史:從宇宙大霹靂到今天的人類世界. Cynthia Stokes Brown, Huijun Yang, Yaowei Cai, 楊惠君, 蔡耀緯. 台北市: 馬可孛羅文化出版. ISBN 978-986-95103-6-3. OCLC 1022964571.


text:
(親子活動)無得上playgroup家中也能好好學習?3招鍛鍊2歲小朋友手部肌肉
因為疫情關係,綿綿無得出去上playgroup,所以喺屋企會盡量諗多啲親子活動及有趣味性嘅遊戲,陪玩多啲,學習多啲,就算日常生活中既鎖碎事,都有好多嘢可以學, 喺安全情況下,例如幫媽媽做一啲簡單家務,小朋友可以做小助手,幫手拎嘢, 綿綿有份做會特別興奮同有滿足感,所以小朋友培養自我肯定及建立自信心都十分重要.現在睇吓有乜活動可以鍛鍊綿綿手部肌肉?
食嘢方面,除了學習自已用餐具外,其實剝蛋殼都唔錯,可以訓練小手肌,自已剝比自已食特別好味~
貼貼紙除了可訓練小手肌外, 仲可以令綿綿多動腦筋.
胡迪Woody 真係好夠義氣,為咗比綿綿鍛鍊手指肌肉,任意比佢夾,完全不怕影響自已形象,真係好大犧牲!雖然呢個畫面好殘忍,無諗過呢個學習方法都唔錯, 綿綿都幾有創意~
畫畫都係唔錯,係幾好嘅訓練, 雖然睇唔明綿綿畫乜,但見到佢揸筆似模似樣,都好開心!
不經不覺綿綿剛踏入2歲,原來呢段時間小朋友學嘢真係好快, 所以真係要好好把握黄金期,培育自已小朋友, 不過最重要都係要有優良品德.能夠見住你開心快樂地成長,比任何嘢都重要.所以我會隨時隨地為你拍片拍照留念,記錄每一個階段,將來都可以畀你睇返~
綿綿~媽媽永遠都咁愛你!
Text & Photos:Suki 綿綿媽媽


text:
最近九龍灣新開咗一間兒童室內遊樂園MaBaLAND
波波池玩得多, 但係好似水浸咁高既波波池都係第一次見!
由石硤尾搭港鐵到九龍灣站只係10分鐘, B出口沿天橋淘大方向行到對面
入到去商場轉左見到惠康, 再向前行就見到
整個遊戲室都以木為題, 所以好易認出! 同埋門口放咗兩隻大小青蛙!
場內有一個幾大既地方俾人除鞋同等侯進場
星期一至四全日任玩只係$80, 只要戴住條手帶可以無限次入場
場內主要分做6大區:兒童攀石/ 海洋球池/ 跳躍彈床/ 攀爬樂/ 積木樂園/ 親子派對樂
場內四圍大部份都用實木木材做裝橫, 對新一代的家長們都會較為受落
最受小朋友歡迎既第一區就係「兒童攀石」同埋「海洋球池」
波波池裡既波真係好多, 係我去過咁多個場之中第一個咁多波波既波波池!
而且波波都有好多唔同顏色!
呢一條瀡滑梯都好好玩, 45度斜而且表面仲好滑, 所以瀡落嚟既時侯好刺激
但係都要注意安全, 因為好多小朋友瀡咗落去波波池之後唔識即刻走, 上面準備瀡落嚟既小朋友又唔理喺下面啱啱瀡落去既小朋友, 所以大人要好好咁睇住自己小朋友
跟住在波波池裡面有個攀石牆, 一般5歲以上小朋友都應該爬到冇難度!
不過要注意一個地方(特別係男仔) 因為好多小朋友爬上去按完鐘後, 就咁跳番落波波池度
如果咁啱下面有小朋友玩緊的話就一定會撞傷! 所以家長一定要睇住自己小朋友, 叫佢哋踩番石牆落嚟!
呀芊同哥哥玩到唔捨得走, 仲當自己喺個波波池度游緊水!
隔離就係「攀爬樂」區, 裡面有住好多唔同既設施俾小朋友玩
老闆都好細心, 呢度每一條柱都用膠墊好好咁包住(甚至有D位應該唔會撞到的都會包住), 避免小朋友撞親!
真係周圍都會見到有好多波波! 職員都好勤力咁每隔一個時間就會用網嚟裝番D波波過去池度!
喺「攀爬樂」區外面有個繩網陣! 起初芊芊都唔敢玩, 話驚會跌落去, 之後見到哥哥玩就冇咁驚
場內另一邊有一個充氣彈彈床, 成個設施好特別, 整個彈床係已經預先充氣, 同埋用咗透明物料做牆身, 等家長們可以清楚見到自己小朋友!
而且佢比起一般彈床安全得多, 因為彈力唔會太高, 小朋友容易控制彈跳力避免互撞
我哋慢慢玩到入去核心既內圍, 就係「積木樂園」區
故明思義, 就係玩砌Lego啦! 全部Lego都係屬於大型的, 同埋都係軟身唔驚會有小朋友亂掉!
仲有一個小小的火車積木區同埋兒童廚房, 呢個區域可以俾較細既小朋友玩
最邪惡就係呢個積木區既另一邊就係美食廣場, 老闆只係用咗塊玻璃隔開!
呢班小朋友「可遠觀而不可褻玩」真係好慘, 唔知有幾多家長屈服之後帶佢哋入嚟玩呢! 哈 ^.^
佢哋兩個起咗個Lego圍城圍住自己! 妹妹話呢個係佢新屋, 哈哈!
喺積木區望番過去美食廣場, 時間尚早仲未好多人!
場內最尾的位置就係「親子派對樂」區, 呢度都設有育嬰室同埋一個小洗手盆方便各位
不過洗手間就要離場上到一樓商戶用洗手間!(其實同層都有一個公共洗手間, 但好污糟好多人煲煙好臭) 記住問職員拎鎖匙!
跟住佢哋玩吓玩吓, 唔覺唔覺就玩咗兩粒鐘! 我哋準備過去隔離Food Court食嘢
我哋喺牛下新城都行咗個圈影吓相! 商場新裝橫新開張, 所以未有好多商戶進駐!
整個商場都充滿牛頭角下邨特色! 當然不及當年真風味
其實周圍環境都有少少似香港歷史博物館
最有特色係商舖既鐵閘同招牌!
仲有飛機欖, 當年連我都未出世!
我幾鍾意呢幅用象棋砌出嚟既「象」字
美食廣場唔大, 都充滿七八十年代風格, 街巿紅燈, 小販木架, 懷舊招牌等!
因為撞啱食飯時間又係假期, 所以我哋都等咗10-15分鐘先有位
呢味雜錦串燒睇落又幾正喎! (散叫架!)
呢一檔好得意, 你只需拎住個筲箕夾自己鍾意既餸
之後佢會幫你拎去煮! 再加上佢特製醬汁就食得, 咁就開開心心玩咗半日! 好滿足
Photo by CANON 5D Mark III, Len | EF 24-70mm f2.8L USM
呀劍評分: 9分


text:
唔少年輕人都有追星夢,香港電影資料館現正舉行「永遠的鑽石大盜——林沖影展」,放映六,七十年代紅極一時嘅台灣巨星,「大盜歌王」林沖嘅多部經典影片.早兩日八十幾歲嘅林沖於放映後現身同影迷會面,唔少城中名人都有到場,包括珠寶設計師劉黃寧達(Leta)及妹妹林黃寧艷(Lianne),仲有太子珠寶鐘錶主席鄧鉅明等人,唔通名人也追星?
其實林沖係Leta兩姊妹嘅舅父,感情十分要好.難得香港電影資料館咁有心為林沖整理一生嘅輝煌,又請佢口述歷史,所以兩姊妹幾忙都要去捧場力撐.
出身台南望族嘅林沖,母親係日本人,當年佢去日本讀大學時,因緣際會登上舞台,喺日本爆紅之後被香港發掘,拍咗幾部戲即紅遍東南亞,所以佢都係香港電影歷史嘅重要一環.見林沖外形咁俊朗,Leta兩姊妹又生得咁標致,就知遺傳到家族靚基因喇!
保安局局長李家超太太Janet都有到場,佢笑笑口話係嚟追星,因為自細喺電視機前睇林沖唱歌,演戲,林沖嘅成名戲「大盜歌王」中,唱到街知巷聞嘅「鑽石鑽石亮晶晶」主題曲,佢都識唱o架.
眾人亦趁機欣賞「大盜歌王」呢套戲,男主角喺戲中扮演鑽石大盜,咁啱年關臨近,唔知鄧鉅明睇完會唔會加強旗下店舖保安呢?佢就笑笑口話唔使,買齊晒保險就得嘞,佢仲叮囑前線員工,萬一遇上劫案,最緊要係個人生命安全,千祈咪博喎!
卓妮


text:
姊妹們知道我開始食榴槤,就問我有冇興趣出去吹吹水之餘又食啲榴槤飲品,抄飯及甜品.
有得去玩緊係非常樂意,所以就泰園係灣仔新開嘅店食餐飽啦~
其實之前我到去過泰園係尖沙咀嘅總店,嗰次食到飽飽又滿足,所以我對泰園都好有信心,好期待佢地嘅榴槤食物,唔知係點嘅呢?
不過,泰園嘅榴槤食物係用上榴槤BB嘅馬來西亞貓山王榴槤,聽到都好吸引呀!
係未正式開餐之前就先飲杯嘢,我依杯就係芒果沙冰,芒果味超級濃郁呀~
柚子甜甜酸酸,蝦又好爽口,再加上帶有少少辣嘅泰式醬汁,好味得嚟又開胃呀!
生醃瀨尿蝦~
之前係尖沙咀店都食過,味道就當然唔洗講有幾好味.不過值得一讚嘅係瀨尿蝦中間嘅殼,店鋪係已經幫我地拆左,真係食起上來勁方便呢.
蒜蓉牛油雞翼~
一個惹味餸,但食落一啲都唔油膩,而且肉質仲好嫩滑添.
椰汁雞湯~
一見到個椰汁我已經好鐘意,入口時仲帶有好香嘅香茅同檸檬葉嘅香道,再配合酸
酸辣辣嘅味,都唔錯哦.
炸蝦丸皮蛋~
流心皮蛋加上彈牙嘅蝦膠外皮,食嘅時候再沾少少泰式辣醬,三種材料原來都好夾呀!
泰園爆炸大頭蝦~
大大隻嘅大頭蝦都好彈牙,不過我覺得另一亮點係啲炸香左嘅九層塔,估唔到係咁吸引呀.
燒海鮮拼盤~
拼盤內有元貝,貴妃蚌,魷魚,大蜆和大頭蝦,每種海鮮都好新鮮,而且燒得啱啱好,燒香左仍不失海鮮嘅甜呀.
終於嚟到我地期已久嘅榴槤菜式,榴槤抄飯~
其實一送到嚟就已經聞到淡淡嘅榴槤味,而當我地開始翻炒飯時,個榴槤味仲越來越濃.入口有啖啖超澴榴槤味,經過炒過程嘅榴槤估唔到係有一種清甜味,味道又真係幾特別呀.
嚟到甜品時間,亦即係我地今晚嘅主角,榴蓮糕~
口感有點似大菜糕,當然係帶有榴槤嘅香味.
榴蓮糯米飯~
食完依餐之後,我想我真係愛上左榴蓮了,非常回味,好想再嚟歎多次呀!
大家一齊嚟交流下煮飯仔及去玩嘅親子樂啦!


text:
簡介
我將呀哥送左入老人院
我而家30 歳,除左我老公之外,呢個世上我只剩底我呀哥呢個親人.我呀哥大我5年,今年35.係我十歳個年,我父母係一埸車禍入面過左身,之後個十幾年入面,我呀哥都係身兼父職咁帶大我,從來冇諗過要拋底我.佢為左我犧牲左好多好多,佢犧牲自己既生活,自己既自由,自己既幸福,由供我上大學,到送我入婚禮禮堂,佢都冇埋怨過我,一路都係默默支持,默默祝福.對於我黎講,佢唔止係我呀哥,佢其實就好似我父親咁既存在,我覺得我地對彼此都非常重要.我結左婚之後因為唔想同奶奶一齊住,所以反而係我老公搬左入黎我同呀哥一齊租既單位到一齊住,呀哥都冇講啲咩,淨係話你中意就得啦!
我25歲個時結婚,個時呀哥都仲未結婚,但我相信佢好快都可以得到屬於佢自己既幸福.可惜,事與願違,5年前我結左婚之後,我發現左我呀哥患左腦退化症.老?我呀哥佢老咩?佢得30歲咋!我唔明,我真係唔明,我問個天,點解會係我呀哥,就算老人家都未必會有呢個病,點解呢啲事會發生係佢身上,我真係好心痛.而一開始我呀哥仲因為怕我擔心而暪住我,但呢啲事邊有得暪,隨住病情一路變差,我都觀察到佢有啲異樣.佢變到成日唔記得帶鎖匙,成日唔記得樓下大門既密碼,有時明明好早收工話返緊屋企,但好夜先返到屋企,之後我諗返起,我先意識到當時佢好可能係因為唔認得路先至遲遲都未返到屋企.見到佢日日精神仿佛,我都有問過佢發生左啲咩事,但佢都只係話因為攰得制,唔肯講自己有病既事.直到有一日,我執屋既時候,我見到呀哥間房好亂,床上面堆左好多未洗既衫,我就入左去幫佢執下,但其實平時佢比間房係非常整齊,而係我幫佢執野既時候,我就係書櫃到執到一張醫院發出既診斷信,上面寫住Dementia, 先知道原來佢係6個月前已經被診斷患上腦退化,但就從來冇同我講過.
知道呢件事之後,我並唔係第一時間搵我呀哥,而係第一時間同我老公講,我同佢講左呢件事,亦向佢表達我既想法,我同佢講: 我係一定會將我呀哥照顧到底,無論佢日係會變成點都好,行動不便,神志不清都好,我都一定唔會送佢去老人院.我唔要求我老公同我一齊照顧佢,因為我知道咁樣對佢好唔公平,佢冇義務照顧埋我呀哥,但我希望佢唔好阻止我,因為我知道佢係呢個世界上只剩底我,除左我,冇人可以照顧佢啦!就係個晚,我叫老公係房休息唔好出黎,我喊住咁坐係廳到等我呀哥收工返黎,諗住同佢單獨咁好好傾下.而佢返黎一見到枱面上比我翻出黎既信佢就知咩事.佢無言而對,係我身邊坐底左,而我知道呢個病係冇得醫既,我地而家應該做既係好好為未來病情惡化做準備.我望住內疚既呀哥將我隻手搭左係佢放係大脾上面既手上面,講:哥!放心,我一定會照顧你到底,無論你變成點都好.佢聽到我呢句話,露出既安慰又憂心既表情.
由個日開始,我就為我呀哥準備左好多野,上網睇書睇左好多有關腦退化既相關資料,亦為未來做左好多準備,我係佢所有衫褲鞋襪都縫左有我電話地址既標籤,因為我成日見到新聞上面報啲老人家失蹤既新聞,我真係好擔心我呀哥有一日都會走失,我會搵唔返佢,我一定唔可以比呢啲時發生,唔係我會內疚一世.但咁多既準備都冇阻止到個一日既到來,隨住時間既流逝,佢既情況越黎越差,記憶力,表達能力,自理能力各方面都越黎越差,佢係確診腦退化一年後被迫辭左份工,因為佢已經冇能力做落去.
再落去我接到警署電話既頻率開始增加,亦開始影響到我工作既表現.我老公見到咁,隱晦咁叫我送呀哥去老人院,聽到之後我即刻起曬鋼,同老公講我一定唔會送呀哥去老人院,但我請左個工人去照顧呀哥,至小唔怕佢再走失.過多左兩年,我呀哥病情惡化到大小二便都控制唔到,佢第一次賴既時候,係係廳既沙花,佢愧疚到唔敢望我.我亦唔知應該點處理,我唔想傷呀哥既自尊.我最後叫工人帶佢去廁所換褲,我就拆左沙花個保護套,等佢地出返廁所我一個人入去洗,一面喊一面洗,我好心痛,本來我呀哥而家應該事業有成,成家立室,佢曾經係我身邊係幾咁強大,但點解個天要咁對佢,令佢基本自理能力都失去埋.之後,我都對照顧呀哥既工作都毫無怨言,但日子耐左,本來支持我既老公都有微言,到更後期甚至同我嗌大交.
有一日,我呀哥係廳到一星期內賴左第三次,老公怒氣沖沖咁帶左我入房.
「送佢去老人院啦!」
「我講過我唔會送佢去老人院,永遠都唔會!」
「佢今個星期賴第三次啦!以後呢?如果以佢日日賴,你點照顧佢呀?」
「我會負責,到而家為止,我幾時叫你幫過手?所以唔好理我,我一定唔會送佢走.」
我態度強硬,反而老公開始放軟態度講:「我係心痛你咁辛苦.」
我都放軟態度,向老公解釋:「我唔辛苦,將佢送入老人院,我個心會更辛苦.」
「唔係呢個問題⋯⋯咁細路呢?我地唔要細路啦!」
佢提出左一個現實問題,我結婚前已經討論過要生兩個B.B.,但因為呀哥個病就冇再提過,而家先知老公心入面係一直盤算緊呢件事,但而家既我好明白,我冇可能放棄我呀哥!於是我喊住咁同我老公講:「對唔住!我知道我咁樣好自私,但我呀哥得我一個親人,我唔可以放棄佢.」
「送佢去老人院,又點算係放棄佢呢,我地可以成日去睇佢,佢又可以得到全面既照顧.」
我心入面清楚個到全面既照顧,並唔係有尊嚴既照顧,我唔想親手送佢去呢啲地方.況且,老人院互動同活動小,會令病情惡化得更快,呀哥會更快唔認得我.
「對唔住!⋯⋯我諗我地離婚啦!係我辜負左你,我對你唔住.離婚之後,你快啲趁後生,搵過個⋯搵過個可以全心全意愛人既人.」
老公沉默左好耐先開口:「我係唔會離婚架!希望你以後唔好再提,我都希望你可以好好考慮下送佢去老人院,你認真諗下你真係照顧到佢一世?」
我冇用口答到呢個問題,但我心入面堅定咁講左句:「我可以!」
傾完之後我出返廳,我知呀哥聽到曬我地講既野,佢愧疚咁望住我,我坐係佢身邊,搭住佢隻手,忍住眼淚同佢講:「我會照顧你一世,無講幾辛苦都好,我都唔會送你去老人院架!」
但兩個月後,發生件大事,令我無辦法唔送佢去老人院.佢係我同老公鬧交之後性格開始變得暴躁,有時對我地惡言相向,又郁手郁腳.但我明白,情緒波動係病徵之一,我要接受.但有一日佢竟然毀左安放係屋企,我父母既神主牌同上面我地唯一一張全家福.然後佢就衝左出屋企,足足一星期我地先搵返佢.呢一星期入面,我又為毀左唯一一張全家福而傷心,又為左呀哥既失蹤憂心忡忡.個一星期入面,我先開始考慮到可能我真係唔夠能力照顧佢先會比佢走失,至少老人院一定唔會比佢走失,我唔使每晚瞓得唔安落.係搵返呀哥之後,我心入面有啲嬲佢毀左全家福,但我原諒佢,因為我明白佢好可能都唔知自己做緊啲咩!我同老公講左送呀哥去老人院既決定後,佢好快就比左幾間老人院我簡,同我介紹佢地既好處,個時我就明白其實老公一路都有準備緊,冇放棄說服我,只係等緊一個好既時機.
我最終簡左一個比較近屋企既老人院,方便去探佢.係送佢入老人院前一日,我幫佢執行李,佢自己放左本筆記簿入行李箱到,我印象中呢本係佢既日記本,佢由細細個就開始學俄文,日記係用俄文寫既,所以我都睇唔明.個晚,呀哥瞓左,我坐係廳到諗返起好多我地細個發生既事.
我記得我老豆同我同呀哥講過:「等時我老左,你地送我去老人院啦!你地肯比錢送我去我已經好開心.」
當時我話:「唔送!我會照顧你架!」
呀哥都話:「我地會照顧你架!一定唔會送你去老人院架!」
所以呢幾年黎我一直都唔肯送呀哥去老人院,呢十幾年黎呀哥如同我父親咁,「照顧佢一世」係我地曾經對父親既承諾,父親而家已經唔係到啦!就變成我對呀哥既承諾,我好想好想遵守承諾.但最後我都冇遵守到,我親手送左呀哥去老人院.我只能說服自己咁樣做係對呀哥同我最好既做法.我亦暗暗同自己講我一定會成日去睇佢.
送左佢去老人院之後,我一星期至少去睇佢5次,間中又帶佢出老人院行下,等佢冇咁悶,我發現佢情緒比起係屋企好左好多,同個到啲人都相處得唔錯.佢而家仲算認得我,但佢見到我黎睇佢,都冇話表現得特別開心,佢都係自己玩自己野.我唔知佢係咪因為嬲左我送佢黎老人院,不過見到佢平平安安我就安心啦!
呀哥住老人院滿三年後既某一日,我去左老人院佢間房到搵佢,但佢唔係房,於是我坐左係到等佢.等佢期間我見到佢台面上有個本日記簿,我無聊打開左黎睇.雖然我唔識睇俄文,但我見到啲日期,發現最近佢都有寫日記,不過字體明顯比以前差,時大時細,又打風咁既樣,而且都係得幾句,寫得唔多.我好出奇呀哥竟然仲有寫日記.既使佢既語言能力因為病情退化,仍然堅持寫日記.我心入面感嘆,我既呀哥,無論以前定而家既毅力都係咁值得我去敬佩.係我好奇心驅使下,我影左佢幾頁最近既日記,打算返屋企用google translate睇下佢寫啲咩!
個晚我返去上網查.
個幾篇日記大致既內容都係
「呀妹黎探我,我好開心!」
「林啟(呀哥個名),你要記住,你呀妹係呢個世界上對你最重要既人,你非常愛佢.佢亦非常愛你.」
⋯⋯
我係電腦面前睇到默默咁留眼淚.但我好疑惑,佢不停提醒佢自己我有幾咁重要,但點解我每次去到睇佢,佢都咁冷淡.
於是到左第二日,我偷偷地影曬佢成本日記返屋企查,我由最近查到最遠,雖然google translate 翻譯得唔係言太好,但唔明既時候再逐個字查下,都可以大致明個意思.實在大多頁啦,我查到好攰,於是我靈機一觸諗到先查我送大佬去老人院個幾日,了解下佢當時咩諗法,有冇怪我先.
而佢入老人院當日既日記係咁寫既:呀妹終於肯送我去老人院,我清楚當我既行為抵觸到我地父母就會令佢好敏感,於是我就故意毀壞佢地既神牌.我諗,我父母會明白我,會原諒我既,因為我地都想佢好.我永遠記得個日佢搭住我隻手同我講:「我會照顧你一世,無講幾辛苦都好,我都唔會送你去老人院!」由個日開始我就知道,如果佢照顧我一世,佢會辛苦一世,呢個係我最怕最怕既事.佢應該去進修發展自己既事業,生bb令家庭更美滿,而唔係照顧我呢個廢人.我好擔心自己會拖累佢,我想見到佢幸福,如果因為我而令佢斷送一生幸福,我會內疚一世.所以我一定要咁做.
我一面打啲俄文上網頁,一面睇,一面喊.到而家我先知道,呀哥當年係為左逼我送佢去老人院先表現得咁差,其實都係為左我好.我竟然就真係咁樣親手送左呀哥去老人院,我根本就唔配做佢呀妹.呀哥佢實在太傻啦!我覺得非常慚愧.
3日之後,我火速將呀哥接返返屋企,我搵左個識俄文既朋友,幫我改左呀哥日記入面既一啲既內容,我撕左呀哥記錄我同老公鬧交既內容,將佢入老人院既個篇日記入面我對呀哥講個段話改為:「我會照顧你一世,只有你係我身邊,我先會幸福!」
—————————————————
#有興趣可讚黑柴Facebook
https://www.facebook.com/%E9%BB%91%E6%9F%B4-879053098899020/


text:
通渠入行廁所馬桶堵咗點疏通?
深井通渠通渠公司通渠入行廁所馬桶堵塞係好經常嘅現象通渠入行54485818,雖然還係有得好多人家用蹲式廁所通渠入行54485818,但係廁所堵塞嘅原理係一樣嘅.如果一般出現廁所馬桶堵咗點辦呢?馬桶(坐便器)堵塞通常分為兩種:一種係腍質物質堵塞(通常為糞便,紙巾,破布條等),一種係硬物堵塞(牙刷,塑料瓶蓋,小梳子,小玩具,筆等).如果出現這些廁所堵塞嘅情況應該點疏通呢?多學習啲馬桶堵咗疏通竅門,唔至於喺馬桶堵塞嘅時候無從下手
廁所馬桶堵咗疏通竅門
1,墩布法:用你家拖地嘅墩布.首先把墩布放喺馬桶口,跟住放水,保證水把墩布淹冇.跟住用力壓墩布,把它儘量塞進馬桶口裡,最後用最快嘅速度把墩布提起,反覆咁嘅動作,馬桶中嘅嘢就會被倒吸出嚟,管道即可通暢
2,搵一段長一點嘅塑料水管,一頭接自嚟水,一頭塞入馬桶口,通渠入行跟住把馬桶口用破布之類嘅嘢堵住,跟住打開自嚟水,咁會利用水壓疏通管道
3,到2元店或雜物店買一個手動疏通器(樣子像根彈簧嘅嘢),自己疏通一下即可,一個疏通器也就係幾元
廁所馬桶堵咗具體原因及解決方法
1,馬桶輕微堵塞:一般係手紙或衛生巾,通渠入行毛巾抹布等造成嘅馬桶堵塞,這種直接使用管道疏通機或簡易疏通工具就得疏通咗
2,馬桶硬物堵塞:使用嘅時候唔小心掉進塑料刷子,瓶蓋,肥皂,梳子等硬物.這種堵塞輕微嘅得直接使用管道疏通機或簡易疏通器直接疏通,嚴重嘅時候必須拆開馬桶疏通,這種情況只有得把嘢弄出嚟才能徹底解決
3,馬桶老化堵塞:馬桶使用嘅時間長咗,難免會喺內壁上結垢,嚴重嘅時候會堵住馬桶嘅出氣孔而造成馬桶下水慢,解決方法就係:搵到通氣孔刮開汙垢就得讓馬桶下水暢通咗
4,馬桶安裝失誤:一般分為:底部嘅出口跟下水口冇有得啱準位置,馬桶底部嘅螺絲孔完全封死會造成馬桶下水唔暢通,通渠入行馬桶水箱水位唔夠高影響衝水效果
5,蹲坑改馬桶:有得些老房子建房時安裝嘅係蹲坑,下水管道底部使用嘅係U型防水彎頭,喺再造成馬桶嘅時候,最好能把底部彎頭換成直接彎,如果換唔咗,嗰喺安裝馬桶前就一定要做好底部反水彎清理工作,安裝係切忌讓水泥或瓷磚碎片掉進去
6,頭髮造成下水道堵塞:下水道經過一段時間使用後,平時洗澡嘅毛髮會掛喺管壁積累多咗就會造成堵塞,頭髮一般會造成洗手間地漏堵塞,洗面盆堵塞,浴缸堵塞,淋浴房堵塞.所以平時使用時一定嘅蓋好地漏蓋等防護設施,如有得頭髮得隨手撿起嚟丟到垃圾桶內.頭髮多咗下水道堵塞咗點辦?這種堵塞好解決,使用手搖疏通器就得疏通下水咗,如果嚴重嗰就得使用管道疏通機
廁所馬桶堵咗疏通注意事
如以上方案都無效嘅話,嗰就只能聘請專業人員咗.深井通渠通渠公司通渠入行


text:
初五果日我照常開工,仲由朝教到晚 o添!一早係屯門教咗一個,之後去將軍澳,再跟住去九龍灣,最後一站就係廣播道.雖然只係四個地方,五個學生,但由於浪費咗好多時間係交通上面,所以都差唔多用哂成日時間.
當我去到尾二果站時,發覺有個未接來電,原來係最後一站個學生家長打俾我,於是我就覆番佢電話,佢問我可唔可以早啲到,我話唔得,因為仲要教多個學生先至去佢度,咁佢就問我幾點到,我話 6:30pm 到,點知佢同我講:「依家過年時節,你應該問吓我駛唔駛調時間呀嘛,佢兩個細嘅又唔識同我講,咁依家唔駛出街啦!一陣間每人淨係上 45分鐘算啦,下次記得同我講聲!」之後 bye 都無聲就收咗線.
大佬,妳明知自己要出街就早啲同我改時間啦,臨上堂前兩個鐘唔夠先打嚟問,我話唔可以早到仲好似係我唔啱咁,叫我下次記得同佢講聲.佢兩個仔有幾細呀,一個中一,一個中三啦,唔好話佢哋 "闊佬懶理"!唔怪得之媽咪成日都話上門教琴係無咁受尊重,人哋只係當你係佢屋企其中一個鐘點工人,叫我有機會就自己開琴行,唉,我有咁富貴就好囉!如果媽咪喺度,我就可以同佢 "呻" 兩句,佢安慰我兩句就無乜事,依間雖然唔係話好唔開心,但係咪就好似個 "此刻心情" icon 咁…… 無奈囉!


text:
摔角
摔角,中國大陸叫摔跤,係古希臘發展出嚟嘅一種運動項目,根據希臘神話嘅傳說記載,摔角係由英雄德修斯(Theseus)所創.
摔角可以分為古典式;又稱為希臘羅馬式(Greco-Roman wrestling),同埋自由式(freestyle wrestling)兩種.
乜嘢係摔角?改
狗仔或者貓仔有啲好似打交咁樣嘅嬉戲,但係呢種咁樣嘅嬉戲,雙方都唔會傷害對方,而呢一種咁樣形式嘅打交,其實已經係一種動物版本嘅摔角.
而人類嘅摔角最初係由祭神儀式開始,因為係格鬥技關係,總畀人覺得係啲打打殺殺嘅嘢,但係喺人類歷史入面,摔角從來未曾試過作為廝殺用途.
簡史改
喺無乜娛樂嘅古代社會,人類一直用呢種角力運動嚟嬉戲,玩玩吓越玩越刁鑽,結果就不斷諗出各種技術同玩法,摔角就係咁誕生.所以,摔角原本就係一種唔會傷害對方身體嘅角力格鬥遊戲,而唔係以殺死或傷害對方為目的嘅戰爭式格鬥.喺古代嘅奧林匹克運動會入面,摔角一早就係正式嘅項目.喺希臘設有稱為"競技場"嘅年青人修練場,喺嗰度進行摔角同社會教育,因為咁樣,所以摔角對古希臘人嚟講,亦係一種教育手段.
人類赤裸身體,互相競賽「心」,「身」同「技術」 嘅簡單運動-摔角,喺人類文化發展中一直扮演住重要一環,唔理喺乜嘢時代,摔角手都零捨受人尊敬,咁除咗因為摔角手曾經係宗教儀式一部份,同時亦因為摔角手係集「心」,「體」,「技術」三者合一嘅卓越強者,摔角手所呈現畀世人嘅係一種具人性魅力嘅人物.
一般運動形式入面,會有包括殘留狩獵形態嘅運動好似足球,欖球,或者係具有宗教儀式嘅運動好似體操,跳水咁,又有比試人類體能嘅運動好似田徑.而摔角就可歸屬晒所有運動形式嘅領域,同其他運動都無嘅獨特文化性,總之,自古摔角就被認為係增長人類魅力嘅身體活動同文化.呢啲都係點解佢即使係古老運動,但今日仍然可以普及,而且發展到全世界嘅原因.
類型改
摔角通常都係指奧林匹克項目入面嘅業餘摔角(Amateur Wrestling),分為古典式;又稱為希臘羅馬式(Greco-Roman wrestling),同埋自由式(freestyle wrestling)兩種.亦有純表演用嘅職業摔角,不過職業摔角同業餘摔角其實係兩樣好唔同嘅嘢嚟.
喺摔角裡面絕對唔會有拳打腳踢嘅招式,因為摔角本來就唔係一種需要傷害對手嘅格鬥,但職業摔角由於係用嚟表演,為咗增加感官剌激,所以先加入拳打腳踢嘅招式.
除咗呢幾種摔角之外,亦有喺蒙古發展出嚟嘅蒙古摔跤,蒙古摔跤又有佢一套獨特嘅技巧同規矩.
摔角入面有好多好實用嘅格鬥技巧,尤其用喺制服對手方面嘅技巧,所以喺混合格鬥界亦有好多擅長摔角嘅格鬥家,其中以一啲關節技(Submission)最多人用,另外摔角入面嘅一啲防衛技巧亦好適合用喺混合格鬥入面,所以摔角係武術界其實好受到重視.
規則改
業餘摔角嘅規則比職業摔角復雜得多,用唔同嘅招式有唔同嘅攞分方法,男子摔角同女子摔角嘅規則又有分別,基本上摔角嘅目的係為咗制壓對手,意思就係制服同壓止對方嘅活動,而喺比賽上會以限時入面最先令對手兩個博頭掂地為之贏,如果喺限時入面壓制唔到對手,就會用分數定勝負,至於計分方法就會根據唔同類型嘅摔角而有唔同.


text:
樂施毅行者今年踏入35周年,佢由一個軍隊嘅訓練活動,發展成為一個香港山界盛事.以下呢幾位代表人物,可以話無佢哋唔成事,無佢哋就唔會今日嘅樂施毅行者.
前港督麥理浩
10個毅行者,有11位都曾經戲言:「麥理浩正衰人,起條咁辛苦嘅路!」各位毅行者要行足100公里麥理浩徑,要講毅行者嘅代表人物,首推落實興建呢條山徑嘅前港督麥理浩.
麥理浩徑喺1979年建立,最初係訓練英軍之用,據講呢位港督亦喜愛行山,唔少路段佢都有行過.而後來有香港史專家推斷,因為當時中英關係好差,麥徑嘅建立,亦係為咗防禦中共入侵香港.
時至今日,麥理浩徑亦係世界上難得一見嘅行山路徑,更被《國家地理》選為全球最佳行山徑之一,與珠穆朗瑪峰基地營齊名.
麥理浩徑亦確立郊野公園基本嘅裝備,例如每500米設一標距柱,分叉路口有指示牌.佢亦確立咗英治時期嘅郊野公園政策,將郊野公園列作不能發展嘅地區,以保育香港郊外景色及動植物.今日班高官貴人成日話要將郊野公園剷林起樓,但又保護有錢人嘅高爾夫球場,唔知麥理浩在天之靈,會唔會覺得悲哀呢?
前駐港啹喀沙展Danny Thapa
呢位以前保衛香港嘅前軍人,可以話係香港毅行者嘅創辦人.
Danny Thapa 70年代末期協助策劃麥理浩徑的路線,亦喺1981年參加首屆「毅行者」.當時「毅行者」係特別為駐港啹喀兵而設的軍事訓練項目,以鍛煉佢哋嘅體能同耐力.
後來,呢項活動成為啹喀兵為故鄉尼泊爾籌款項目.喺97回歸前,毅行者嘅善款為尼泊爾興建咗超過100間學校.
毅行先生陳國強KK
講到毅行者最具代表人物,相信大多數人都會諗到被譽為「毅行者先生」嘅KK陳國強.KK除了係多次嘅毅行冠軍外,仲好積極培訓新手挑戰毅行活動,目的係為咗將行山運動普及,以及幫助樂施會籌款.而佢傳授嘅毅行心法,包括「四人八腿一條心,行到終點開香檳」,「毅行者三個字入面,無一個係快字」,以及「未過第100號標距柱唔好諗住跑」.以團隊合作,享受過程為宗旨,感染唔少人.去年樂施會搵埋電台DJ森美,拍咗六條毅行心法嘅短片.起步前睇一睇,可以明白更多KK嘅毅行者精神.
即睇:《森美 x KK之行山秘笈 》
專欄作家蔡東豪
作家蔡東豪.佢嘅著作《TrailWalker 毅行者》,親身採訪好多毅行者嘅人同事,對於大家認識呢項活動非常重要,而且佢長年有撰寫《毅行者出哲學》嘅網誌,對推動毅行者活動起了正面作用.
毅行.傳承
Fitz.hk為樂施毅行者2016大會媒體伙伴
Fitz Team 籌款專頁: tr.im/FitzOTW2016
更多:
Fitz.hk Facebook專頁
[Fitz毅行者2016] 大鄉里 行麥二
[Merrell x Fitz] 姚志鵬醫生: 毅行者一年辛苦過一年!
Fitz Hiking 行山
分享連結:
>


text:
納入狠狠懲罰系列原因 - 店內文宣,開放店面供人休息,柒婆錄音機紙巾,參與罷工
銅鑼灣果陣已經食過好好食,今次去到尖沙咀緊係要再幫襯,難得唔洗過海就食到,仲要係好味又值得幫襯既店舖更加要大大力支持.
環境都算幾大而且座位唔迫,唔會同其他人貼得好埋咁坐,中間有個開放式既吧位,有好多唔同既得意擺設好似小雲同龍珠都有,另外則邊就係好多人打卡既佛祖.
全店都充滿住搞得新奇風,有好多名人既畫像,不過唔係正經版而係惡搞版,好吸睛既彩色咕嘍骨,仲要每張枱都有唔同既擺設夠心思.
當然唔少得連餐牌同埋餐具都要搞下新意思,上面全部都有唔同既標語,好似餐紙巾咁都有個佛系減肥,之前個柒婆人肉錄音機紙巾仲夠哂出名.
黎到真係必食招牌《唔好抱咁大期望蒲燒鰻魚蛋包飯》($146),原本係半條只要加廿幾蚊就有原條鰻魚緊係加爆佢,大大條鰻魚勁好肉地,加上香濃既木魚同鰻魚汁超好味,蛋用左日本進囗雞蛋有保證又夠嫩滑,值得一食再食.
尖沙咀店限定既《蒜蓉虎蝦比薩鍾意食既會好鍾意食》($128),同個名一樣我真係超鍾意食因為個蒜蓉味真係超出,岩哂我呢啲蒜蓉怪,虎蝦夠彈牙又大隻,比薩薄身焗得好脆囗.
野飲就叫左《抹茶牛奶無咖啡架優豬》($48),個杯超正連埋杯蝶夾埋就係痴痴呆呆坐埋一枱,抹茶粉真係用左好多有陣陣茶澀味,不過奶味就偏重.
店名:Mamaday
地址:尖沙咀加連威老道29號信基商業中心2樓
銅鑼灣霎西街28號必發大廈1樓
即刻入去Like & Share埋我地既其他頻道:
Facebook: KJFOODLIFE飲食玩樂地圖
Instagram: KJFOODLIFE
Openrice: KJFOODLIFE
歡迎合作或查詢:
Email: kjfoodlife@gmail.com
餐牌


text:
《玩 Pokemon Go 投入烏托邦既世界》
我成日覺得如果一個討論只係為鬧而鬧係無咩意義.或者如果我地更細心地去研究寵物小精靈既世界觀,我地可以從中得到更多既啟示.
例如,寵物小精靈同人類可以和平相處,戰爭似乎絕少有所提及,亦都唔會因為唔同既派系而出現好似敍利亞既移民問題甚至恐怖襲擊.世界享有高科技,每一處地方都青山綠水,不論係大人同小朋友似乎都可以開心地生活,甚至唔愁衣食問題去捉小精靈並且從事相關既事業同埋研究工作.我地絕少了解到寵物小精靈既世界入面既政治經濟同埋金融制度,有無失業率或者犯罪比率等等.即使係大反派例如經常出現既火箭兵團,亦似乎不斷失敗,而且所謂既行惡事同現實世界所作所為完全無辦法相比.
如果搵另外一套主角永遠都唔會長大亦都充滿住幻想既名作叮噹黎比較.好明顯大雄既痛苦,應該比小智來得多.不但止經常要俾人欺負,心儀既女仔又成日俾情敵叫左去第度做功課,而且又要面對老師既鞭策,老母既訓斥.甚至有叮噹呢個如同已經係開晒金手指既好朋友,因為佢既愚蠢同無能,件事往往只係向住更惡劣既方向發展.小智唔係無遇到困難,但佢既路只需要成為最佳訓練員,世事種種壓力同佢無關係.
換句話說,呢個係一個近乎烏托邦既世界,亦都有少少似金庸既武俠小說世界.或者近貼近D講,一向兒童睇既動畫世界,往往都強調友情,愛同埋正義.經常都標榜只要有夢想,並且努力去貫徹呢幾條信條,奇跡就會出現.如果再調番轉頭用大人克人憎並且撩交打既帽子去睇,呢種想法只係左膠(即只係鼓吹和平大愛).因為現實世界,根本上就唔係咁運作.呢個世界既操作,其實比想像中更加黑暗.所以真實世界同動畫世界一拍埋,變得極之咁諷刺.
但係我地始終唔可以否定人始終都係軟弱既動物.雖然世界係如此地崩壞,我地始終希望有一片可以俾自己釋放既園地,比如話「回歸童真」,「重拾自然」.中國古代文人所筆下既桃花源,又何嘗唔係西方烏托邦既另一種表現?邊個唔想世界和平?邊個唔想自給自足但係又無須為各項既資源分配而爭鬥?邊個唔想好似John Lennon 咁 and the world will be as one?所以其實Pokemon 受歡迎,以至依家再出遊戲大熱,可能都係同一個原因:
大家都只係想抖下氣.暫時(甚至永遠)逃離現實.如果我搵一份工,考一個試,甚至係將689轟落台,只係好似玩Pokemon Go 咁拋個波出去就得,你話幾好.波又可以不斷無限任添,而呢度搵唔到小精靈,第二個地方亦總會有.總之你付出時間同一D腳骨力,就會得到回報.其實人類渴望既,往往都係咁簡單.郭靖係個白痴,但偏偏就係佢練成降龍十八掌.金庸筆下所有人物,幾乎都唔駛煩兩餐,總之費盡心力打打打.一樣道理.
但點解呢個世界會變得咁複雜?點解人類幾千年黎都要不斷從幻想同現實之間不斷來回奔走去折磨自己?呢個唔會係呢篇文答到既野.我只能夠講,或者將一個地方幾熱衷Pokemon Go,同佢對個地方本身現伏有幾不滿,去做下統計研究,或者會有發現.不過呢D野留番俾Financial Times 或者Economist,我就按下不表.
Btw,不嬲都有人講文學藝術既野,亦不過精神鴉片唶.


text:
因為個男仔真係好靚仔, 果陣收到佢message已經高潮咁
咁你地仲有冇 keep 住聯絡啊其實我另一半都靚仔, 似男團成員, 連日本 ojisan 同事都覺得好似
冇
比班女迫到退出, 果陣第一次覺得追靚仔好大壓力, 班女見我同佢熟D就問長問短, 成日打聽我係咪同佢見面, 又會扮fd話陪我但其實係想見個男仔, 同佢地周旋辛苦過打工
從此之後覺得男人太靚仔都係欣賞下就夠
雖然佢真係靚仔到唔止我, 連其他女人見到都高潮咁
佢係高大白淨又好照顧人果種鄰家男仔黎, 我識既朋友黎講最靚仔算係佢咁濟
你太 nice 啦, 點會幫人地追自己心儀既對象 (ie 俾人搭你去見佢), 以前我係唔會俾身邊任何人接近到對方, 而家都係
不過呢個世界有唔少女仔都係超主動, 明知對方有女友/老婆都會死纏爛打, 雖然男方最大責任… 最近我都有個好朋友因為有女仔送上門斷正, 搞到同老公離婚… sorry OT…
果陣年少無知, 同埋個女仔手法高明過我, 會強調對個男仔冇意思, 同埋會扮可憐話自己冇朋友叫我帶埋佢去玩果D, 情緒勒索咩都出哂
依家我同佢已經冇fd做
你地啲女人其實都幾煩
雞毛鴨蒜就搞到好大件事,每日上演真人版宮心計,公司啲女人都係咁
冇計, 全世界女人都係咁, 美國有 mean girls, 日本都有大奧, 自己都好唔鐘意
以前讀書都遇過, 本來同幾個日本妹玩開, 去過幾次旅行, 但無端端飛起我, 原來佢地想落 club溝鬼仔, 唔想我阻住. 後來我群另一班日本朋友, keep 到而家


text:
有人話男人會避開衝突,又或者係怕麻煩,所以會愈嚟愈冷淡等個女人自己走去引發分手.我想講咁樣真係好仆街好仆街好仆街.
(夜闌人靜,好需要發洩下,原諒我)
有時我真係好想捉返佢出嚟鬧佢點解要咁仆街.點解要玩失聯,裝聾扮啞一兩個月直到我就嚟痴線先終於send個message嚟講分手?我真係以為就算有一日到分手嘅時候,我應該會得到最起碼嘅尊重,係我其實唔配定我真係諗多咗?
件事確實係過咗去,我亦都無再留戀,不過我心底裡真係好嬲好嬲.我好想去體諒但真係好難呀,我諗到自己被無視仲擔心緊你係咪唔舒服或者情緒出現問題,嘩我簡單弱智到無可救藥啦.無面對過呢種情況嘅人好難去想像比當時自己好在乎好信任嘅人完完全全咁無視係咩感受.人有聚有散真係唔係問題,問題係點解唔處理好散嘅過程,一句交代可能太少但都可以接受.而一個月以上嘅放置play?我相信其實最後終於send出嚟嘅message根本唔係有預備,只係發現原來呢條友真係無放棄仲癲到適應緊.
諗返都真係好傷心
然後既然都講咗分手,我亦無咩好挽留.只不過,我連打過電話過嚟想講返點拎返自己啲嘢比返啲嘢你之類啫,你都唔聽.我真係嬲到不能自已,喺街度喊到比人圍觀我真係第一次.
幾多情歌幾多小說都唔能夠令我喺呢一次分手之前明白到嗰種撕心裂肺嘅痛.原來死別令人傷心,但都未係最痛,最痛係兩個曾經好親密嘅人都健在但從此形同陌路.而更難受嘅係,其中一個連原因都唔知道,你可以搵到呢個人但佢唔會講比你知.
如果係因為我嘅不足或者過錯所以導致呢一次分手,呢種結局大概係對我最大最深嘅報復.
「想起跟你嘅history 或會抑鬱一世」
其實有過經歷嘅人會明白呢句一啲都唔誇張
唔明白嘅人我覺得好幸福
忘記唔係失憶
一不小心諗起
真係隔幾耐都覺得個心會痛


text:
終於黎到旅程最後一日,因為坐黃昏機,所以都仲有大半日時間可以出去行下.朝早起左梳洗完先執埋行李check-out先,然後將行李寄存係酒店,再請酒店同我地接收李儀餅家會係中午時送到嘅手信. 一切安排好之後出發去忠孝敦化嘅度小月食嘢. » 閱讀全文
雖然係基隆夜市食左唔少嘢,不過坐左成個鐘火車返到台北之後,開始有D肚餓,所以都係要食返D正式嘅晚餐.於是決定照旅遊書介紹,去左捷運中山站附近嘅肥前屋食鰻魚飯. 我地由台北車站直接坐的士去,好快就到.肥前屋係橫街入面,架的士直接車我地到門口,所以唔洗搵,不過黎到已經見到好多人排緊隊. » 閱讀全文
遊覽完九份之後我地下一個目的地係去基隆廟口夜市.係李儀餅店隔離巴士站等車,寫住基隆方向嘅巴士就啱架啦.由九份去基隆大約要40分鐘車程,今次個司機一樣係咁狼死,落山時係咁衝,幾驚佢會衝落山崖. » 閱讀全文
今日嘅行程主要係去九份同埋基隆夜市,九份上次有去過,不過基隆夜市就係未去過嘅新景點.朝早起身之後先去西門町嘅鴨肉扁食早餐. 食完早餐先去台北車站買去瑞芳嘅火車飛,因為中午12點先有自強號列車去瑞芳,所以仲有時間係台北車站上面新開嘅微風台北車站(商場)行下. » 閱讀全文
係陽明山睇完櫻花之後,又坐公車去返捷運劍潭站,然後坐捷運去下一個目的地:淡水.淡水上次都有去過,今次又係重遊. » 閱讀全文
台灣由1月尾至3月係櫻花季節,雖然冇日本咁多咁靚,但一場黎到都想去睇下,所以今日行程主要係上陽明山賞花. 之前做左功課,以遊客黎講上陽明山最方便係先坐捷運到劍潭站,再坐紅5或260號公車上山,公車站就係面向士林夜市果邊嘅捷運站旁邊. » 閱讀全文
試過永康牛肉麵之後,我地去左忠孝新生站一帶行下,因為係星期日,所以亦去左附近嘅希望廣場,睇下台灣農產品,主要都係一D米同生果之類,冇咩特別,而且攤位亦唔多. 跟住去左食東區粉圓. 之後返西門町行下,買左少少手信返酒店. » 閱讀全文
第2日上午去又係一輪食食食,未食之前先去左位於中正紀念堂與永康街之間嘅東門外市場,不過冇咩睇. » 閱讀全文
繼2007年之後,2009年三月又去左第二次台灣,今次只係去台北hea五日,基本上都係去返上次去過嘅地方.其實呢次行程應該係北海道之旅之前寫完post出黎,不過因為工作關係未有時間,而之後又提唔起勁寫,所以一拖再拖.而家趁住剛剛寫晒首爾聖誕之旅嘅餘興,順便補返呢次台北之旅嘅網誌. » 閱讀全文


text:
智齒知多D,智齒嘅由來
智齒一般喺十八歲以後也就系成人之後才萌出,有嘅人智齒因為頜骨骨量嘅不足唔可以完全萌出或完全唔可以萌出,大家可以通俗嘅理解為「牙齒被埋喺骨頭裏了」,呢就形成了大家常聽到嘅埋伏牙即阻生牙.
智齒系最常見嘅阻生牙,除咗智齒任何嘅牙齒都可以因為局部嘅各種不良因素導致萌出唔全形成阻生.如果家裏孩子系度換牙一定要畀予孩子足夠嘅關注,防止因為乳牙脫落唔及時導致嘅恒牙阻生.阻生牙會畀患者帶嚟很多危害應該早發現,早治療.
阻生或萌出唔全嘅智齒可以反復嘅引起局部嘅腫痛,咀噍唔適,口臭,塞牙,鄰牙嘅齲壞甚至鬆動,有D仲可以形成局部嘅骨髓炎,及囊腫等.特別系懷孕期嘅婦女因為激素水準嘅改變,抵抗力變低更易發生智齒嘅炎症反應,建議大家及時到醫院處理或掹除阻生嘅該智齒.準備懷孕嘅女性朋友更應該提前準備.
反之如果你嘅智齒能夠完全萌出,並且形成良好嘅咬合關係形成正常嘅咀噍功能時可以保留該智齒.因為智齒比較靠後,普通嘅牙擦很難徹底清洗,呢時你可以選用小頭嘅軟毛牙擦仔細刷洗,避免齲壞嘅產生.
以上就系「智齒知多D,智齒嘅由來」嘅具體介紹,希望對大家有所幫助.
護牙小tips
vickongmacau


text:
黎耀祥同老婆恩愛廿幾年:我哋價值觀幾一致!
撰文:東方新地|圖片:新傳媒圖片庫,黎耀祥IG
黎耀祥談夫妻相處之道:大原則要好相同
問黎耀祥結咗婚幾耐?夫妻相處之道係點?佢話:「二十幾年㗎嘞.我哋相處係OK嘅,舒服嘅.學習啦,我成日覺得做人都係不斷嘅學習,做老公,老婆,仔女都好,因為無經驗,大家都係嚟到呢一世先識嘅啫,上一世點做我又唔記得咗,所以教仔嘅方法,同老婆相處嘅方法,其實每日都學緊.係咪好恩愛?其實我哋都有衝突㗎,一樣嗌交,一樣有唔開心嘅時候,我同我太太好明白,兩夫婦點樣走埋人生嘅路,最緊要大原則要好相同,譬如對錢銀,人生嘅步伐要同步或者近似,好彩我哋喺價值觀上都幾一致,又唔係太過緊張,又唔係太過hea,兩個都係積極做好自己嘅嘢,知足,努力,變咗兩個人行一條路,比較容易行.其實大家都知婚姻去到尾真係一個伴,個伴要啱,先至係一個伴,如果唔係盞搞,搵個人嚟喺身邊嗌交,咁不如自己一個好過啦!哈哈哈!」
有break就返屋企食飯
講到黎耀祥夫妻將親子關係做得好好,同囝囝都好close,黎耀祥直言:「OK㗎,其實我好著重,因為我成日覺得,好多人成日話為家庭做好多嘢,但到最尾忘記咗家庭,我分好多時間畀屋企,好彩我個人冇乜應酬,我唔係好鍾意應酬,又冇乜朋友,以前我收工就返屋企,有個break就返屋企食個飯,變咗我同個仔相處嘅時間好多,到佢大個,就會同我哋close好多.」
自細培養囝囝思考
提到傳媒將囝囝post跑車相上網做話題,黎耀祥表示:「咁我哋做得呢行,食得鹹魚抵得渴,我哋嘅某啲生活,大家都有興趣嘅,佢放嗰啲跑車都係我嘅,唔通佢買咩?我亦都唔會買畀佢,咁佢揸我車,我又唔會抗拒,因為一家人嘛.我又唔覺得因為我嘅知名度要限制佢好多嘢,我成日都同佢講你係我個仔就係我個仔,有好多人對你好好,因為我,亦都有人會挑剔你,亦都係因為我,呢個一定係均等嘅,我覺得咪做好你自己,咪去建立自己嘅價值觀,唔好因為人哋嘅批評或者讚賞而去改變咗自己嘅原則.呢個係我同佢一向溝通嘅大前提.佢OK嘅,佢都接受,同埋自細我就培養佢思考,我覺得人思考好緊要,我覺得我留幾錢畀你,冇用,總會使晒,唯一你能夠得到嘅,就係你識得諗嘢.因為思想係無限大,可以不斷發展落去.」
買衫扮靚靠囝囝
問黎耀祥買咩衫,買咩鞋,係咪都要經過形象指導,即係佢囝囝?黎耀祥笑言:「我個仔要求好高㗎,大家都知我以前著衫好求其,其實相輔相成,自己都明白,當你受注目或者有好多地方要去,衫要多啲,靚啲,去咩場合著咩衫,呢個係基本禮貌嚟.我個仔好得意,美學上我覺得佢OK,佢影相,睇衫每個角度都係唔錯,好多牌子都係佢介紹畀我,『今年呢個得,呢季出呢啲唔得』佢有呢啲角度,點解我都信佢,因為佢又唔係完全崇尚名牌,平嘅佢都會買,佢有時擺啲車嘅相唔係想咩,因為佢鍾意車又鍾意影相,佢影相幾靚,佢13歲已經攞住長鏡頭影相,不過我都會提佢做人低調啲.」


text:
「我一諗起結婚就好驚,有好多嘢要煩,邊度擺酒啦,請邊個啦,之後住邊啦.」我說.
「得啦,你乜都唔使搞,到時我搞晒.」男友Mike說.
「咁又唔得,你都唔知我想點搞.」我說.
「我又好驚生仔啦,會痛死啦,生出嚟無錢養又唔識教啦,I am not ready.」我說.
「婚都未結你真係唔使諗咁遠喎,生咗出嚟自然就養到㗎啦.」Mike說.
我就係乜都會驚餐死,而阿Mike就相反,覺得船到橋到自然直,或者我悲觀少少,我覺得船到橋頭係自然撞,所以成日都覺得好無安全感,好想為自己計劃一下.有啲人係會一早為自己定下好多計劃,例如愛情上會諗定自己幾多歲拍拖,幾多歲結婚生仔,工作上就諗定幾多年後升senior,跟住幾多年後再升assistant manager,甚至係manager,然後幾多年後就儲夠錢買樓組織小家庭.
計劃一定係美好,但實踐上嚟又係另一回事,就算而家諗好咗N個計劃,可能到最後係一個都用唔著,咁而家用咁多時間去諗去煩係咪嘥時間?好似以前去澳洲working holiday咁,我去之前做咗幾個月research,睇咗好多書,仲整咗幾疊notes,但係去到嗰邊係極少嘢用得返,因為計劃真係趕不上變化,原本諗住做嘢搵錢先,點知到頭來去咗食宿交換幾個月,然後之前搵嘅工作資料已經完全唔update,其實去到嗰邊,反而靠人先係最有用.
而家嘅我唔算係好有計劃嘅人,只係固定有儲錢,唔係無諗過幾時結婚生仔,不過好似做卧底咁,三年之後又三年囉.計劃永遠伴隨住變化,有時已經覺得唔到人去計劃,就算有儲錢又點,追到個癡晒線嘅樓價咩?就算已經好努力工作又點先?腦細唔升你就係唔升你.就算諗住三年後結婚又點,可能未都三年都已經畀人飛咗(touch wood),所以話諗咁多嚟做乜呢.
講到尾,其實我話做人最緊要及時行樂,開開心心咁過每一日同埋珍惜身邊愛你嘅人,因為除咗「計劃」同「變化」之外,呢個世界仲有樣嘢叫「意外」.


text:
Hello~多謝你嘅提問因為只有喺精子同卵子結合成受精卵後,且到達咗子宮腔先會成功懷孕.而如果冇插入,或性器官之間冇直接接觸,基本上精子係冇可能進入陰道嘅.當然,如果你手上真係有精液,並且將手指插入陰道,咁就有機會懷孕,但係機率都係非常低嘅.而一般精子喺體外存活的時間非常短,大約喺15~30分鐘左右,喺衣服上面就更短,大約只有幾分鐘.一旦精子暴露喺空氣中,壽命就更短,而溫度越高存活時間越短,最終脫水而死,歸於虛無.所以冇內射精的話懷孕機率係唔大的,唔需要擔心
而驗孕棒嘅檢驗時間喺做愛後嘅14日最為準確,而愈接近嚟月經嘅日子驗就越準確.所以如果你真係好擔心都可以按時驗孕,或者等月經遲嚟咗7日以上再去測.使用驗孕棒嘅時候,記得要詳閱說明書,大多數嘅使用方式如下:
- 盡量採用早上第一泡尿嚟檢驗,但其他時間檢驗都沒問題.
- 將驗孕棒放入尿液中約5分鐘.
- 質控線(C)出現反應後先可以拿起.
- 如果5分鐘內冇質控線出現,表示檢驗無效或失敗.
- 拿起後等待反應線(T)的檢驗結果,大約5-10分鐘.
當驗孕棒呈現一條線時,代表檢驗結果為陰性,即係冇懷孕;當驗孕棒呈現二條線時,代表檢驗結果為陽性,即係懷孕了.如果真係有咗,咁就建議去家計會做個詳細嘅婦科檢查,再同屋企人傾吓下一步嘅行動.可以放心嘅係就算你哋未夠16歲,家計會都唔會喺未得到你哋嘅同意下,擅自報警或者聯絡你哋嘅屋企人.
而女性嘅月經周期長短不一,最常見嘅周期長度介於21至35天之間.一般嚟講,月經持續時間為2至7日.如果月經期持續超過7天則算係經期過長.月經過長或過多會嚟月經期間引起不適,甚至影響日常生活同睡眠,如果你女朋友嘅月經長而且血量多,更有可能患上缺鐵性貧血.經期過長的原因有好多,包括荷爾蒙失調,藥物治療,子宮肌瘤或瘜肉,盆腔炎,甚至癌症等.所以如果你女朋友嚟月經係一個幾月嘅話,咁建議佢盡快去搵婦科醫生做個詳細嘅檢查,避免錯失治療嘅最佳時機.
不過都想提返你就算冇插入都好,使用安全套都能夠有效避免不同嘅性病通過口交等途徑傳播,對於你或者你嘅伴侶嚟講都係一個更加安全同更加保險嘅做法.
希望以上嘅資訊幫到你!


text:
呢個薯仔包同樣係「黑麥」嘅出品,當然,我能夠食到 「Pumpernickel 」啲咁正嘅麵包,梗係要多謝表妹 Lily,唯有佢買俾我食我先至有機會食到佢地嘅出品,皆因無論係金鐘抑或係天后舖,都好唔就腳,所以我較難有機會親自去買嚟食,除咗上次約咗 Winnie 聽 concert 前無聊周街逛先至特登走去搵呢間舖.
我習慣咗將啲麵包焗番熱嚟食,呢次都唔例外,不過今次我又學到嘢啦,就係先喺麵包上面灑少少水,然後用錫紙包住嚟焗,果然無之前咁乾身,甚至焗到脆口,仍然保持鬆軟,好食好多,所以即使係雪咗喺冰箱嘅麵包,焗熱之後同剛出爐嘅麵包都乜分別,一樣熱辣辣,好吸引,呢個方法係喺學生屋企睇到本教整麵包嘅書度學番嚟嘅.
講番個包,因為落咗香草,焗緊果陣都已經聞到好香,到食果陣就更加唔駛講啦,簡直係香到飛起,加上面頭嘅洋蔥,就香上加香,而且個包嘅 texture 係我鍾意食嘅硬包 (三哥仔將之形容為 "石頭" ),所以直情係我嘅 favourite 啦!不過唔知點解,我食極都食唔到有薯仔,但係我記得上次 Lily 俾過少少我試過,係好明顯有薯絲喺入面,但今次就無,唔知係 Lily 今次講錯咗個名俾我聽呀,店員俾錯咗包佢呀,定抑或個師傅唔記得落薯仔呢?不過無所謂啦,反正個包都一樣咁好食,如果媽咪喺度就好啦,我哋兩個可以一齊食,個包肯定仲好食呀!


text:
無綫近來劇集收視麻麻,加上臨近暑假,唔怪得要催谷吓啲綜藝遊戲節目.最近無綫就拍緊新一輯《玩轉三周1/2》,上年嗰輯係叫啲藝員扮嘢,不過反應麻麻,所以今輯會玩番好似最近韓國大熱嘅《Running Man》分隊比賽,仲會以水上濕身嗰類為主,希望觀眾睇到都透心涼.
近日唔少藝員去咗迪士尼錄影《玩》,前日有汪明荃,鄧梓峰,李亞男同朱璇等等,不過當日落大雨搞到佢哋好狼狽.噚日就輪到兩大咪神高海寧(高Ling)同梁政珏,同埋王梓軒,古明華同陳煒等人拍攝,着住小背心,熱褲嘅高Ling同梁政珏喺灰熊山谷噴水屋大玩噴水濕身遊戲!
■高海寧玩到透底兼甩假眼睫毛(小圖),難得佢都冇發難,呢啲咪專業囉!
■兩大咪神高海寧(右)同梁政珏手口並用,搞到濕晒.
■(左起)古佬同溫家偉狂噴水,可憐高海寧係咁追住接.
■朱璇睇嚟好高興,果然夠晒投入.
分組鬥接水
現場兩位咪神同古佬及溫家偉(大隻仔)似係分成兩隊,兩位男士用水槍射向高Ling同梁政珏,兩女手口並用攞住杯仔鬥接得水多,高Ling擔住個杯搞到口水都流埋出嚟,又俾唔知古佬定大隻仔用水射正塊面,搞到佢啲假眼睫毛甩晒,妝又溶!全身濕透嘅梁政珏就隱約露出打底比堅尼,唔知啲fans見到會唔會心痛呢?


text:
高薪厚職?都要睇下你係咩職位咁啦,好多銀行RM(Relationship Manager),好聽啲講句咪manager囉,講到尾其實咪又係sales,睇下係sell保險,基金定MPF啫.上頭set咗target,如果你跑唔到,睇下佢問唔問候你?所以,點解你哋成日收到銀行同事cold call,你以為佢哋食飽飯無嘢做咩?要跑數呀大佬!
可能你會話,點都好過啲保險佬同保險阿姐吖,銀行有薪金喎.Well,如果係好跑得嘅保險經紀,佢點會睇得起你份糧吖,佢哋實會冷笑一下:「喺銀行跑咁多,有屁用咩.」係呀,你都袋咗人哋份糧啦,啲客係信銀行而入嚟買嘢,你仲妄想同銀行拆佣?跑唔到就被人鬧到媽媽聲,跑得多咪有丁屎咁多獎金囉.如果條數拎出去保險公司,百萬圓桌都有得你坐啦!銀行仲有個policy,就係定期要RM轉分行,提防你同啲客太熟,驚死你轉工挖埋啲客仔走.
咁你可能話:「食得鹹魚抵得渴著,你有公司mortgage喎.」係呀,係人都知做銀行有公司mortgage,超低息,仲可以借足100%,即係首期都唔使俾!不過,你以為真係咁著數?
如果你打算用公司mortgage,咁就差不多等於賣身俾公司.你同上司關係比較好都仲好啲,如果很不幸地你同上司關係麻麻地,你就千祈唔好俾佢知你用咗公司mortgage,因為我真係見過有人買樓開心得滯,講晒俾全世界知,之後佢上司就……嘿嘿,搞到阿下屬嗰年啲bonus少到好似無咁.無嘅,你都用緊公司mortgage啦,即係唔可以隨便走啦,咁得啦,bonus都慳番!不過調轉講,對啲fresh grad出嚟入大銀行做嘅人嚟講,人工必定唔高,想大幅度加人工,真係靠轉工先得,咁就話知佢bonus多定少,反正做一陣就走.
所謂有辣有唔辣,局外人睇,公司mortgage係銀行從業員嘅恩物,但其實亦都係我哋嘅金剛圈,日日返工都好似俾人揸住半邊……面珠登咁!用咗公司mortgage就最好乖乖地,如果唔係師父一唸緊箍咒架,你隻馬騮就頭痛到爆炸!
作者:史高治叔叔
後生嗰陣,大學一畢業就入咗大銀行商業部做sales,跟一班有名有利嘅客人打交道,有時可以跟埋一齊飲飲食食,花天酒地,燈紅酒綠嘅生活,造就今日呢個身經百戰又識玩識食嘅叔叔.


text:
《白色強人II》內地率先播 李佳芯有望回歸?
2022年06月24日 12:01
東網電視更多新聞短片
無綫劇集《白色強人II》近日於內地網站率先播出,當中最令人關注嘅,絕對係視后李佳芯飾演嘅「Kennis」一角嘅去向,事關上輯結尾其角色做無國界醫生時,被軍人用槍指頭生死未卜,而現實中李佳芯亦曾被指因雪藏而飛出劇集,不過劇集一開頭就交代原來Kennis消失咗足足兩年,而好姊妹「Zoe」唐詩詠就為咗等佢返嚟,一直唔同「唐明」馬國明復婚,其中馬國明講到:「都兩年啦,中國領事館同嗰邊反政府軍都周旋咗咁耐都冇消息,我知好難接受,但你真係覺得Kennis真係仲可以返嚟咩?」唐詩詠則堅定表示:「我條伴娘裙係留俾佢㗎嘛,冇佢其他人唔準着.(咁如果佢真係返唔到嚟?)咁你陰功啦,做寡佬啦!」
之後,唐詩詠仲播出Kennis出事前錄音:「Zoe,Kennis呀!你知唔知呢我頭先瞓覺發夢嗰陣夢見啲咩呀?我夢到我結婚嗰日着住婚紗走入教堂,仲有一個細佬女幫我做花女,原來嗰個係你同唐明個女嚟㗎!咁即係話,我唔會有事,我仲可以有命走入教堂,我仲可以有命睇住你同唐明結婚生仔,不過你唔好話畀你未來老公聽喎,OK?」場面感人,亦令唔少網民好有信心李佳芯或會以客串形式回歸劇集!


text:
搜尋
《Stickypedia系列 – 前戲:前戲必學五件事 (5)》 去到關於前戲嘅最後一個post喇,今次就解答下社會上面一啲對於前戲嘅誤解或者問題啦🤫. 1 – 前戲越長越好? 所謂嘅「好」係應該係按照你同性伴侶嘅反應去斷定嘅,所以無話好絕對嘅「長就係好」或者「短就係唔好」.咁但係都可以有啲數字俾大家參考一下⏱.男性就平均覺得係18.1分鐘,而女性就係18.93分鐘.可見,女性對於理想前戲嘅時間長度比男性長.當中嘅因素可能係因為女性身體上比男性更加難達到性興奮,所以希望透過更加長嘅前戲令自己可以更加投入.另一個可能嘅原因係因為女性比較容易透過陰蒂刺激達到性高潮💦,而通常呢個都係前戲嘅一部分.反之男性更加容易透過插入式性行為而得到高潮,所以男性有機會想更快進行插入式性行為,令自己盡快得到性高潮 [1]. 2 – 前戲對男性黎講無吸引力?🤥 前戲對於男性來講其實係有吸引力嘅!首先,透過前戲,男性可以從愛撫,親吻之中增加對伴侶嘅親密感,亦可以從前戲嘅唔同活動得到更多性興奮,令整個過程更加歡愉😋.因此,前戲對於男性來講一樣係重要嘅.另外,以異性之
糖不甩 Sticky Rice Love
- 2020年10月21日
- 4 分鐘
適合前菜的材料
《Stickypedia系列 – 前戲:前戲必學五件事 (4)》 每一個人嘅口味與別不同,要煮好一道餸就一定要有合適該位食客嘅材料,再透過廚師悉心嘅烹調👩🏻🍳👨🏻🍳,同埋食客嘅欣賞🍴,先至可以成為一道對於該位食客來講嘅好餸👍🏻.上一個post就講前戲之前你有咩可以準備,今個post就講下前戲嘅時候有啲小tips.記住進行前戲嘅方法係無「好」或者「唔好」之分,因為只要合適你同你嘅性伴侶就會係一個好嘅方法💖! 1 – Dirty Talk 💬 Dirty Talk 會係一個好好開始前戲嘅方法.Dirty Talk 對於好多人來講係一樣好性感嘅事💋,係呢段對話你可以講一啲你對性愛嘅幻想.由於你已經係營造咗一個合適性愛嘅氣氛,所以你唔需要擔心你嘅性伴侶會批評你.你可以講一啲關於性愛嘅片段,遐想或者共同經歷過嘅性愛經歷.一方面可以令到對方更加清楚你所認為理想嘅性愛表現(ideal sexual script)💭,等對方盡量配合或者互相嘗試.另一方面,Dirty Talk可以增加大家之間嘅親密感,令到性慾增加😚. 2 – 親吻
糖不甩 Sticky Rice Love
- 2020年10月6日
- 4 分鐘
一道美味的前菜的準備功夫
《Stickypedia系列 – 前戲:前戲必學五件事 (3)》 一道令食客食指大動嘅前菜背後蘊藏住廚師嘅心機,當中要經過多番嘅準備功夫;同樣地,前戲亦有考妙嘅地方.今次我地會俾一啲提議大家,俾大家參考下炮製依道菜式有咩tips😋 1 – 形造浪漫氣氛 首先,你可以調暗燈光💡製造一個昏暗嘅環境,咁樣就可以令雙方放鬆心情.而且,係一個昏暗嘅環境裏面,人會不自覺放慢速度,更容易投入.另外,調暗燈光可以增加儀式感,令對方感到期待. 除咗調暗燈光之外,播放一啲音樂可以營造浪漫嘅感覺,令人愉悅放鬆亦都可以令雙方感到舒服.選取音樂嘅時候可以揀一啲富有情感嘅音樂輕鬆得來又可以營造張力.我地提議揀一啲比較sensual嘅音樂,輕鬆得黎又有情調,有令人想groove嘅感覺💃🏻 最後,放置一塊鏡可以令雙方望到自己同埋對方嘅反應或者身體,令到大家儘快投入. 2 – 善用電子產品📲 要製造期待嘅感覺可以好早開始,例如透過即時通訊軟件去發送一啲關於性嘅訊息,照片或者影像俾伴侶,即係平時所講嘅Sexting💬.Sexting一詞源於2005年澳洲嘅Sunday
糖不甩 Sticky Rice Love
- 2020年9月4日
- 3 分鐘
前菜嘅重要性
《Stickypedia系列 – 前戲:前戲必學五件事 (2)》 頭盤通常都係一啲細細地而且簡單精緻嘅食物,主要係為咗增加食客嘅食慾🤤,引起佢哋對主菜嘅興趣同期待.對於性行為,前戲亦有同一個效果🌟! 1 – 前戲幫助陰莖勃起🍆 前戲對於男性黎講好重要!如果男性(特別係年長男性)喺進行性行為之前無做足夠嘅前戲,佢哋面對陰莖勃起嘅困難係比起有足夠前戲嘅男性高2.4倍🤕.另外,佢哋更容易出現難以感到性興奮,達到性高潮同埋射精嘅情況(大概係2.2倍)🍼.最後,比起有足夠前戲嘅男性,無做足夠嘅前戲嘅男性更難認為該次性行為係愉悅(兩者相距5倍)[1]. 2 – 前戲使女性更容易達到性興奮 好多時,女性會比男性較慢達到性興奮,而透過前戲嘅愛撫,角色扮演(Fantasy role-play),刺激陰蒂等方法都可以令女性更容易放鬆心情🍦,更快投入性行為.係呢個狀態下,位於陰唇上嘅巴氏腺會分泌出有助潤滑陰道口同陰道嘅分泌物🍾,減低因潤滑度不足時插入所產生嘅疼痛.不過,有留意我哋之前嘅post嘅朋友仔應該記得我哋講過有好多原因會影響女性嘅分泌物量,係咪係
糖不甩 Sticky Rice Love
- 2020年9月1日
- 2 分鐘
前戲如前菜
《Stickypedia系列 – 前戲:前戲必學五件事 (1) 》 如果性行為係一個full course meal,咁前戲就會係個前菜喇😋!一個full course meal 無咗其中一樣,你都會覺得美中不足.無論會唔會有插入式嘅性行為,前戲喺整個過程裡面都扮演重要嘅角色(記住!前戲都可以係你嘅主菜🥰). 咩係前戲? 前戲一般係指進行性行為之前,透過不同嘅親密行為,例如:愛撫,親吻,按摩,口交等等(之後嘅post會詳細講解多啲!),增加大家嘅性興奮同埋對性行為嘅期待🥘. 點解要有前戲🧐? 前戲係大家進行性行為之前嘅重要交流,係過程中你亦可以更加了解對方嘅喜好,敏感點,刺激身體反應同感受,令身心準備投入性行為.簡單去講,前戲能夠增加激情,有助大家更享受性行為😏. 一般前戲幾耐?🥖 一般25歲以下嘅異性伴侶會用15分鐘喺前戲上,當中一半時間係口交;而25-34歲就會用約20分鐘 [1].另外,喺2013年,網上女性雜誌Glamour訪問咗1000名女性 [2],有33%指出佢哋嘅前戲時間喺5-9分鐘. 男女對前戲嘅睇法?👀 其實,男
糖不甩 Sticky Rice Love
- 2020年8月28日
- 2 分鐘
Stickypedia系列 – 前戲
前戲?咩嚟㗎?食得㗎?可能大家會好好奇但係又唔知其實成個前戲可以點樣進行🍡.今次Stickypedia就會同大家介紹五樣前戲必學嘅嘢!🖐🏻 1 - 前戲如前菜🧀 前戲就好似前菜咁但係其實前戲都可以係你嘅主菜!究竟咩係前戲?唔同性別對前戲又有咩睇法?前戲要幾耐?呢啲可能係你心裏面嘅疑問,想知就留意第一個post喇! 2 - 前菜嘅重要性 好多人會覺得前戲會好無謂,一嚟就進行性行為咪幾好!但係依個post就會同你講前戲對於性行為嘅實際作用,同對於一段關係嘅好處.徹底改變你覺得前戲係無謂嘅想法!🧠 3 - 一道美味的前菜的準備功夫👩🏻🍳👨🏻🍳 「我承認前戲係好重要,但係因為我唔識先所以想skip咗前戲咋嘛🥺」其實呢一道前菜你要準備嘅係好簡單嘅啫.只要你善用手上嘅工具🍳,再加啲小心思,呢一味都可以成為吸引嘅前菜,甚至係難忘主菜! 4 - 前菜可以有嘅材料 要有一道難忘嘅餸菜就要有好嘅食材.唔知有啲咩大眾化嘅食材🥬?但又覺得前戲好重要,或者好想增加前戲嘅氣氛,咁你就可以參考呢個post嘅小tips喇! 5 - 關於依道菜嘅迷
糖不甩 Sticky Rice Love
- 2020年6月19日
- 2 分鐘
清潔及保養
《Stickypedia系列-性玩具:五大需知小知識(5)》 嚟到《性玩具篇》嘅最後一個post,今次會同大家講下買咗性玩具返去之後可以點樣清潔同保養.知道大家近排都好勤力用消毒酒精清潔生活用品,但記住矽膠性玩具係唔可以用酒精消毒架!因為酒精會侵蝕矽膠,令到性玩具嘅表層有好多微細嘅窿窿,啲細菌就會積藏左喺入面,咁到使用性玩具嘅時候就好容易感染細菌而導致發炎🦠.大家可以喺使用前同後用清水🚿同梘液🧼清洗性玩具,之後再用不掉毛嘅毛巾或者紙巾抹乾.但係因為清水同梘液無抗菌嘅功能,所以最有效嘅方法係購買性玩具專用嘅抗菌清潔噴霧/清潔液🧴.依啲清潔用品不含酒精,唔會破壞性玩具表層之餘又可以做到消毒抗菌,而成份亦都相對適合人體,可以用於任何質料嘅玩具上,所以大家喺選購性玩具嘅時候可以睇埋性玩具嘅清潔用品啦~ 另外,雖然基於衛生問題唔鼓勵同人共用性玩具,但如果伴侶間想共用性玩具嘅話🔗,都建議使用安全套,而且其中一方用完之後要徹底清洗性玩具,同埋換一個新嘅安全套先俾伴侶用.自用又想進一步保持性玩具衛生嘅話都可以使用安全套架.大家可以透過量度性玩具嘅尺寸去
糖不甩 Sticky Rice Love
- 2020年5月31日
- 3 分鐘
初次購買需知
《Stickypedia系列-性玩具:五大需知小知識(4)》 了解完性玩具嘅不同質地同功能,又認識咗要配合咩潤滑劑先玩得安心又安全,係時候講下購買嘅時候要注意嘅地方啦!好多人面對嘅第一個問題就係:想買性玩具但又覺得上鋪頭睇好尷尬😳 ⏩其實宜家有唔少情趣用品店都有online shop,可以俾大家慢慢選購合適嘅性玩具,而送貨方面,好多時貨品嘅包裝都好私密,唔會標明係性玩具,亦都唔會睇到裡面裝住啲咩,望落去同一般網購貨品無分別,所以大家唔洗擔心收件嘅時候覺得好尷尬或者驚俾家人發現啊~ 不過其實宜家有唔少情趣用品店都旨在為顧客提供一個舒適,私密度高嘅選購空間,店員亦會大方地解答顧客嘅問題,所以大家都可以考慮到店鋪選購架,始終性玩具都真係要攞上手feel下先可以了解適唔適合自己嘅☺ 終於上到鋪頭/網站,但種類選擇太多,花多眼亂,無從入手點算好🧐? ⏩大家可以根據「質料大不同」同埋「功能知多少」兩個post嘅內容選擇咗自己喜歡/想嘗試嘅性玩具類型先,再喺選購嘅時候揀返嗰一個類型嘅入門級性玩具,例如如果你想試用震動按摩棒嘅話,就選擇當中比較幼身,小巧嘅
糖不甩 Sticky Rice Love
- 2020年4月27日
- 3 分鐘
潤滑劑配搭
《Stickypedia系列-性玩具:五大需知小知識(3)》 潤滑劑同性玩具就好似調味料同食材咁,唔同嘅食材要配撘唔同嘅調味料,如果配撘得宜嘅話可以製成美味嘅食物,甚至提升食材本身嘅香味;但如果配撘錯咗嘅話,再好嘅食材都會變得唔好食.所以今次我會講下性玩具同潤滑劑嘅配撘,令大家可以安心享受性玩具🥰💦 1⃣ 水性潤滑劑: ✅可配撘的性玩具質料: 矽膠,金屬,玻璃,水晶 水性潤滑劑可以配合嘅性玩具質料廣泛,亦都易於清洗,但女士購買嘅時候要留意返潤滑劑有無甘油(Glycerin)嘅成份,甘油有機會影響陰道嘅pH值,誘發細菌感染,造成陰道炎,所以本身陰道比較敏感嘅朋友仔就要小心選擇啦🥺~大家可以參閱我地之前嘅文章《有咩特別款嘅潤滑劑?》去了解多啲.另外,使用飛機杯亦要配撘返水性潤滑劑,因為矽性潤滑劑會破壞矽膠飛機杯嘅表層,而油性潤滑劑較難清洗,加上飛機杯內部嘅結構複雜,可能會因為清潔得唔徹底而令飛機杯積藏細菌,甚至發霉💀.不過其實市面上亦有飛機杯專用嘅潤滑劑,而且有唔同嘅質感(例如仿真分泌物質感,濃厚拉絲質感,啫喱感等等)俾大家選擇架~ 2⃣
糖不甩 Sticky Rice Love
- 2020年4月13日
- 4 分鐘
功能知多少
《Stickypedia系列-性玩具:五大需知小知識(2)》 之前返情趣用品店嘅時候,好多客人上到嚟都對於自己想買啲咩功能嘅性玩具毫無頭緒,咁我除咗同佢哋介紹唔同性玩具嘅功能之外,好多時都會建議佢哋喺自慰嘅時候了解下自己嘅性器官對於唔同嘅刺激有咩感覺,例如鍾意刺激陰蒂定陰道多啲,或者男士自慰嘅時候點樣刺激陰莖會舒服啲咁,再根據佢哋嘅喜好去挑選性玩具.今次我就會為大家介紹性玩具比較常見嘅4種功能: 1⃣ 震動及按摩 有唔少玩具同時具備震動同按摩 (上下或打圈按壓) 功能,所以我就將佢哋合併一齊介紹啦~ 震動及按摩功能嘅性玩具種類好廣泛,可以刺激性器官嘅唔同部分,包括陰蒂,陰道,陰莖,前列腺等等,亦都有用於刺激後庭嘅震動器.現時好多性玩具都可以調較震動速度同頻率以及按摩嘅力度,亦都有唔少「雙重享受」嘅按摩器,例如可以同時刺激陰蒂同陰道,或者同時刺激前列腺同會陰.咁唔知大家知唔知道男性前列腺同會陰係喺邊度嘅呢?其實前列腺係位於距離男性肛門5至7厘米嘅位置,喺膀胱下方,大約好似一粒栗子咁大,可以透過按壓達到高潮,不過因為後庭缺少分泌,所以使用按摩前列腺
糖不甩 Sticky Rice Love
- 2020年4月9日
- 2 分鐘
質料大不同
《Stickypedia系列-性玩具:五大需知小知識(1)》 揀性玩具同揀衫一樣,質地都好重要,要知道自己適合邊種質料就要先了解各種質料嘅特性.所以今次我會為大家介紹性玩具嘅4種主要質料—矽膠,金屬,玻璃同水晶. 1⃣ 矽膠 常見性玩具類型:按摩棒,震動器,男士自慰杯等 👍🏻 優點: - 最常見嘅性玩具質料,因此相對多功能同款式可以選擇 - 相對柔軟,因此較適合入門使用者 - 外型設計多元化,不露骨 (例如 : 唇膏形震動棒,動物造型震動器,飛機蛋等),易於收藏 - 質料較輕盈,方便攜帶 - 豐儉由人,budget較少都有唔少選擇 👎🏻 缺點: - 使用時較易產生磨擦,因此必須配合潤滑劑使用💦 - 矽膠表面較易堆積塵埃及細菌(要小心收藏,例如使用防塵袋/盒) 2⃣ 金屬 常見性玩具類型: 按摩棒,震動器 👍🏻 優點: - 堅硬有力,較易刺激敏感位置 - 外表光滑,使用時免卻磨擦造成嘅不適 - 易於清洗,耐用 👎🏻 缺點: - 價錢較昂貴 - 觸感較冰冷(都有人喜歡冰感❄),但可以溫水浸暖後再使用♨ 3⃣ 玻璃及水晶(因
糖不甩 Sticky Rice Love
- 2020年4月4日
- 2 分鐘
Stickypedia 系列 — 性玩具
唔知大家會唔會同以前嘅我一樣,對於性玩具充滿好奇但又唔知從何得知相關嘅資訊呢🧐今次Stickypedia就會為大家介紹「5個你必需知道的性玩具小知識」💡事不宜遲,先同大家簡介下依5個小知識係關於啲咩啦💭 1⃣ 質料大不同 除咗常見嘅矽膠之外,性玩具其實仲有其他唔同嘅質料,例如金屬,水晶,玻璃等等.而每種質料都有佢嘅特性,想知道邊種質料適合自己就要留意之後嘅post啦! 2⃣ 功能知多少 今時今日,性玩具嘅功能已經好多元化,務求滿足唔同人嘅需要.今次就揀咗比較常見嘅4種功能同大家分享—震動及按摩,衝擊(抽插),吸啜/抽真空,伴侶共享.同安全套一樣,梗有一款岩你~ 3⃣ 潤滑劑配撘 相信大家睇完「安全性行為」同埋「潤滑劑介紹」兩個系列之後都對潤滑劑唔陌生啦,喺用性玩具嘅過程中,潤滑劑同樣係一個必備嘅好幫手.依個post就會同大家講解下唔同質料嘅性玩具要配撘咩類型嘅潤滑劑,亦都會講下可以提升快感潤滑劑架💦💦 4⃣ 初次購買需知 第一次買性玩具又怕尷尬唔知去邊買好?點樣選購有品質保證嘅性玩具?原來買性玩具同買野食一樣,都要選擇有信譽嘅店
糖不甩 Sticky Rice Love
- 2020年2月9日
- 2 分鐘
紙巾
《Stickypedia系列-安全性行為:第五寶》 今次我地終於講到最後一寶-紙巾~!!!紙巾經常係性行為過程中俾人忽略,但佢真係好緊要架!除咗可以防止分泌物周圍飛,仲係清潔自己(同附近)嘅好幫手~🚽 唔知大家有無聽過有人除套果陣,一個唔小心,就將分泌物飛到周圍都係💦⋯⋯ 有時唔單只飛到地下污糟曬,仲噴到去對方身上,擔心會有懷孕或者感染性病嘅風險😖 緊記「除套嘅時候可以用紙巾包住前端,連紙巾一齊將安全套除落嚟」,咁就唔怕內裡嘅分泌物飛到周圍都係~ 此外,除套嘅時候背向伴侶,就更加避免到分泌物係過程中流到對方身上! 而清潔自己方面,發生完性行為之後可以用紙巾清潔下體/手/口/玩具.....抹走分泌,除咗可以令身體乾爽啲,仲可以避免細菌或者病毒接觸到其他身體部位,例如係尿道.特別係女性,因為陰道同尿道好接近,所以都建議係性事後要去一次廁所,會有助排走啲菌🚽 下次發生性行為之前,記得放定張(盒)紙巾係身邊啦~ 我地Stickypedia第一個系列《安全性行為》話咁快就到咗尾聲.係呢個系列中,我地一一為大家介紹咗「安全性行為」嘅五寶:安全套,潤滑
糖不甩 Sticky Rice Love
- 2020年1月18日
- 3 分鐘
共識 Consent
《Stickypedia系列-安全性行為:第四寶》激長篇! 登登登登!講到安全性行為之中,最神秘嘅嘢,就係Consent-共識啦!點解係最神秘?因為佢似是疑非,好多時男男女女都會懷疑consent究竟存唔存在... 要達成共識有5個基本原則,缺一不可: 1.雙方意見必須一致 如果二人嘅意願唔一樣,咁就係「無達成到共識」.雙方都應該暫停,直至大家都完全同意之後要繼續嘅行為. 2.大家都係清醒,安全,自願嘅狀態 3.明確,清晰咁表達 4.過程中可以隨時撤銷,或者提出改變(繼而再達成共識) 5.身處任何關係都唔可以假設對方一定會滿足或配合自己 《ONLY YES MEANS YES!》 以下就有5個常見情景,到底佢哋係咪有共識嘅表現呢? 1. 一對情侶行街行到好攰又無咩嘢做,上網見到宜家啲酒店好平,A就建議去開房睇戲.B睇睇下戲就開始摸同錫A,最後發生咗性行為.但其實A由頭到尾無話「唔想」,亦無話「想」. ⛔既然無明確地表達「想」定「唔想」,即係無共識!無反抗唔代表係同意,無講「唔好」唔代表係同意,同你去開房亦唔代表同意發生性行為. ✅其實開房都唔一定
糖不甩 Sticky Rice Love
- 2019年12月11日
- 2 分鐘
口交膜及指套
《Stickypedia系列-安全性行為:第三寶》 性行為係咪只要安全套就足夠安全?其實仲有兩類安全用品,係無論男男,男女定係女女,任何人都可以用!今次第三寶就要同大家介紹 — 口交膜同指套!仲會教埋大家如何DIY啊~ 👄口交膜 (Dental dam) 有唔少同學初初嘗試口交個陣,都會擔心衛生問題,亦都會擔心性病~如果係幫男仔含,戴住套套口交就解決曬!市面上亦有無潤滑劑,無貯精囊,專為陰莖而設嘅口交套添!但係,女仔都會想享受比人口交喎,而且無論男女都有舔肛呢樣嘢⋯呢個時候,口交膜就幫到你啦! 👄口交膜其實係一層薄薄嘅乳膠膜,專門用黎為陰部或肛門口交提供保護(其實陰莖嘅口交都可以用,不過就要小心啲包好啦)🌸唔好睇小呢層薄膜,唔單止可以解決衛生同氣味問題,仲可以預防多種性病啊!例如衣原體,淋病,HPV等,都有可能經口交傳播~ 👄口交膜都有唔同口味揀!雖然大家熟知既岡x,杜蕾x未有呢樣產品,但唔少性用品商店都會有其他牌子嘅口交膜賣,口味有朱古力,雲呢拿,士多啤梨等~大家可以慢慢探索! 👄許多試過口交膜既人都同意,呢層膜係唔會影響口交嘅快感!
糖不甩 Sticky Rice Love
- 2019年11月29日
- 2 分鐘
潤滑劑
《Stickypedia系列-安全性行為:第二寶》 「潤滑劑」平日就聽得多啦,不過唔講唔知,原來有D潤滑劑係會侵蝕安全套,令套套容易破裂😨😨!?唔洗咁擔心,只要學識分類,正確使用唔同性質嘅潤滑劑,除左可以增加性愛時嘅舒適感外,仲可以大大減低安全套破裂嘅機會! 今次就等Stickypedia同大家介紹下潤滑劑嘅分類,同埋有咩唔同特性啦~ 潤滑劑主要可以分為三種:水性潤滑劑,矽性潤滑劑,油性潤滑劑. 1. 水性 (Water-based) 👀容易乾 (因為大部分成分係水),使用量會比矽性同油性多 👀可能含有甘油(Glycerin),有機會影響陰道嘅ph值,造成細菌滋生,引發陰道炎 👀常見嘅牌子例如:KY 2. 油性 (Oil-based) 👀唔易揮發,超級滑,但相對地就最難清洗 👀唔可以和乳膠安全套一齊使用:因為會侵蝕乳膠,令安全套容易破裂 👀因為唔容易分解同容易引發陰道不適,所以唔建議係陰道交期間使用 👀例如:凡士林,BB油,hand cream 3. 矽性 (Silicone-based) 👀不含水分,唔容易揮發,不為人體所吸
糖不甩 Sticky Rice Love
- 2019年10月26日
- 2 分鐘
安全套
《Stickypedia系列-安全性行為:第一寶》 講起安全套,大家都會直接聯想到「男用安全套」,呢樣產品方便易用,可以避孕又可以預防性病傳播,如果100%正確使用佢嘅避孕率可以高達92%[1].但世事係無咁完美嘅,男用安全套有大概13%失敗率[2],而最常導致安全套「唔安全」嘅原因包括: x 掉轉正反面 x 無將儲精囊內嘅空氣擠出 x 無戴到最底 x 唔係整個性交過程都戴住 x 潤滑度不足 x 用咗唔啱嘅尺寸 嗯...驟眼睇大部份意外都係戴嘅期間出咗事,所以今次Stickypedia小百科想用以下兩張圖同短片黎同大家詳細講下到底點樣「正確使用安全套」. 雖然佢叫做「男用」,但其實唔係只係男性可以用於陰莖上架.安全套可以係指交,探肛,自慰時使用,亦可以用於唔同嘅性玩具.不同形式嘅性接觸都有機會傳播性病,所以係不論性別/性傾向/性行為取向都可以使用安全套去保護自己同他人,仲可以減低刮傷脆弱黏膜造成傷口嘅機會. 潤滑度嘅問題,我哋會係「第二寶-潤滑劑」再同大家詳細介紹同解釋.知道大家都會好好奇咁點先可以揀到最適合自己嘅套套,唔駛擔心,下一期嘅Stic
糖不甩 Sticky Rice Love
- 2019年10月22日
- 1 分鐘
Stickypedia系列-安全性行為
今次同大家開箱嘅係「安全性行為五寶」.第一個post一於先嚟個overview,之後會逐樣同大家詳細介紹😎! 第一寶)安全套 呢樣相信唔使多介紹,係唔同形式嘅性接觸都可以用得著嘅好幫手.除咗可以避孕,仲可以預防性病傳播.市面上有唔同材質,唔同厚薄,唔同設計,唔同味道,總有有一款岩你用👌🏻! 第二寶)潤滑劑 雖然成日被忽略,潤滑劑其實係性事上都扮演好重要嘅一角!除咗可以令性交過程更流暢💦,亦可以減少摩擦,從而減少受傷同安全套破裂嘅機會😖. 第三寶)口交膜/指套 性行為唔一定係插入式,而口交都一樣有性病傳播風險.有時手指甲剪得唔好亦好容易係指交或者探肛過程中刮損身體,造成感染.呢啲時候口交膜同指套就派上用場啦! 第四寶)Consent 共識 當所有硬件都準備好,開始性行為前最緊要先同對方達成共識,確認雙方都同意接落嚟要進行嘅事.唔止係同意要發生咁簡單,用唔用套,都需要係開始前就達成共識💞! 第五寶)紙巾 唔好睇少紙巾呀,當你無係手嘅時候就會好頭痕.佢係除套個陣可以幫手減少分泌物飛到周圍都係,亦係清潔自己(同附近)嘅好幫手,都係必備佳品😈
糖不甩 Sticky Rice Love
- 2019年10月16日
- 1 分鐘
點解叫"Stickypedia"?
-pedia 係指同教育或者學習有關,而放喺字尾,好似大家成日使用嘅Wikipedia,就經常被引申成百科全書(Encyclopedia)嘅意思📚 Stickypedia 係 糖不甩 Sticky Rice Love 想帶比大家嘅一個小百科,呢個系列我哋將會同大家介紹唔同性相關場合或者行為嘅五大寶品同須知📝 雖然係五大,但唔代表每個人都適合,無用亦唔代表係唔正常.性並無絕對嘅對錯,係個人化嘅歡愉同享受,亦係自我探索同增進彼此關係嘅好機會.希望呢個系列除咗令大家更正面去了解性,亦可以幫助大家按照自己嘅情況,搵到最適合嘅一套❤ #stickypedia #stickyricelove #糖不甩 #五大寶品 #缺一不可 #sexeducationhk #性 #性教育 #gender #relationships #sex #hksex #hklove #hkboys #hkgirls


text:
動物控最鍾意去日本,因為有齊各類嘅動物園,公園等,最出名嘅有貓島,兔島,奈良鹿公園,動物控仲可以去邊好?即刻睇睇以下呢 5 個地方,有十級賣萌嘅動物等緊你~
那須羊駝牧場裏面有幾十隻羊駝向你招手,除咗有卡通片常見嘅白色,啡色之外,仲有深啡色,黑色㗎!草泥馬非常 nice,仲會同你一齊望鏡頭㖭!不過要注意一點,草泥馬唔鍾意被摸頭㗎!
世界上唯一專門飼養狐狸嘅動物園,有北海道狐狸,銀狐,藍狐,白金狐,影狐,十字狐等等,大約有 100 隻.動物園護理員會定時除蟲,消毒,餵飼,令狐狸身體都係香香的,抱起嚟影相都 no problem!
傳說某日野生猴子見到我哋人類好舒服地浸溫泉,一試之下都迷上咗,所以呢度就變咗猴仔「鐵竇」,一年四季都喺度浸浴!
叫得做仙人掌公園,但原來最受遊客歡迎嘅並非仙人掌,而係冬日限定嘅水豚!?每當冬季,公園都會特別開放水豚君與遊客見面,水豚君浸喺溫泉裏面嘅梳乎樣子,仲有點馬明嘅天然呆,每次都引來遊客瘋狂舉機影相!
有咩好得過上到京都嵐山,飽覽京都美景之餘仲見到一班趣緻又活潑嘅猴子呢?嵐山岩田山公園佔地 6 千平方尺,畀 120 隻猴子周圍走!猴子尚算 friendly,不算太抗拒人,同佢哋保持距離咁影相,應該都無乜問題嘅!


text:
上星期同大家見面後,據老編講,反應唔錯喎!令我戰意高昂,今個星期我吹水波四出替大家搵料,希望巴打們滿意,而最重要嘅新聞係澳門夜場全面禁煙,違者罸款四百,另外農曆新年後傳言東莞夜場重光,呢單料堅過石堅呀!
澳門早喺2012年開始規定所有室內場所進行禁煙,對娛樂場所嘅寛限期,亦喺今年一月一日起完結,夜場好多客人都好唔習慣,但據我吹水波所知,最唔慣嘅並唔係客人,而係喺夜場返工嘅囡囡,因為佢哋平時可隨意喺小姐房或貴賓房內煲煙,但家陣冇呢支歌仔唱,要佢哋走去煙房或者吸煙區吸,佢哋覺得好無聊,但咪以為偷雞食兩啖無所謂,畀澳門嘅控煙辦捉到係要罸款四百大元,嚟自9號會所嘅來來就話:「焗住喺公司嘅時候食少啲啦!」
我吹水波最喜歡混血美女,因為佢哋五官深邃,別有風味,而據我收到風,最近觀塘有個鳳姐嘅樣貌就成個混血兒咁樣,喺觀塘開檔?價錢貴極有限?如果真係混血兒咁款,唔去老尖跑高鐘,反而走嚟觀塘益街坊?唔係咁大隻蛤蜊隨街跳吓?當中肯定有詐!但經我多方打探,得知呢位囡囡除咗年紀廿到尾外,其餘相頭同身材都無得頂,服務仲十分周到,所有捧過場嘅巴打,事後都贊不絕口,講到呢個囡囡咁勁,唔怪得之好多巴打都心思思話想花幾百蚊去捧吓佢場!
我吹水波今次真係收到堅料,話說東莞過年後開始重光,好多巴打都磨拳擦掌等呢日快啲嚟,而據我所知,呢個消息係嚟自當地嘅裝修師傅,佢哋話近日好多人搵佢哋開工,主要工作就係替拉咗閘成年嘅桑拿進行內部維修,例如執執大堂,改改按摩房嘅牆紙等,做嘅都係小修小改,好明顯係想繼續營業做番桑拿,而且一開工,十幾個場都同時進行,仲話趕住喺過年前完成,睇嚟呢個消息可信性極高,今年過年都係慳啲使,等重光後北上再戰神州!
上次同大家講過台灣嘅送茶妹,反應十分唔錯,所以我今日繼續將知道嘅都同大家分享.要搵呢啲送茶妹,首先一定要有智能電話,你部電話當然要有當地嘅上網咭,之後一定要裝啲分享軟件,而台灣最常用「T」字頭同「L」字頭嘅軟件,至於香港常用「W」字頭嗰兩款,就唔多見有囡囡用,所以嚟之前好安定兼登記埋戶口,之後嚟到台灣,你只要喺搜尋打入「tea」再搜查,就會打出一大堆與茶有關嘅囡囡資料,至於點約佢哋出嚟,下次再續!
年齡:22歲
三圍:34-23-34
撰文:吹水波


text:
撞樣男神 – 劉寶業
佢叫劉寶業(Vincent),20歲,中學係喇沙仔,而家喺浸大讀緊Asso.有人話佢個樣似伍允龍,又有人話佢似羅仲謙;亦都有人話佢似彭于晏!一個人同成班男神撞哂樣,都唔知係咪好事? 不過Vincent就覺得自己同呢班男神仲有好遠距離,而家做緊model嘅佢,只係希望可以再練大隻啲,個樣再順眼啲,如果有機會向幕前發展,都可以順利啲.
雖然Vincent話自己嘅條件,同班男神都仲差好遠,不過喺喜好方面呢,就應該似伍允龍多過羅仲謙喇.例如,Vincent話自己都鍾意好似鍾嘉欣咁嘅女仔啦! 不過楊怡呢類型就麻麻喇,相比下會鍾意胡定欣多啲.
中一入咗喇沙,因為身型高大,順理成章入咗籃球隊.Vincent話,為「喇沙仔」呢個身份自豪,唔係因為母校嘅名氣夠響,而係「喇沙仔」永不放棄嘅精神,到而家都提醒住佢,做任何事都要堅持,而且要盡自己所能去完成.
Vincent身高有成189cm,唔打波又真係有啲嘥!佢而家入咗大專,都一樣有繼續打,而且仲有組隊參加比賽,所以好勤力練波,希望可以繼續打啲高水平嘅賽事,令自己繼續進步.
身型高大,除咗打波,做model都一樣得!Vincent而家係part time model,通常都係影雜誌,或者平面廣告.不過佢覺得男仔做model始終冇女仔咁吃香,所以如果想有多啲job,可能就要花多啲心機去操fit啲個身型先得!
而家喺浸大國際學院讀緊Asso,不過Vincent已經諗定幾條出路.如果可以順利升上degree,當然就繼續俾心機讀書啦!如果升唔到,佢就會考慮去工作假期,儲吓生活體驗,或者睇吓有冇機會向幕前發展.再唔係,佢可能就會試吓去考消防員,因為佢由細到大,都覺得做消防好有使命感!
嚟到2015年,「學界男女神」都要增值吓,唔止要睇盡中學界靚人,仲要殺入大專界!
所以無論你係讀緊中學定大專,只要你認為自己或者身邊嘅同學仔有呢個資格,都可以自薦或推薦俾我哋! 由今期開始,成功自薦或推薦嘅話,仲有嘢送!
參加方法好簡單,只要將想推薦嘅同學,或者自薦勇士嘅facebook ,tag喺下面 “Comment”嘅位置;再將參加者及提名人嘅姓名,年齡,就讀學校,個人專長,聯絡電話,仲有一個月內影嘅近照兩張(全身及正面),喺Sunday Kiss facebook專頁 inbox或電郵到[email protected]俾我哋;如果成功通過編輯部審核,成為「學界男女神」,自薦或推薦者就可以得到由遵理學校送出嘅「$300課程現金券」.
「學界男女神」,等緊你嚟挑戰!
撰文: Joanne
攝影: 黃大立
拍攝: Anthony Leong
剪接: Candy
Hair+Makeup: EM Makeup
提供場地:Paper Clip 派對私竇 (9334 4377)
鳴謝:
贊助獎品
※如欲率先接收資訊,請讚好我們的FB專頁並於「已讚好/Liked」選單設定「搶先看/See First」,多謝支持.


text:
今次去嘅係比較新開嘅原宿店,
通過咗竹下通之後過馬路轉左直行就會見到
店鋪11點半開門,
知道要排隊,我已經11點去到,但係..
已經好多人
(可能因為前幾日都落雨..)
大約等咗45分鐘左右終於見到門口 笑
排到就黎入去之前就可以買食卷,
一般最多人點嘅係燒牛肉丼(880yen)又或者係牛排丼(950yen)
但係我有個朋友話和牛版又係另一個境界..笑
所以今日就點比較少人點嘅黑毛和牛燒牛肉丼(1600yen)~
因為最近多咗好多遊客去食,
佢哋都好貼心整咗個有多個語言嘅MENU方便大家睇
再等多15分鐘就入得去啦~
之後坐咗只係2分鐘..都好似冇,
主角就上枱啦~
左邊面
右邊面
我之前去嗰陣係叫一般燒牛肉丼加大 (1150Yen)
者係佢
所以平常SIZE感覺好似細咗好多咁
蛋黃啊~~~~
牛肉生熟燒得啱啱好,超靚嘅粉紅色,
睇落好似好生咁但係完全冇血肉味,
比起一般燒牛肉丼,黑毛和牛更加嫩更加腍,
肉味更加濃.
加上佢哋嘅特製乳酪沙律醬,
少少酸味同黑毛和牛好夾而且好開胃,
再加埋生蛋,就更滑超好食.
佢個飯亦有特別調味過,
用完美組合嘅甜辣醬汁,甜辣酸味集合喺一碗入面
超開胃好啱夏天食
雖然比起880嘅燒牛肉丼
1600Yen會覺得貴少少,
但係絕對物超所值 笑
(當然880Yen嘅都好食
)
排隊方面其實好睇日子同時間,
例如前幾日落大雨,LUNCH時間,開門前等等
都會比較多人
我有朋友只係排20分鐘就可以入得,
東京嘅話仲有高田馬場店,
其他地方例如京都,名古屋,大阪,神戶都有架~
有機會去嘅朋友記得要去試下啦


text:
一年一度嘅母親節又來啦,雖然有人曾經話過:「有心嘅每日都可以係母親節」,但係有啲門面野作為孝子賢孫嘅你一定要做足嘅!除咗母親節大餐之外,相信唔少仔女都會選擇送一份母親節禮物比辛勞左咁多年嘅母親,婆婆或者嫲嫲,就等小編醒下你今年有乜精選母親節禮物啦!
- 名牌手袋/銀包/飾物
咩年紀嘅女士都鍾意名牌,想送一份名貴又得體嘅禮物俾媽媽,就梗係揀名牌啦!其實名牌產品都可以豐儉由人,Budget唔多嘅話可以選擇名牌銀包或者係一啲入門飾品,如果想送一份再貴重啲嘅就可以選擇名牌手袋啦!
- Burberry Lightweight Check Wool Silk Scarf
- Clic H bracelet
- Chanel CLASSIC HANDBAG Lambskin
2. 家品電器
如果你嘅媽媽係一個比較節儉嘅人,寧願你將金錢放喺屋企嘅話,選擇家品或者家用電器就最好不過啦!想媽媽做家務輕鬆啲嘅話就梗係選擇家電啦,例如係吸塵機.如果你媽媽都鍾意下廚,成日煮好嘢俾你食嘅話,咁就要為佢添置一啲靚廚具啦!
- Dyson Micro 1.5kg™ vacuum
- Le Creuset Flower Shaped Casserole 20cm Purist Blue
- Panasonic NU-SC180W 蒸氣焗爐 20公升
3. 服務體驗
有陣時未必一定要送一份實在嘅禮物先可以討得媽媽嘅歡心!試諗吓經過一年照顧家庭嘅辛勞,如果可以放鬆一日,享受一下按摩或者美容療程,甚至係請鐘點來屋企做家務,都可以係一份好窩心嘅禮物嚟㗎!
- 按摩及美容療程
- 運動及健身課程
- 鐘點/家務助理服務
4. 護膚品及化妝品
貪靚媽媽首選!無論幾多歲嘅女人都需要護膚同化妝扮靚靚~ 唔講你唔知啊,其實唔同年齡嘅女士對於護膚品嘅功能都有唔同嘅需求.化妝品係每一季嘅主題顏色或者妝容都會唔同⋯唔識分唔緊要,以下有我哋為你推介呢期至Hit嘅護膚品同化妝品!
- LA MER The Replenishing Discovery Collection
- Jo Malone Wild Bluebell Cologne
- DIOR ADDICT Hydrating shine lipstick #558
5. 樓盤
唔使咁驚訝!講吓笑啫~但係⋯如果你有能力負擔嘅話,其實送樓都係一個唔錯嘅選擇嚟㗎!能夠送一個安樂窩俾媽媽絕對係一份最好嘅母親節禮物!
唔夠Budget點算好?
睇完咁多精美嘅母親節禮物推薦,但發現自己今年洗凸咗?唔夠筆值?醒埋你最後呢一招!就係⋯用Carousell 賣走你唔要嘅嘢或者舊咗嘅嘢賺返啲外快,咁咪可以買一份更加好嘅禮物俾媽媽囉!
賣走唔要或者唔啱用嘅物件除左可以幫補下,仲對地球好好㗎!唔啱size嘅波鞋,搬屋唔要嘅傢俬,唔再用嘅電子產品,都可以放上嚟賣.影張相,簡單介紹下你賣緊咩,Post! 搞掂!仲快過揀禮物啊!


text:
(不懂撒嬌的女人.劇評)唐詩詠演出意料之內 宣萱表演才是重點
《不懂撒嬌的女人》喺大台 sell「4K 拍攝」同埋「實境拍攝」催谷之下,加上宣萱同林文龍呢個配搭,另加「港視」班底,令到呢套劇變成觀眾嘅話題劇,首播平均有 24 點,最高 25 點.會唔會成為近年少有破 30 點嘅劇,就要拭目以待.
睇完第1至第7集,小弟膽粗粗寫劇評,不過如果佢唔再好睇,我就會停喇,無謂浪費大家時間.
演員及角色設定:
我睇呢套劇唔係為咗 4K 同實境,而係因為宣萱.宣萱飾演呢啲憎男人嘅女強人駕輕就熟,甚至有觀眾問到底宣萱有冇演啲唔憎男人嘅角色(係有,大家最記得應該係《難兄難弟》,佢仲要追求吳鎮宇),就知道大家心目中嘅宣萱就係演呢啲角色嘅表表者.今次亦都冇令到大家失望,演魔鬼上司好成功.加上唐詩詠一剛一柔,一個唔要男人,一個畀男人玩到傻,係經典嘅人物寫法,對比令兩個角色更加出.
不過頭七集,都好似係着力寫宣萱,反而林文龍嘅描寫唔係好強.口口聲聲話要拎走宣萱所有嘢,但又冇乜背後原因(我估都係想宣萱相信愛情啩).佢同王浩信嘅角色一內歛一外露,都係用對比寫出角色性格,不過兩者相比,王浩信嘅角色出好多.從來都係誇張易演,內歛難做,希望林文龍發揮到.
王浩信同埋唐詩詠嘅演出係意料之內,畢竟都係佢哋嘅拿手好戲,王浩信跳脫,唐詩詠慘情.但係「商場四大美人」鄧佩儀,孫慧雪,林秀怡,仲有「暉型三子」黃得生,康嘉麟一走埋就好有驚喜,令成套劇生色不少.另外做宣萱手下嘅魏焌皓爆膽石,人事部主管葉凱茵夜麻麻畀宣萱林文龍嘈醒都好正.其實好多演員都做到,差在有冇機會.做游老闆嘅袁文傑一出場更加引起一陣網上哄動,個個讚佢有型似老闆,話晒亞視收檔之後都見唔到佢,大家係激動啲.
橋段:
其實係娘嘅,愛情劇根本好容易會變得娘,今次主軸係講「中女唔信愛情,信自己信事業」已經好明確,宣傳時轉移視線賣「兩岸三地女人大比拼」係幌子.所以宣萱同林文龍鬥法以外,劇情就變得老套,冇乜火花.其實好多位都寫得唔太好,有啲薄弱.例如係回憶片段,好似係後生版兩個主角江嘉敏加楊潮凱,同埋小朋友版本嘅宣萱同唐詩詠,出到嚟都只係交代原因,做唔到令人感動,特別係宣萱細個畀阿爸拋低嗰段,浪費咗做宣萱細個嘅演員梁暐昕.
不過最弱都係王浩信同埋唐詩詠條線,搞咗咁耐其實都 feel 到編劇係寫王浩信鍾意唐詩詠,但就只差一點點.明明王浩信幫唐詩詠趕走黎諾懿,買返半層樓,但都冇一個位安排去 click 嗰吓火花出嚟,但第 7 集就已經要王浩信避走台南……又唔嘗試用力啲將王浩信之前自覺唔夠錢畀唔到幸福女朋友嘅感覺同唐詩詠扣埋一齊,成件事根本唔夠力去推動……
鏡頭,畫質:
今次 sell 得最多嘅 4K 拍攝,雖然一般觀眾係睇唔到 4K 質素(因為你要有 4K 電視之餘,仲要收到無綫嘅 4K 輸出先得,普通收數碼頻道嘅電視根本冇 4K 質素提供),但都可以見到鏡頭畫面嗰陣味變咗,因為大台今次用咗新機去拍.有觀眾話好似大陸劇,我又唔多覺.我反而覺得似 HKTV 劇,呢個我仲未搵到原因,可能係個色調似.
另一個 selling point 係實境,商場係實境就成日都係啦冇乜特別,但係辦公室少有實境就係真嘅.不過話分兩頭,全實境你就要畀多啲心機去打燈,如果唔係咪又係變返世界光.暫時喺商場同埋辦公室都同世界光差唔多(非戰之罪,因為商場日頭同埋辦公室喺現實世界都係世界光),反而喺王浩信嘅製作公司就見到有特別打燈,不過又唔係真係好有心思.
要讚嘅係分鏡,終於唔使睇啲兩個分鏡擺位就完全場嘅戲.不過一開始頭兩集嘅分鏡好多都為分而分,有啲甚至阻住觀眾投入,例如係唐詩詠知道黎諾懿有第二個女人時整爛新屋幅牆嘅喊戲,分鏡多到投入唔到唐詩詠嘅感情,人哋做得咁好真係嘥料……
一句到尾,暫時都係睇宣萱表演!
(本文純屬作者意見,不代表香港01立場.)


text:
2012年9月8日 星期六
不相見
甚至夫妻反面,
香港開始似八年前的台灣,
可惜雖似卻不盡相同.
台灣冇背靠的爺爺,
更可惜嘅係
好多香港人唔愿承認這個不同.
呢排我連whatsapp都少用,
費時影響平和心情,
呢排無事最好不相見.
有事更加不要相見,
如果聽日係票站見到我,
千其咪相認,
更加唔好問我/游說我投票畀邊個,
因為我都唔會問/游說你.
33 則留言:
〝香港開始似八年前的台灣〞 我同意!回覆刪除
〝好多香港人唔愿承認這個不同〞 想深層,是好事.
〝如果聽日係票站見到我,千其咪相認〞 有冇咁嚴重呀!可能至今沒看過選舉新聞(查實寄來的單張也不看),加上形象問題,沒誰敢煩我,所以一點感覺也沒有.
明天,去投票就成,只要能按自己意願,投誰也沒問題,自己向自己負責即可.
現代正義論則從自由出發.投票只是盡公民責任,隨心所欲就可以了.回覆刪除
一個人有癌症,相信同唔相信個癌始終都係度,但我承認過程會有唔同.回覆刪除
唉,真係好鬼嚴重!紀律部隊最近流傳一個笑話分享,關於夢見小兒子上幼稚園老師教佢唱世上只有媽媽好的"惡夢",反智到呢!睇得我把幾火,偏偏我又有唔少任職紀律部隊的朋友,日日都收幾條呢個"笑話"!
我隔離屋果兩夫婦又係好鐘意種菜的,我哋成日交流種菜經又分享種子和收成,前幾日個老婆問我選邊個我話田北俊,點知佢好嬲咁話點解唔選劉江華!轉個頭仲畀返我係韓國買返來送畀佢的種子我,話道不同不相為謀.
有個朋友阿媽力撐陳婉嫻,有晩拉啲仔女跪係老豆的神位前要佢哋發誓投票畀陳灬回覆
真係好嚴重呀!刪除
仲有好多!唉…刪除
你知唔知點解民建聯嗰啲名單咁多人嗎?呢排我先聽講嗰啲排係後面的區議員係票源來!啲屋邨師奶阿婆阿伯未必最前嗰個,但就識個成日畀著數佢的區議員.原來佢哋對鐵票係好關心愛護!我有個義教的單親學生話,派野而佢阿媽唔得閑去輪的話,區議員辦事處係會留起份野call佢去攞!
證明維穩費很多,勁!刪除
我都投田北俊先生.刪除
你有你投,我有我投,佢有佢投,有乜嘢問題呢?
佢覺得劉江華係唯一嘛!所以咪割蓆囉!大把人都係咁啦!人民力量嗰班友咪又係咁,講民主只有此一黨吖嘛!自己冇份選超級區議會立法會議席就要人投白票,同共產黨一黨獨尊有咩分別?刪除
第一:田先生同劉江華係唔同"隊",一個係新界東選區,另一個係超級區議會議席,根本唔存在"相沖",真係好笑,佢地乜嘢邏輯呀?!刪除
第二:如果話今次投超級區議會劉江華先係王道,咁阿嫻姐又係乜嘢位置呢?如果用某種特定思維去計數,咁嫻姐嘅功業同級數肯定好高,唔通有人唔認同我就同佢割蓆,咁好笑?!
P.S. 如果連呢啲咁簡單同基本嘅思考能力及個人修養都無,我係唔介意其他人"主動"同我割蓆,唔駛客氣.
好開心田北俊先生當選!刪除
我支持田先生是因為想用行動話比某人聽,雖然呢個世界係一朝天子一朝臣,但若果係有能之士,一定會企返起身!
要飲杯賀賀佢!刪除
你有所不知其實建制派係好憎田北俊㗎!係佢哋眼中劉江華=民建聯.刪除
我交朋友分好多種類,波友就講波打波;酒友就飲酒講風花雪月;理財就搵有經驗的朋友交流;做生意就傾生意經;音樂就同啲音樂發燒友玩,當中西樂同中樂又有唔同朋友;養花種菜又係另一班人灬朋友各有唔同功能,因為直至今日我都未能搵到個我似咁八足咁多爪,興趣咁廣泛乜都傾得到的人做朋友,唯有一范唔好掂到另一范啦!
我住嘅地方好難搵到個鐘意種菜嘅(種花就大把),唔使下下出田先搵到志同道合的人傾種菜經對我來講係好難得嘅.以前唔講政治取向唔過問彼此工作齋講種菜,我同佢哋傾得好開心㗎!
因為佢偏激得令我咋舌,所以特登查咗下佢哋背景,原來係駐港中資機構高高層吖!失覺曬!
有好多人話政治取向唔一樣連朋友都冇得做,我唔贊同㗎!我覺得做朋友遮唔需要咁嚴格啦!唔係話民主就係要包容唔同聲音嗎?如果個女同我政見不同唔通我又同佢斷絕關係了喎!我唯一認同嘅係伴侶應該政見相同或相似,咁會少矛盾少交哎.
厲害,其實我都好想好想選田少.但就系因為他非泛民過唔到自己個關.他朝一日普選成功我一定投田少!刪除
嘩,你興趣都好廣泛喎!難怪你會交遊廣闊,做朋友講求和而不同,正所謂若要人似我,除非兩個我!刪除
建制派唔鍾意田先生唔奇,但若果而加係唐先生坐正,肯定會有不同講法!有時會想,如果係田先生做行政會議召集人,咁個政府會有更開揚的局面,不過呢個世界係無如果嘅.
無可否認係某些人眼中,劉江華會係"根正苗紅",但今次選舉中,居然會自己人打自己人,嫻姐幾乎中招,咁你個兩位夫婦鄰居,又點睇絕對根正苗紅,默默耕耘嘅工聯會呢?國家係好多方面都漸漸越做越好,如果大家都可豁達一些,更加包容,咁結果會更好!
其實田大少係某啲議題上仲比好多所謂泛民更泛民咩?特別係維護香港核心價值方面做到野.刪除
To KK: 係唔係泛民只不過係一個 "label",最緊要係咪真心為人民,你可以睇返田先生過去言論和行為,咁啱上次差些少運氣,但今次形勢仲差,牌面好弱,但有能之士係一定可以企返起身,只係時間問題.刪除
劉江華墜馬要飲多杯賀賀佢.刪除
梗要一齊賀賀佢,勝嘅!刪除
呢排無事最好不相見.回覆刪除
有事更加不要相見,
我覺得改為以下更好:
呢排無事最好不說話.
有事更加不要說,
嘻嘻,網上網下都可能係架...回覆刪除
有些事情你永遠不必問,有些人你永遠不...必...等(夢醒時份,幾貼切!) :-P
我又真係今次罕有地有去向幾個熟人拉票回覆刪除
但我係先打聽對方有無肯定投票目標,如果無,再逐個候選人分析邊D人特別值得杯葛,邊幾個人或黨可以投,邊D係支持率低到無機會.所以我呢D講理據的人能夠拉到的票係好少,同埋只能否定某D候選人,而唔能夠真係要人投特定對像.
我覺得對時事唔多熟的人來講,我俾到每個候選人多D資料參考,都唔算壞事.
相見時難別亦難, 東風無力百花殘. 原來咁多古仔聽, 就算唔留言, 都要經常造訪Hana先得.回覆刪除
係囉!多啲來吖!耐唔耐頂唔順我就爆肚㗎啦!回覆刪除
考慮返一個人的職業,年紀,收入,資產水平同埋人生經歷,其實大概都估到呢個人的政治立場的啦.有幾多人會支持一個,明知會損害到自己利益,但又符合公義的政黨?回覆刪除
迫其他人信自己個套根本唔可能.不過我都失算,睇唔通我大佬會帶個女去反國民教育遊行,但根本唔係選民.睇來我的眼光頂多只能分析年紀同自己差不多或細少少的人
你鄰居都好極端下!回覆刪除
自由
haha, 父子都開拖喇,何況朋友!回覆刪除
好多年前我有次飛人,政見唔同係其中一個原因,嘿嘿,涉政就無情,費事嘈咯!


text:
「封號」
唔知有幾多人俾 WhatsApp 封咗個帳號嚟?期實好多平台都會突然封咗你個帳號.一般都係違反使用服務條款.當然個刻你會好無奈,但係每個平台都有自己嘅條款.咁次 WhatsApp 封鎖帳戶24小時係因為某啲人裝咗個 WhatsApp Plus 嘅程式.因為安全問題同用戶資料有可能被傳送到第三方,所以 WhatApp 要求用戶裝返官方版本.
「安全」
其實好多人安裝手機程式嘅時侯都冇留意佢哋嘅安全性.當有事發生嘅時候整係識得鬧,但係又唔諗吓點解.嚟啲咁嘅非官方程式利用 WhatsApp 資源謀利同好可能偷取你嘅個人資料,風險甚高,所以 Apple Store 同 Google Play 都唔俾佢哋「上架」係有原因.WhatsApp 唔俾你用都係想維護用戶安全同自己嘅利益,都係為你好.嚟種又要用又要鬧嘅心態真係做唔做都死.
「網版」
今日睇到 WhatsApp 好似終於可以係電腦上面用,點知好似 iOS 版仲未有.好灰囉.因為好多其他「即時通訊程式」都可以係電腦上收發訊息.唉...希望佢快啲出啦.不過點都好,係香港真係要用佢,其實你唔鐘意咪唔好用囉.大家如果咁不滿佢嘅改動,咁點嘅唔用其他程式嚟代替呢?原因好明顯,未就係你身邊大部份嘅朋友仲用緊, 你唔用唔得囉...


text:
-
(區區有💛)沙田瀝源3間街坊小店 尋$36碗3餸麵/傳統酒樓歎下午茶
(#瀝源食店)沙田瀝源邨雖然離市中心不遠,以天橋連接,如果嫌市中心食店太多人或太貴,可以拍拖兩個人稍移玉步前往瀝源邨,內裏有3間街坊小店,包含傳統酒樓,港式粉麵,車仔麵店,間間價錢相宜,座位亦比較多.
-
(3低本地遊)沙田神秘大宅咩背景?山有巨型十字架/萬佛天梯 文青咖啡店藏IG-able日式包廂
沙田係一個熱門地區,人流擁擠,而沙田圍就係比較少人會行逛嘅地方,其實沙田圍位置只係沙田市中心對面,經過瀝源橋,跨過城門河,就可以拍拖從沙田走到沙田圍方向,今次帶大家兩個人由沙田行到沙田圍,行吓意想不到嘅好地方.
-
(區區有💛)全港5間本土中式點心酒樓 沙田富東閣超抵食「一盅兩件」下午茶 邊間有加大版糯米雞?邊間雞札重有火腿魚肚?
(#酒樓點心)要數中式酒樓,大多都係連鎖式酒樓,能夠安心幫襯嘅酒樓少之又少,今次編輯就找尋全港市區5間中式酒樓,方便大家都可以隨時去拍拖兩個人「飲啖茶,食個包」,歎返「一盅兩件」,滿足口腹之欲,而當中只有2間係...
-
文青Cafe?大排檔? 沙田逾60年雲吞麵老店一度告急
(#雲吞麵老店)隱藏於沙田瀝源邨嘅雲吞麵老店,有逾60年歷史,於區內係一間老店,近年轉為一間揉合文青Cafe同大排檔風格嘅餐廳,朝早係賣麵賣飯嘅茶記,麵店,夜晚搖身變成火鍋店,新年更有售賣盆菜,近一年曾因欠缺人...
-
沙田新開葡國菜街坊店 屋邨商場歎脆脆澳門豬扒包/雞髀扒飯/焗豬扒飯
(#沙田新店)沙田禾輋邨內良心小店唔多,最近就有一間新開業嘅餐廳,屬屋邨商場內嘅街坊餐廳,價錢普遍比較低,最大特色係以葡國菜為主打菜式,拍拖兩個人唔使過大海都可以歎地道澳門菜,必食之選係澳門豬扒包.
-
(區區有💛)沙田河畔有好嘢食! 沙田圍巴士總站附近3間隱藏小店
大多人去沙田都會揀去沙田市中心,沙田河嘅另一邊就比較少人去,其實同樣靠近沙田河畔嘅沙田圍都有唔少好地方,更有唔少隱藏於住宅下嘅小店,值得拍拖兩個人去醫吓肚.
-
Fruity or Nutty? 沙田第一城商場內慢活咖啡店
(#商場咖啡)沙田第一城被住宅包圍,商場內就有一間慢活咖啡店,重視咖啡豆質素,可以自選fruity定nutty味咖啡豆,睇落對咖啡幾認真.
-
沙田街坊小店手卷駅 便當丼飯性價比高
沙田禾輋邨呢間街坊小店嘅便當同丼飯性價比幾高,食完仲可以上去商場行埋阿布泰超市掃貨添!
-
石門居民爭「上車」 懷舊陳村粉拼冬蔭功3餸麵激抵
石門有一間長期排長龍嘅車仔麵店,門口人流曾經一個接一個,但最近告急,當然要撐吓場啦!
-
沙田石門點心店燉湯試伏 荷葉飯一盅兩件又抵唔抵食?
呢間中式點心店位處沙田石門,一盅兩件好過去茶樓,但燉湯就飽受負評,到底點解?


text:
生招牌懶理股東糾紛 陳敏之湊仔忙送禮勤
撰文:東方新地|圖片:新傳媒圖片,Instagram
陳敏之 心情未受影響
陳敏之嫁得富貴,老公係燈具公司老闆,兩年前又生埋寶貝仔雷子樂,榮升靚媽,不過婚後陳敏之並唔甘心做幸福少奶奶,餵緊人奶已經復出拍攝《溏心風暴3》,兩年來一邊湊仔一邊拍劇,仲一邊積極參與旗下曲奇餅店工作,身兼多職.呢期幫無綫拍緊兩線劇集《鐵探》同《解決師》,又要忙住餅店中秋宣傳工作,難得萬能媽媽敏之一樣抽到時間陪阿仔,日前就被 本刊發現抱住囝囝,由司機接載到九龍城歎墨魚丸粉.
年尾囝囝就滿三歲,敏之接受本刊電話訪問時自爆係九龍城墨魚丸粉名店忠粉,當日接埋囝囝放學去朝聖:「阿仔一歲開始返playgroup,今年仲返緊兩間,我同佢都好鍾意食嗰間嘅墨魚丸粉,老闆娘又好錫佢,成日會請一碗仔畀子樂食!」至於開業三年的曲奇餅店近日都算係多事之秋,前排因為廣州分店招聘內地專才廣告搞到有網友不滿,月初再被前股東入稟高等法院申請清盤.據悉股東多擴張又極速,餅店因此有股東對於公司生意方針有異議,致搞出退股入稟風波,不過敏之只屬眾多股東之一,既然事不關己,自然仔照湊,劇照拍,繼續安守本份做好餅店生招牌,趁住中秋,梗係變身送禮勤,老友同事拍劇拍檔人人有份永不落空!
媽媽每朝寧願選擇陪你玩..好過瞓多陣😽您係可愛的寶寶😘😘 #uaremysunshine☀ @seedheritage
𝕊 ℍ 𝔸 ℝ 𝕆 ℕ ℂ ℍ 𝔸 ℕ 陳 敏 之(@sharonchanmanchi)分享的貼文 於 張貼
當我攰到一個點的時候….就會搵子樂急叉⚡⚡⚡⚡⚡佢嘅電力,勁過金霸王🌈🌈🌈!各位,我又夠鐘埋位了💪💪!大家早啲抖!#謝謝妳 @fion804
𝕊 ℍ 𝔸 ℝ 𝕆 ℕ ℂ ℍ 𝔸 ℕ 陳 敏 之(@sharonchanmanchi)分享的貼文 於 張貼
狂送月光寶盒
雖然有股東糾紛搞到曲奇餅店被申請清盤,不過敏之就話對公司生意全無影響,臨近中秋,餅店仲大手筆搵專人設計月光寶盒月餅禮盒,生招牌陳敏之更人人有份,周圍送畀拍檔老友,除咗下列咁多位仲有唐詩詠,胡杏兒等有份收禮.
閨密嚴淑明,黃潼
《溏心》舅父仔阮兆祥
《解決師》男朋友唐文龍
《富貴門》老竇許紹雄
陳敏之:唔會怕咗做生意!
記者:有冇因為舖頭最近糾紛影響心情?
陳敏之:完全冇!之前都對外回應過,係其中一個股東問題,一定搞得掂,總之間舖頭就係好健康正常運作咁,我唔想講太多,因為始終股東 中我係高知名度,件事搞到上報紙,都係因為我.
記者:官司依家去到咩階段?
陳敏之:其他股東搞緊,因為唔係我問題,所以交咗畀佢哋處理,係處理中,好快搞得掂.
記者:會唔會怕咗做生意?下次搵股東要小心啲?
陳敏之:梗係唔會!唔係我錯,又唔係其他股東有問題,係其中一個人個別情況.我覺得大家都上咗一課,學到啲嘢,下次做生意有啲問題就會更小心處理,更加要搞得清楚.
記者:要拍劇要湊仔又要顧生意會唔會兼顧唔到?
陳敏之:唔會,對於做生意呢樣嘢我都仲係好有興趣.其實餅店以外我都搵緊 舖位搞緊其他嘢,等遲啲落實先至通知大家.今次精簡啲,拍檔人數少啲,希望繼續喺商場學吓嘢!
同場加映:《溏心3》同唐文龍激戰
加入無綫17年,39歲陳敏之曾於11年憑《怒火街頭》演「索腿天后」奪「最佳女配角」,今年再下一城,憑《親親我好媽 》有份競逐視后,而產後復出的《溏心3 》,近日更引起網民熱話,成為全劇焦點!首被安排加入《溏心3》演出,敏之唔介意做被非議的小三角色,要勾引人夫唐文龍﹐做咗人妻人母,大膽程度更勝做女嗰陣.據知情者透露:「自從舊嗰班花旦走晒,眼見阿田定欣已經上晒位,自己喺TVB已經17年,敏之覺得呢個都係好時機要突圍而出,所以有機拍《溏心3》,佢真係好搏,知道有好多情慾戲,好似同唐文龍有床戲要除剩個bra,又要被摸胸,連場激咀場面,但因為知個角色好大發揮,佢都豁出去投入去做,最緊要做到出嚟有話題夠份量夠noise去爭獎!」
冇同老公備案
不過話晒老公係圈外人,未必能接受老婆演出咁大膽,敏之事 前更冇同老公備案,就係唔想有太多顧慮.好友爆料:「最初佢都擔心老公會介意,所以事前佢都冇同老公講個角色有咁多情慾戲,依家拍完,佢先同老公講番,仲叫老公如果真係頂唔順就唔好睇!重產後兩個月,陳敏之即接拍《溏心3 》,最唔捨得當然係寶貝仔雷子樂.據知情者透露:「啱啱知道有咗就接到呢個劇本,雖然知道生完要即刻開工,但係敏之覺得難得拍到《溏心3 》呢個劇,而且個角色仲咁有發揮,佢好快就決定接拍,但話晒個仔啱啱出世冇耐,佢真係好唔捨得,加上嗰時仲餵緊人奶,開工仲已經冇覺好瞓仲要泵奶,然後搵工人送返屋企,好彩有媽咪幫佢照顧個仔,佢先至放心.」正因為產後不久就要同唐文龍埋身激戰﹐她更一度擔心會滲奶.敏之笑說:「唐文龍胸肌太勁啦!壓落嚟個心口抖唔到氣,嗰時我又谷緊奶﹐拍時幾驚會滲奶!」
未試過演得咁盡
陳敏之喺《溏心3》晚晚同唐文龍肉搏,敏之老公同唔嬲咩?敏之接受本刊記者訪問時直言老公冇睇到激情戲,敏之都勸佢唔好睇,笑言怕睇到會爆血管而非呷醋!
記:喺《溏心3》入面,你個角色好大回響,有冇信心攞奬?
陳:真係冇諗過獎嘅問題,自己亦都冇乜大信心,反而係個角色得到大家關注,自己好開心.
記:最初接到劇本,係咪已經知道有咁多情慾戲?
陳:都知嘅!但當然冇咁細緻,家豪哥好細心同我分析個角色,呢個角色係好有發揮,我未試過演出可以演得咁盡,唔單止係講情慾戲,本身個角色係有好多內心戲!鋪排帶出好多訊息!個ending大家更加唔會估到!
記:係咪一睇到劇本就決定接?
陳:我一路都好鍾意睇《溏心風暴》,冇諗過自己會有機會演出,今次係一個新加入嘅角色,好難得有一個咁多發揮嘅角色畀我,所以都好快決定接!嗰時唯一係擔心自己啱啱生完BB,狀態夠唔夠好.
記:係咪個角色都好難演?
陳:一嚟係,加上自己啱啱生完BB ,都好擔心個狀態可唔可以適應到,好彩到開拍嘅時候,自己已經坐完月,身體狀態恢復得好好,咁知道要做呢個角色,自己亦有keep fit,好彩依家出嚟效果都唔錯,唔覺自己肥!
敏之:老公冇睇,好彩老爺奶奶開通!
記:咁多情慾戲,老公有冇睇?
陳:佢有追《溏心3》嚟睇,不過嗰啲戲(情慾戲)佢都盡量避開唔睇,老公冇睇到激情戲,我都勸佢唔好睇,怕睇到會爆血管而唔係呷醋!咁啱呢兩集,佢都出咗街,咁我都怕尷尬嘅,都唔想一齊睇,都有叫佢不如出街啦!我媽咪有講笑話:『你因住畀你老爺奶奶鬧呀!』咁我就話老爺奶奶好開通㗎,好明白事理,知道我做緊戲,佢哋唔會鬧嘅!
記:拍之前係咪冇同老公備案?
陳:我哋都一齊十幾年,佢好支持我嘅工作,其實大家好有默契,唔會專登講拍啲乜嘢,好似有時啲衫性感啲,亦唔會專登講,佢覺得有唔妥就會開聲!咁佢都知道係演戲,唔係真實嘅我!
記:同唐文龍拍時有冇尷尬?
陳:一般觀眾以為床上戲好容易拍,又問會唔會尬呀!首先投入咗角色完全唔會尷尬,同埋你哋見到浴室嘅戲好凍,大家著好少衫,大家會諗點樣先拍得靚,我哋前面有好多攝影師,好多人圍住,其實唔係好似外間諗到得兩個人嘅事!其實每場戲我哋都會事先傾好先拍,因為要做到恰到好處唔可以過火,自己都好努力去揣摩角色,加上啲情慾戲都係擺到好後先拍,大家已經熟絡咗,咁我哋都好專業,唔會尷尬!
記:嗰時BB啱啱出世,會不會覺得犧牲咗湊B嘅時間?
陳:始終做咗呢行咁耐,我都習慣咗,一拍劇就會好忙,不過因為嗰時自己餵緊人奶,係會辛苦啲,因為每幾個小時就要泵一次奶,好彩監製導演同啲演員都好體諒我,而且泵完奶個人係比較攰!雖然嗰時每日只係瞓得三個鐘,但大家一齊拍戲好開心,完全唔覺辛苦!
《性在有情》 同樣大膽
事實上,近期陳敏之接拍劇集,角色大都非常大膽,人妻婚後完全冇底線同顧慮.同張兆輝合作嘅《性在有情》,要做性治療師嘅角色,為此約見真正嘅性治療師攞資料,劇中亦有多場床戲.努力沒有白費,陳敏之憑《溏心3》提名無綫頒獎禮的「最佳女配角」,又憑《親親我好媽》角逐女主角,好友透露: 「《 溏心3 》係台慶重頭劇,隨時係頒獎禮大贏家,敏之個角色楚楚可憐又多發揮,敏之最想呢個角色攞獎.」


text:
佘詩曼 甜爆有拖拍 隨時閃婚
撰文:東方新地
圖片:新傳媒圖片庫,佘詩曼facebook
佘詩曼:一直有拖拍
16年離巢無綫,轉往電影界發展又北上搵真銀,佘詩曼終於回歸香港同老拍檔黃子華合拍賀歲片《棟篤特工》.等到頸都長,農曆新年,《棟篤特工》正式公映,阿佘聯同子華及一眾演員密鑼緊鼓四出為新戲宣傳造勢.
離巢後人氣,片約繼續上揚,工作排到密密麻麻,平時唔使開工都係同七魔女聚會或者做孝順女陪媽媽,不少人擔心42歲佘詩曼疑似感情多年空窗冇著落,阿佘就自爆雖然目前單身,不過多年來斷斷續續都有拖拍:「呢幾年梗係有拍過吓拖啦,不過就梗係唔話畀你哋知啦,咩都話畀你哋知咩!如果有穩定戀情被影到或者公開咗,我覺得都好自然,若果真係成事嘅時候,一嚟係開心事,二嚟想避都避唔到,到時都會同人分享,等我好消息,OK?」
至於依家感情狀況,當然不乏追求者,但追求人士亦都貴精不貴多:「追求者唔使咁多,好嘅一個就夠,我又要做嘢,應付唔到咁多人.我諗呢啲嘢要睇緣份,有時人哋刻意討好,我會唔知佢想點,但好自然令我欣賞佢,我覺得最舒服,先至會長久,因為我欣賞嘅係真正嘅佢,遇著啱就唔等喇,呢個年紀仲邊有咁多時間醞釀呢?所以我覺得唔排除閃婚呢個可能性,遇到啱就會去做,但單身生活我都享受,唔會為結婚而結婚囉.」
過億身家五樓揸手
佘詩曼由97年選港姐紅到依家,肯做肯捱有價有市,最緊要亦都投資有道,正如范冰冰講過:「我不嫁豪門,我就是豪門!」阿佘毋須為結婚而結婚,皆因名下物業豪宅遍布港九新界,嫁妝粗粗哋都過億,搵另一半絕對要小心揀:「擇偶條件,我諗要好似全盒咁,乜都有啲,唔需要超級靚仔,唔需要超級有錢,或者超級叻,但係唔係好樣衰,唔好太廢咁囉,個個見到全盒都好開心,我都想搵一個我會欣賞嘅人,啱傾啦,同埋要read到大家嘅mind,起碼唔會講完嘢之後唔知講乜.其實我冇刻意去揀邊一類人,我諗圈唔圈中人各有各好處,同圈外人生活可能會正常啲,同圈中定圈外人拍拖始終都有啲分別嘅,我未試過,我又真係唔知得唔得.」
七年之癢再合作
七年前合拍電視劇《絕代商驕》,佘詩曼與黃子華首度合作已經擦出火花,創出40點全年最高收視紀錄.七年後移師大銀幕再發放連場笑彈:「我哋兩個冇七年之癢,一拍就即合番!子華今次唔止係演員亦都會參與劇本,佢好了解我,知道我底線同埋尺度去到邊,所以呢個角色真係佢度身訂造畀我做.話說因為佢個角色曾經嚴重欺騙過我肉體同心靈,所以我用盡畢身精力去追殺佢,由交通警做起捱到上保安局局長,就係為咗用最大權力所有方法去趕盡殺絕佢.呢個角色因為感情受創,內心嚴重扭曲,鬱到個面容都扭曲,所以我講句嘢都係戚起個嘴角,從未試過咁樣衰刻薄⋯⋯唔知係唔係因為子華見到我個樣咁樣衰啦,可能驚我搶咗佢啲戲,所以佢就整咗好多仲樣衰過我嘅造型出嚟,務求冚咗我啲戲囉.」
念舊再拍戚其義
子華神都驚畀人搶戲?佘詩曼澄清純粹講笑啫:「其實子華份人做嘢時好正經,拍戲時冇整蠱我仲去得好盡㖭!有時啲造型樣衰到我都笑佢:『嘩!乜你咁都制!』為套戲真係好大犠牲!」忙完《棟篤特工》宣傳就會收爐,過完農曆新年,阿佘就話除咗同梁家輝合作的《西伯利亞風雲》同宮廷劇《延禧攻略》會輪住推出,自己將會投入戚其義監製新網劇拍攝:「我成日上網睇粉絲留言,好多人都話我咩角色都做過,係未做過律師,想我做律師喎⋯⋯今次率先爆畀大家知,過完年拍戚其義監製,周旭明編審新劇我就真係做律師,大家滿意啦?對我嚟講就真係好大挑戰,要我做好多功課,考我記憶力.至於個班底呢,幕後幕前都係合作開班底,女主角你哋知啦,男主角就要賣個關子,遲吓至公布得!」


text:
隱世高質日本菜 豪嘆銅鑼灣花宵
成年幾無去過日本,好想返鄉下呀!每次返鄉下,除咗睇景點同shopping,最重要就梗係食嘢啦!雖然依家唔可以用眼睛去旅行,但我哋仲可以嚟一場味覺旅行呀!香港嘅日本餐廳選擇好多,但講到味覺旅行,就梗係要同A姐搵間質素高嘅日本餐廳,所以我哋嚟到位於銅鑼灣嘅花宵,豪嘆一次值得分享嘅日本菜!
燒雞泡魚乾
小食就叫咗一份雞泡魚乾,燒過後嘅雞泡魚乾帶有少少焦香,但又唔會太乾,加上廚師落咗少少調味,所以甜甜哋,好開胃.
花宵特上刺身拼盤
刺身拼盤嘅選材真係唔簡單,樣樣都係高質食材,今日廚師就推介咗6款刺身,款款都夠晒新鮮,分別係北海道魷魚,大拖羅,深海池魚,鯖魚,蝦,薄切同厚切原條池魚.魷魚由北海道每日運送,加上依家係魷魚嘅當造期,所以非常鮮甜,爽口彈牙;拖羅超肥美,入口嘅感覺真係不得了,魚脂感豐富,接近入口即熔;原條池魚被分為薄切同厚切,薄切夠精盈通透,魚肉鮮甜,相反厚切就充滿口感,一啲都唔腥.
花宵特上壽司拼盤
壽司嘅選材同樣唔簡單,樣樣都係高質食材,今日廚師就推介咗烏賊馬份海膽,拖羅,火炙左口魚裙邊,青森帆立貝,醬油漬吞拿魚同刺身級別嘅火炙銀雪魚.烏賊爽口彈牙,同面頭軟綿嘅馬份海膽形成強烈對比,口感一流;拖羅壽司同樣超肥美,魚油豐富;至於火炙左口魚邊壽司,紫菜超脆,而左口魚邊帶有焦香,又軟滑,好好味;火炙銀鱈魚壽司絕對係無得輸,魚油豐盈,口感軟滑,好想encore.
松露粒貝
好大隻嘅粒貝呀!雖然係刺身上枱,但就細心加入咗松露,令味道更鮮甜!
原條燒秋刀魚
秋刀魚係日本秋天最時令嘅海產,雖然依家未到最頂峰嘅時候,但呢條秋刀魚已經好肥美!廚師預先起咗骨,所以食嘅時候啖啖肉,肉質油潤.如果唔怕苦嘅,就連埋魚腸一齊食,因為日本人認為呢個先係秋刀魚嘅風味.
七味燒烏賊
新鮮嘅食材真係唔需要太多調味料,好似呢條原條烏賊,燒過之後,只係加上少少七味粉,就已經非常好味鮮甜,夠晒彈牙!
肝醬鮑魚
原隻嘅磯燒鮑魚夠晒大隻,廚師預先切片,食嘅時候夠晒方便!鮑魚上面特別用上鮑魚肝醬,令鮑魚味道更濃郁更原汁原味.
串燒
我哋叫咗四款串燒,分別係厚切牛舌,免治雞肉,一口牛同燒白鱔.估唔到串燒都充滿驚喜,因為時間控制得啱啱好,唔會過熟過生,特別係一口牛,一啲都唔乾唔韌,仲有勁多牛汁!至於燒白鱔嘅魚肉夠晒香,而且完全無泥味,值得一讚.
北寄貝浜燒
北寄貝先切再燒,咁食嘅時候就會夠晒方便,唔會太韌.北寄貝非常爽口鮮甜,但精華係個湯汁度,食完北寄貝就記住飲埋個湯,感受一吓何謂清甜嘅感覺!
花宵 HANAYOI
地址:銅鑼灣登龍街28號永光中心11樓
電話:+852 3619 1134
營業時間:星期二至日 12:00 – 15:00,18:00 – 00:00
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
大眾點評:A姐M佬
Trip Advisor:AandMDiary
Youtube:A姐M佬玩樂日記
報料或合作:keepintouch@aandmdiary.com


text:
早幾日就係《感動中國2021年度人物頒獎盛典》,呢個被稱為「中國人精神史詩」嘅盛典當中,就有一位有92歲高齡嘅老人家作為年度人物之一站喺臺上,佢就係顧誦芬院士喇!
出生喺1930年嘅佢,由父親取名自晉代陸機《文賦》「詠世德之駿烈,誦先人之清芬」,就咁聽個名就已經知道父親對佢嘅期望絕對唔簡單.事實上,顧氏家族亦都係一個書學世家,佢父親顧廷龍更加係國學大家,書法大家,所以對顧誦芬自然就係悉心培養.咁點解顧誦芬會成為「殲-8戰機之父」呢?
原來喺1937年7月果陣,佢親眼見到日軍飛機轟炸北平城,佢甚至事隔多年仲記得日軍嘅轟炸機以及投下嘅炸彈.喺呢個戰火紛亂嘅時代,佢就立志要為祖國設計飛機.喺父親支持下,年少嘅佢就自由咁對理工,航空科目進行探究.1947年,顧誦芬從上海南洋模範中學畢業,憑實力一次過拎到浙江大學,清華大學,上海交通大學航空學專業錄取名額.
最終,顧誦芬選擇咗上海交通大學航空系,畢業後就去到航空工業局展開新中國嘅航空工業,初期係負責修理蘇聯支援嘅各型飛機,後來就逐步學習飛機製造,最終同佢嘅同伴喺1956年10月開始設計殲教1飛機.佢講到佢最強嘅代表作,自然就係喺1964年起以5年時間自行設計一款2倍音速,能飛上2萬米高空嘅殲擊機,亦即係後來嘅殲-8.為咗成功設計出呢款機,顧誦芬仲冒險做過唔少事,阿史下回就再大家分解!
原圖嚟自網絡


text:
照顧老人起居飲食確實唔喺一件易事,有時絞盡腦汁卻換嚟一句唔肚餓,咁就擱置.時刻要提高警覺,注意𠳔身體有任何變化,失足跌倒就不可收拾.
不過呢一切都唔及一個非常難熬嘅行經,就喺清晨4-5點起身!!!搞到睡眠質數每況愈下,再咁落去唔喺辨法.難道真喺要出動到安眠藥?
講老實真心唔想活到咁大年紀,冇能力自顧行動不便之餘,如果有病痛就仲麻煩兼頭痛.睇住身邊嘅朋友親人一個一個咁走,自己留喺度為咗啲乜?每日重複起身食飯瞓覺,為嘅只喺呼吸,仲可以做咩?
(唔喺要投訴啲乜,純粹只想喺度發洩吓情緒啫)
Thursday, December 31, 2015
Saturday, December 26, 2015
Tuesday, December 08, 2015
瘋了,累了,痛了,笑了,叫了,走了
還記得以前每隔一段時間,湊夠大約18-19首歌曲就會拿去唱片鋪到錄歌.有啲歌太長仲要絞盡腦汁唸要揀飛邊首歌,然後就不斷咁打點話去查詢進度,一好咗就第一時間奔往去拿帶.可能以前聼得歌多,慢慢就養成對音樂觸覺特別敏感,一旦聽到有一粒音唔喺咁順,都會好容易被發覺.
通常我都會因應唔同嘅情緒而選擇聼邊一位女歌手嘅歌曲; 例如:
- 心情煩躁到極點嘅時候,我會聼莎莉嘅歌
- 心情好有mood嘅時候,我會聼王菲嘅歌
- 心情好靚開心嘅時候,我會聼憶蓮嘅歌
- 心情好攰眼瞓嘅時候,我會聼鄺美人嘅歌


text:
HR小薯蓉 Facebook Page blogger,做咗HR十年多,由薯仔做到變薯蓉.見盡奇形怪狀CV,見工奇行種,各式各樣嚇死HR事件,深明做HR嘅辛酸.堅信人先係公司最大資產,專業能夠改變HR邪惡嘅形象.2016年開設個人網誌,2017年5月推出《我係邪惡HR》一書,貼地分享HR世界.
請好好照顧新人
香港地生活節奏急促,秒秒鐘幾廿萬上落,好多公司少咁個人就踢曬腳.一請到新人,就會要求佢地短時間即刻上手,做到好似舊人咁快手.通常新人最脆弱嘅時份係頭一個月,HR最怕就係請咗個新人返嚟,一轉眼就話因為頂唔順而瞬間辭職.如果可以嘅話,其實對新人好啲,佢地對公司印象好啲,員工自然會肯留得長啲.
1. 第一印象好緊要
記得有位辭職同事投訴,佢第一日返工,咩都仲未識做,隔離位個同事就粒聲唔出咁將啲一座座喜馬拉雅山咁高嘅文件山搬嚟佢枱面,然後完全冇人話比佢知要做乜.第一印象往往好重要,當佢一開始已經有負面印象,慢慢就會將呢種印象無限放大.如果當時有人願意講解清楚,呢位新同事就唔會第一日返工已經唔鍾意公司,最後唔會令佢咁短時間內決定「跳船逃生」.
2. 照顧下職場新人
一個新人返工,人生路不熟,初返工時個個都唔識,孤獨冇照應,呢段時間係最難捱.我地可以做嘅就係令佢地盡快熟習環境,縮短呢段時期.有啲公司會幫新返工同事搵一個Mentor或者Buddy,幫佢地盡快融入新環境.雖然呢啲可能係人手比較充足嘅大公司先做到,但其實關心下新同事呢啲嘢唔使咩政策,每個人主動啲都可以做得到,將心比心,你都唔想返新工,你啲同事唔理你架.
3. 做好迎新
迎新呢家嘢,有嘅時候大家可能覺得好無聊,但冇咗其實又會好覺眼.記得以前喺某公司做嘢嘅時候,因為每個月返工嘅人數眾多,好多時迎新都迎唔切.好多員工可能做咗幾個月都未去迎新,出現迎新嘅員工一啲都唔新嘅怪異情況.每次上完迎新之後,有好多員工都投訴想早啲嚟迎新,咁一開始應該會冇咁辛苦.雖然迎新不外乎介紹下公司,文化,架構,但其實呢啲都係好重要,因為可以幫新同事了解公司嘅核心價值,工作嘅文化,唔使靠自己「摸熟」環境.更重要嘅係,迎新可以比到員工受到公司歡迎同重視嘅感覺.
其實人唔係機器,好多嘢唔係㩒個掣就識做.就算之前幾有經驗,去到新公司新環境都一定會有唔熟習嘅地方.善待新人好重要,一開始都唔留個好印象比人,叫人地點有信心喺你公司長做呢?


text:
HKKK韓國cafe推介:麻浦區嘅小清新精選!
大家去韓國旅行,除咗買買買之外,仲有咩係非做不可?相信選擇到訪 韓國café 會係好多人嘅選擇,但係淨係首爾嘅café多到數都數唔曬,邊間值得去?HKKK 每個月會精選 3 間café推介畀大家!首篇推介小編就決定先推介坐落係首爾麻浦區嘅3 間文藝清新氣息滿瀉嘅café畀大家,而家就跟住HKKK齊齊變身文青,舒舒服服咁嘆下咖啡啦!
1. Their Coffee
(可愛簡約嘅微笑公仔Logo,溫暖嘅包裝加上美味嘅食物同飲品,清新氣息撲面而來.)
Image by Instagram @their_coffee
首先係係延南洞嘅Their Coffee,佢哋每款甜品同飲品都好有設計感,無論賣相定包裝都非常吸引!每款食物上面都會加入一啲可愛表情符號,淨係望落去都可以令人感覺到輕鬆愉悅情,打動咗唔少文青嘅心.
Their Coffee最特別嘅就係推出咗一個2人份自家野餐便當,當中包括有三文治,小食,咖啡等等,而且每個月都會跟據時節推出唔同款添,每次食都會有唔少驚喜,最啱就係約埋朋友仔一齊分享!不過呢個便當每日限量發售,想買嘅話記住去之前提早3日去佢地Instagram預訂啦!
2. We Are Soulmate
(「我們是靈魂伴侶」,咖啡同甜品就好似每個人嘅另一半咁重要!)
Image by Instagram @yongyong13
第二間要介紹嘅 café 同樣係延南洞.We Are Soulmate店舖入面嘅裝飾好有心思,帶有一般濃濃嘅懷舊情懷.當中由傢俬,裝修都充滿復古嘅感覺.飲品選擇超多,除左咖啡仲有雞尾酒同其他飲品,而主打嘅奶油蛋糕,每件都會配上復古嘅圖案造型,加埋八,九十年代式樣嘅碟,啱曬鍾意復古風嘅你.
3. Café CocoMoco
(想係青蔥翠綠中同成德美飲杯咖啡?咁就要黎Café CocoMoco啦!)
Image by TvN,그녀의 사생활
Image by Instagram @ rooyee777, @cafe_cocomoco
有睇韓劇《她的私生活》嘅你,一定會知道成德美嘅閨密經營緊一間叫 CocoMoco嘅café,而位於望遠洞嘅呢間正正就係劇中嘅cafe啦!
作為劇中實景嘅Café CocoMoco,裝修以綠色為主色,四周放滿植物盆栽,畀人一種清新治癒嘅感覺.除咗咖啡同小食,仲會成日推出限定系列添,好似最近就推出咗士多啤梨系列,其中有蛋糕,Latte等單品.另外店舖空間超級寬敞且光線充足,最適合同朋友去坐下,享受一個悠閒的下晝,感受下被療癒嘅感覺.
睇完呢幾間首爾café之後有冇引發起你嘅文青魂呢?快啲 mark 低佢哋,下次去韓國旅行就可以有更多選擇啦!


text:
屯門因為有DONKI,壽司郎,MUJI等多間人氣名店進駐,已被網民譽為「香港No.1商場」,下個月仲有埋松本清,真係玩足一日都未必夠時間呀!但小編想講,其實屯門唔止得行街,食野,仲有全港首個空中運動場,佔地3.8萬呎,俾你盡情踩滑板,滾軸溜冰同埋平衡車,而且呢個場顏色鮮明,係一個唔錯嘅打卡點呀!
踩板,滾軸溜冰,滾軸溜冰三場合一
一般商場天台都係放吓冷氣槽,水缸,太陽板之類,至於屋村商場天台更有好多都係空置嘅,屯門愛定商場就係其中之一!咁大塊地方嘥咗就太可惜,所以某間私募基金管理公司,就斥資千萬港元,將呢塊原來係爛地,活化為佔地約11萬呎,有籃球場,足球場,跑步基地同埋滑輪運動場嘅空中運動場,俾居民舒展筋骨,操Fit體能.
呢個天台運動場嘅焦點就梗係空中滑輪運動場,佢佔地約3.8萬呎,分咗三層:低層係滾軸溜冰場,中層就係滑板場,而高層就俾小朋友踩平衡車.喺設計嘅過程中,聘請咗知名設計公司California Skatepark 做顧問,為中層滑板場提供專業嘅設計指導,應該唔會出現「滑滑吓飛咗落街點算」呢個情況嘅.另外,滑輪場採用咗專業物料,確保玩家可以喺型格嘅運動場上,安全地感受滑輪嘅樂趣.
另外,呢個場嘅顏色鮮艷奪目,又有賽車風格的格仔圖案,而牆身都噴咗同滑板有關嘅圖案,文字,鍾意打卡嘅人,到時問人借塊滑板,再擺番一個型格嘅板仔板女甫士,放上IG肯定呃爆Like啦!
場地未來將會陸續舉辦一系列精彩活動,包括運動體驗班,表演及遊戲攤位等,希望將滑板潮流帶入「屋」,下月18日舉辦免費滑板表演及體驗日,至於年底就有全港首個空中滑板祭,邀請各界滑板愛好者大展身手,大家想參加就要留意官方FB專頁喇.
滑板一哥:呢個場啱新手嚟踩
空中運動場嘅焦點中嘅焦點,就係中層嘅滑板場!香港鍾意踩滑板嘅人唔少,但只能喺街嘅空地練習,感覺好「灰」,而家有一個油到靚一靚,又有足夠空位同幾個斜台俾板仔去練習,呢啲U型斜台有唔同高度,練到唔同花式,最重要係踩得好俾人睇到!
開放當日就請嚟兩度亞洲極限錦標賽滑板冠軍,職業滑板運動員陸俊彥示範,佢仲大讚呢個場:「好寬敞,好多空間俾板仔踩到,個人最鍾意係斜台,因為喺屋村入面,俾到佢好香港嘅感覺,同埋踩得好都俾人睇到!」同時佢都鼓勵滑板新手放膽去呢個場踩:「而家有好多滑板場,但新手會驚,因為太專業,而呢個場專業得嚟又帶點Chill,唔會俾你感覺焗促,你上嚟練習又得,hang out吓又得,好適合新手嚟接觸滑板.」
前往方法:搭輕鐵到安定站落車,再入愛定商場,沿路都有指示,行去D區見到黃色欄杆天橋,再直行就到.
金巴利臣
一得閒就會四圍八,搵平嘢,搵好嘢,就算花時間都係值得.


text:
我有兩個呀哥,因為父母係我地細細個時就離左婚,而佢地兩個個都唔想養我地,於是就將我地送左去社福機構,自此我就冇再見過我父母.而我地3個人由細細個開始就相依唯命,18歲後我地一齊搬出社福宿舍,一齊住係一個公屋,直到而家大家出黎做野都係一齊住.我地3個既感情好好,咩事都會有商有量,雖然有時都會有啲爭執,但好快就會無事.而最近我有一件事對我二佬好不滿,就係佢成日帶女朋友上黎過夜.我返工返朝早7點既,比大佬,二佬早起身,出門個時佢地都仲未起身.而我起身梳洗既時侯就feel 到有人係屋入面走動,出門既時候就透過門口塊全身鏡見到有個女仔行入左廁所,我見到佢既背影,高高瘦瘦,長髮及腰,著住短褲,露出白白滑滑既長腿.我認得佢就係二佬個女朋友,最近朝朝都見到佢,咁我每次趕住出門同埋怕尷尬,就冇同佢打招呼.而且我好不滿佢成日上黎瞓,好想話我二佬︰我地之前三個明明講好左帶人上屋企要單聲先,而家得你一個人住咩!如果間中都算啦,呢排仲要日日都係到過夜,你地係咪想同居先?係既話就搬出去啦!我冇心理準備要同阿嫂一齊住架!咁唔方便.
但平日我收工返到屋企,二佬就未收工,二佬收工返到屋企我又瞓左,於是我就諗住等星期日大家都放假先再話佢.終於到左星期日,我地3個難得叫外賣坐底一齊食晚飯.
一面食,我一面講:「二佬呀!我之前咪講好左帶人返黎要單聲囉!你呢排日日帶你女朋友上黎過夜想點先?」
大佬聽到都覺得有啲不滿咁講:「係囉!細佬,你攪咩呀!佢成日上黎,勁唔方便囉!」
聽到大佬咁講,我都唔避忌咁繼續爆自己既怨氣出黎,講:「係呀!係呀!如果你地要結婚或者想同居就搬出去啦!我真係唔想同呀嫂一齊住,屋企多個人,咩都爭一餐,我死都唔制架!」
大佬又講:「係呀!細佬!唔係我地想話你,咁樣都係為左大家好,廢時等時有咩爭執,傷我地兄弟情!」
二佬聽完我地呻之後,竟然好難得咁咩都冇反駁,默默咁點頭,神色凝重咁講:「我知道啦!我會叫佢唔好再上黎架啦!」
咁我見佢好似有啲悔意咁,都冇再話佢.
但到左第二日,佢女友又再黎過,我出門個時又透過門口塊鏡見到佢行入廁所.我見到真係好嬲,尋日先話完,第二朝又黎過.二佬真係當我講野冇到架喎!不過,我都要留返啲面比二佬既,所以我冇直接去同佢女友講,亦冇同佢女友打招呼,我打算下次先再鬧二佬一獲.
個晚,大佬比二佬早返到屋企,而大佬都見到二佬女友仲係日日都黎,都覺得好不滿,於是就同我一齊等二佬返黎.而二佬夜晚1點到返到屋企,見到我同大佬坐左係廳,問:「做咩仲唔瞓?等我呀?」
我嬲嬲地咁講:「你話呢?早幾日你明明應承左我地唔再帶你女友上黎過夜.但我呢幾日朝朝都見到佢.你想點先?」
二佬聽到之後,表現得好驚訝,神色又變得好凝重.
大佬接住苦口婆心咁講:「細佬呀!老實講,你地係咪想結婚先!係就而家準備搵住既地方啦!你睇我地個細妹性格咁倔強,一齊住的話,等時實同我弟婦有爭執.咁對大家都唔好,係咪?」我聽到就係旁邊猛點頭,我平時連呀哥都唔讓,可況係呀嫂.
而二佬就一副欲言又止咁既樣,講:「其實⋯⋯我同佢一個月前就分左手⋯⋯因為⋯」
二佬仲未講完我就叫定停佢:「停⋯我唔想知你地點解分手,咁點解佢仲日日上黎,你比左屋企鎖鑰佢?」
二佬應該自知理虧,細細聲咁答:「係!因為之前貪方便就配多左條比佢!」
大佬︰「咁樣你真係好唔岩啦!完全我都唔尊重我地.」
二佬聽完一面內疚同抱歉咁講︰「sorry ar!我發誓冇下次,我已經whatsapp 左佢叫佢還返鎖匙比我同埋唔好再自己上黎架啦!」
聽完二佬咁講,我一諗到原來個女仔係自己偷偷走上黎我就更加驚啦!我對大佬二佬講︰「佢咩人黎架!分左手仲偷偷走上人地屋企,都唔知係咪有病!佢未還返鎖匙前我地前都要小心D呀!唔係啦!我今晚收工就即刻換左把鎖佢.」
而個晚我冇瞓到,眼光光望天光,始終個女仔同我二佬分左手仲偷偷走上黎,一定不安好心啦!件事攪到我成晚都唔敢瞓,淨係係床上聽住出面有冇開門聲.我第二朝一起身,又即刻走去望下廚房同廁所有冇人.係自己屋企都要咁提心吊膽,都係全拜二佬所賜,我心諗就算呢件事完左之後,我都會有一排唔會比好面色比我二佬睇.
檢查完今日個女仔冇到黎之後,咁我就安心咁去換衫梳洗,準備出門返工.但,就係我準備行出門口既時候,我又透過門口塊全身鏡見到個女仔行左入廚房.
明明岩岩我檢查曬架啦!究竟佢岩岩匿埋左係邊,點解岩岩見佢唔到.咁而家既然知道佢係不請自來,又撞正佢上黎,我就當然來勢洶洶咁衝入去廚房諗住搵佢當面對質,趕佢走啦.點知當我行入廚房,入面竟然一個人都冇,之後我又係屋企搜左一轉,咩都冇.
我笑左笑,可能自己嬲得制,變得有D神經質,先會眼花睇錯.於我又準備出門,但,我又見到二佬女友既身影出現左係鏡到,今次行左入廁所.
#有興趣可讚黑柴Facebook
https://www.facebook.com/黑柴-879053098899020


text:
#點開海外離岸戶口 #最易開離岸戶口 #安全離岸戶口 #無資產開離岸戶口 #低要求離岸戶口 #離岸戶口文件 #Firstrade第一證券 #Firstrade Debit Card #Firstrade手續費
新客經本網申請指定東亞信用卡,各簽一次就賺$2,000/Marshall藍芽喇叭,迎新獎賞合共高達$5,449!
新客經本網申請Citi Cash Back,簽$300就賺$1,300,迎新零成本賺$2,080!
新客經本網申請渣打Smart卡,毋須簽賬賺$1,000,迎新獎賞合共高達$3,500!
新客經本網申請安信EarnMORE,毋須簽賬賺$1,000,迎新零成本賺$1,585!
新客經本網申請指定AE用卡,各簽一次就賺$2,000,迎新獎賞合共高達$4,480!
(最後更新:2021年1月)
呢排小編身邊好多朋友都話要開離岸戶口,但其實身處香港依家又無得飛,想開返個銀行離岸戶口都唔易㗎.最正路嘅方法,就係滙豐Premier客戶/花旗Citigold客戶可以直接去分行開英國滙豐/美國花旗嘅戶口,但入場費就講緊分別要$100萬/$150萬.另外網上亦都有人成功開到歐洲Virtual Bank嘅戶口,但開戶一般都要提供歐洲地址同電話,俾人check到長期身處喺香港仲會有被ban嘅風險.小編喺比較過咁多間銀行/證券行之後,得出嘅結論係Firstrade幾乎係唯一一間唔需要外國地址,外國電話,外國護照,無最低存款要求而又有大額存款保障嘅真離岸戶口.
可能好多人見到係證券商戶口,就即刻唔想開,但請聽小編講埋先!呢間Firstrade,之所以話係好穩陣,係因為佢係受SIPC美國投資者保障,即係類似香港嘅存款保障咁,而每個客戶嘅最高賠償額仲有成$50萬美元(現金部分為$25萬美元)!$25萬美元嘅講緊即係差唔多$200萬港幣,係香港存款保障嘅4倍,相信已經足夠cover好多人嘅流動資產!另外,Firstrade係一間美國註冊嘅公司,並無喺香港註冊,所以係真離岸戶口,完全唔受香港法律管豁.而Firstrade本身亦係一間大型嘅證券行,由台灣長大嘅美藉華人創立,所以有提供中文界面甚至廣東話CS服務,咁就唔驚會睇唔明啦!而Firstrade係打正旗號接受海外客戶開戶,所以亦唔使搞一大輪又VPN又搵轉寄公司又剩,只要有本護照喺手就開到!
Firstrade離岸戶口賣點
- 美國註冊券商,真離岸戶口
- 受SIPC美國投資者保障,最高賠償額為$50萬美元(現金部分為$25萬美元)
- 開戶只需要香港手提電話號碼同特區/BNO護照,5分鐘就可以完成網上開戶
- 無存款門檻無月費,開完戶之後拎返晒全部錢出嚟都仲可以keep到戶口
- 買賣美股同ETF無手續費,佣金,平台費
- 可以申請Debit Card去櫃員機提款/簽賬碌卡
以離岸戶口而言,Firstrade嘅缺點可以話唯一係得匯錢要手續費;但其實除咗少數滙豐Premier,citigold呢啲可以做到銀行入面無手續費global transfer,基本上全部離岸戶口都係要俾手續費做電匯.而用Firstrade嘅bonus,就係舊錢調咗過去之後唔使就咁擺喺到蝕通漲,可以用嚟免佣投資美股!
開戶及匯款步驟
Firstrade嘅開戶手續亦係非常簡單,只要幾分鐘就可以喺網上搞掂,分分鐘仲快過平時開信用卡.只要click下面嘅網址,輸返電話號碼攞個SMS驗證碼,就可以開始.然後要做嘅嘢就只係upload護照資料頁同簽名頁(特區護照簽名欄喺最後嗰頁),然後填個人資料(稅務編號填身份證號碼),set埋密碼,最後畫個簽名就搞掂!
Firstrade:立即開戶
大概等一個工作天之後,就會收到email叫你入錢.如果你本身無任何離岸戶口,唯一嘅選擇係用銀行TT電匯過錢過去.留意返,Firstrade只係接受以同名嘅戶口匯錢(咁就唔使擔心俾人hack咗匯走啲錢),所以係唔可以用Transferwise或者搵朋友幫手,係一定要用返自己銀行戶口.下圖匯款資料只供參考,大家最好睇返網頁最新資料.
一般而言,每次電匯匯款會被收取三層手續費,包括匯款方,中轉行同收款方;所以小編會建議大家盡量減少匯款次數,真係唔等用嘅錢先好匯去Firstrade.而如果要匯款去Firstrade,小編會建議大家用Citi Plus / Citi Priority / Citigold嘅網上匯款,因為Citibank係豁免咗匯款出去嘅手續費同中轉行收費,而Firstrade入錢亦都係無手續費,所以零手續費就可以匯到款,只要等一兩個工作天就到賬!依家Citi Plus仲要係無存款要求,連學生都開到,所以如果無Citi戶口就要快啲去開返個啦(Citi Plus開戶迎新攻略 / Citigold開戶迎新攻略)!
要用Citi匯錢,就要先入網上理財新增收款戶口,入返上圖Firstrade國際匯款啲資料,FEDWIRE嗰行就入返上面「美國境內」個number,而備註嗰欄亦都要打埋Firstrade賬戶號碼同英文全名,咁你以後轉錢去Firstrade佢就會自動幫你填埋落去.㩒完下一步,佢會prompt你入Citi Mobile App入驗證碼,搞掂就完成新增收款戶口.
新增完收款戶口,Citi即時就會俾你匯錢過去.記住用Citi匯款嘅時候,要揀返自己戶口俾晒所有手續費,Citi先可以幫你waive到㗎!同埋匯款附言到要填返Firstrade賬戶號碼同英文全名(應該自動已經填咗),如果唔係會彈返轉頭㗎!㩒完下一部,又係要開返Citi Mobile App驗證交易,之後就搞掂!等一兩個工作天Firstrade就收到錢㗎啦!小編就實測完用Citi Priority匯錢,成筆錢$1都無扣入晒Firstrade戶口!
而如果係匯錢返香港嘅話,雖然Citi同樣係免手續費,但Firstrade就會收$35美金手續費,而中轉行亦要預返大概$30美金手續費,夾埋都成$500港紙;反正放喺Firstrade嘅錢可以用嚟買美股,非必要就唔好拎返嚟蝕手續費啦!
Firstrade Debit Card
Firstrade雖然係一間證券行,但就一樣有出Debit Card,可以用嚟喺全世界提款同碌卡(海外限額分別為每日$1,000美金/$2,500美金),所以其實同一間銀行真係無咩分別!而Firstrade張Debit Visa Card,就要戶口入面$25,000美金先申請得!呢張卡喺美國以外消費/提款會有3%嘅手續費,但如果戶口入面有$25,000美金嘅話,每個月第一次用張卡提款/碌卡,佢會退返手續費俾你,咁就唔使食拎錢嘅手續費啦!
至於開呢張Debit Card嘅步驟,login返Firstrade之後,如果你戶口入面已經有$25,000美金,就可以「我的賬戶」嘅「設定」入面,揀返右下角個「現金管理賬戶」,填返資料就搞掂,而由申請到真係收到張卡可能要等返一兩個月(小編最近實測3個星期就收到張卡).收到張卡之後,就要打長途電話過去Firtrade啟動張卡,其中會問你攞Social Security No.打9999就得.如果唔想俾長途電話費,可以download TextNow呢個App打過去,開number嘅時跟佢個example打就得,然後驗證完email就可以免費打去1-800-819-9889啟動張卡.
Firstrade:立即開戶
就係咁,只要簡單上網㩒幾個掣交文件,就可以開到離岸戶口走資啦!


text:
首先各位朋友唔好鬧我「喂明明話唔寫結果又寫」,之所以有呢篇《獵人日記番外篇》嘅出現,原因係我不約而同地收到幾位讀者嘅短訊,內容大致上為「打完個主線妳就唔玩嘅話好可惜啊」之類嘅意見.
咁當然我依然晚晚玩緊《MHW》啦(但係《Bayonetta》同埋《聖劍傳說》就出,我應該又要分多啲時間同時攻略幾個遊戲了…)我上篇文都提過,打完主線先係遊戲嘅開始啊,望住啲朋友唔知點解已經有百幾 HR 嘅時候,我除咗把口講一句「你 No Life 吖!」之餘,內心當然係滿滿嘅佩服.
咁,到底呢幾日我嘅進度又係點呢?
衝哂主線之後嘅玩法就係:挑戰唔同嘅任務,整裝,打歷戰,HR 解放……當然「要咩素材就唔會跌咩素材」嘅宇宙法則係 Always Exist 的,加上我呢個星期本身舖頭生意忙碌,少咗時間打《MHW》,進度當然比隊友們慢了.
於是當成班隊友話要打麒麟嘅時候,我懶到連防雷裝都無整,淨係帶住精靈加護 Lv.3 護石+三粒防雷珠就膽粗粗去打麒麟……
如果你覺得麒麟唔難打,師兄你勁;如果打打下歷戰麒麟或古龍,然後亂入多一隻爆鱗龍時,你都可以一次都唔會貓,師兄你真係好鬼勁 LOL
麒麟就話閃電攻擊同埋快閃動作有難度啫,至於條死人爆鱗龍,佢真係好鬼煩,場場都見到佢,我連打奇面族你都要亂入做咩啫?唔理你你就追住我,好啦,我頂你唔順,我打你囉,你 M 吖嘛,吖,到我打你時你又發熱發亮開始嬲,而家係咪要落個 Tag 係「然後佢嬲咗我」呀?
不過可以做到條龍咁有性格,我覺得幾成功吖!即係滅盡龍呢啲傲嬌屬性我覺得好萌架,喺龍結晶之地 16 區營地跳落去,佢未發現你時,成日都好似隻貓咁磨爪仔,周圍喺啲柱度頭頂頂咁,得意到我想叫佢過黎「姐姐摸頭頭~Hand Hand~」咁樣 LOL
黎到呢個時候,唔知各位朋友覺得邊個任務/或者邊條龍最難打,我就一時時,如果專心打,表現係會唔同的;但有時開 PS4 Party 大家掛住吹水,就真係「3貓不是夢」了 Orz
不過比龍打死,我都覺得係自己問題;但係好多時候,自己之所以會避唔切,係因為下面呢兩隻嘢……
無論係自己手多撳到佢,抑或唔知點解 Activate 到佢……我永遠唔明,當我拎把麻痺片手都唔係咁輕易地痺到一隻龍嘅時候,人仔細細(?)嘅麻痺蛙居然下至雄火,上至古龍都可以痺得到嘅呢?到底係有幾強力呢?呢啲咁嘅強力炸彈仲要係通街都有,係真正嘅隱型殺手囉 OK?根本佢先係成個遊戲嘅 Boss,real dark force!
另外一個有關《MHW》嘅新玩法就係「捕獵網」.
話說拎呢個捕獵網去打龍呢,都會有1~2點傷害架,首先你唔好問我點解要咁做,你覺得我咁做好無聊?我話你知咩叫真正無聊兼乞人憎:我同隊友去打炎王龍,打到佢返去瞓覺時,大家想佢全身部位破壞,咪一人兩粒「大爆彈G」圍住隻炎王,然後等最高攻嘅隊友去引爆啦!呢個時候,用充能斧用到出神入化嘅 VJG 總編大人就衝埋黎,我地諗住佢開大絕啦,點知佢用個死人捕獵網打醒隻炎王龍………
不過總編大人之前都有「大家等佢開大技,佢衝埋黎結果去咗掘礦」嘅卑劣紀錄,所以,大家揀隊友時,都係建議多加提防啊.
我嘅最新進度係:終於的起心肝同朋友去打日版 USJ 嘅任務,臨近新年打呢啲刷錢任(笑)真係好鬼開心,係真・遍地黃金( 心)雖然刷出黎嘅素材係下位嘢,不過拎去賣錢都好吖;而且任務限定嘅蒼星碎片仲可以整件貓裝~
黎緊新春假期,各位獵人朋友我地有緣就在遊戲裡面見喔!《MHW》呢個遊戲係玩唔完的,我而家都仲未刷到素材去再解放我嘅重弩,獵人嘅路,仲係好漫長……
不過,《新手 MHW 日記》黎到呢一次嘅番外篇就暫時告一段落了,去到下次出 DLC 打恐暴龍時或者會連載再開!(再寫我怕大家睇得悶啊 orz)
神婆在此先祝願各位獵人新春快樂,狩獵順利!


text:
對于TVB粉絲嚟講,梁家樹與曾勵珍之間嘅派系之爭系眾所周知,加埋當年曾勵珍為咗扶持自己旗下嘅小生:歐陽震華,陳豪,林保怡,馬浚偉等上位,重將古天樂嘅經紀人炒咗魷魚,致使重情義嘅古仔都一氣之下解咗約!
隨之梁派元氣大傷,曾派先得以突出重圍,慢慢積聚勢力.原先以為職場上嘅紛爭只存在梁家樹同曾勵珍之間,諗唔到,原來曾出任TVB總經理嘅陳志云都同曾姐有恩怨!
近期正在做《志云尋志云》演嘢會嘅佢,就喺幕前大爆當年往事!
事源于六嬸掌權TVB之后,就空降咗自己嘅親信樂易玲做藝員部資源總監,處理旗下藝人外聯嘅一切事物.雖然樂小姐當時無法正面抗衡曾勵珍,但秉承住“敵人嘅敵人就系朋友”嘅原則,佢迅速與勢頭漸衰嘅梁家樹達成咗統一戰線,所以權斗期間,曾姐都曾經因為一啲事情嬲到遞上辭職信!
但系返到屋企冷靜落嚟之后,佢又覺得后悔,於是拜託陳志云截住嗰封辭職信,唔好去上報.
顧及同事之情,陳志云當然義不容辭幫咗對方,點知2010年當陳志云畀舉報貪污嘅時候,曾勵珍冇同佢講一句說話,反而有啲趁佢病,攞佢命.呢個場景令佢感慨人情冷暖,到而家仍然無法忘懷!
之后,佢又講起TVB而家一臺獨大唔系好事,加埋人才凋零,只掛住從ATV挖角過檔,搞到而家嘅TVB一陣亞視味,好似以前嘅無線已經不存在嘞!
雖然陳志云言辭之間對TVB諸多意見,但不得不承認嘅系佢對TVB嘅貢獻同愛仲好深.
想當年如果唔系佢,已經畀邊緣化嘅陳鍵鋒,陳法拉都得唔到重用,更加唔會成為五花五生!
而且喺綜藝節目制作方面,陳志云嘅經驗顯然比而家嘅余詠珊老道,由佢主持嘅《志云飯局》系當年嘅人氣口碑可謂相當火爆,尤其系請到咗因“艷照門”而暫時隱退嘅阿嬌復出后首次公開亮相,影響力可見一斑!
只可惜,一次涉嫌貪污嘅丑聞仲系終止咗佢喺TVB嘅職業生涯.
雖然而家佢仲活躍喺幕前,但話題同曝光度始終不及當年,都系可惜!
Like MisshkNews Facebook!不出门也能知天下事~


text:
落咗車經B出口行到巴士站搭上X797, 係今次開放日預備的特別車可以直到學院
喺正門口落車, 望去山嗰邊見到好大霧, 好似仙景咁
仲一落車就見到舅父一家, 講都唔信, 喺度撞到好多朋友
無仔細研究每一座大樓係乜東東, 只係覺得呢度都真係好大!
一直行先見到一個小小嘅展區,有好多義工消防員叔叔喺度介紹消防員常用嘅裝備
仲有一邊有義工叫大家下載手機APP可以認識更多消防員嘅嘢,當然如果你肯下載就會送個銷匙扣同埋貼紙俾你
呢個裝備係喺人哋隻手受傷嗰陣可以固定佢隻手,好似人哋量血壓咁
呢個見得多啦,唔駛講都知係咩喇...
行到去攤位區附近有架貨車同巴士,改裝咗成為一架流動宣傳車,上去睇吓消防設備
但係其實上到去上面得個逼字,咩都睇唔到,你想停低後面嘅人又上緊嚟!唯有快D落車
因為時間冇多,我哋選擇唔玩攤位遊戲,去周圍參觀先!因為時間得三個鐘,而我哋又差唔多三點先到
嚟到呢度見到好大架船呀!原來呢度係水上事故訓練場,估唔到真係有㗎咁大嘅船俾學員訓練,唔知會唔會有飛機呢?
哈哈!真係有個假人喺度扮俾人救!
入到嚟呢區係投考資訊專區/調派及通訊組展示區,消防員就係要通過呢D測試先可以成為消防員㗎啦!
哥哥拎住塊乒乓波板喺度做咩?原來遮住其中一隻眼去測試視力
哥哥要伸隻左手手指公出嚟,當哥哥指住邊個E字,哥哥就要用手指公指出E字嘅方向
唔知係哥哥視力未發展得好定係差咗!好多個細E字都睇唔到
出番嚟就突然落一陣雨,我哋企喺度避避雨同兩架車影相
知道3:45會有表演睇,所以我哋早早去覇咗個位先,跟住我同佢哋兩個就周圍去參觀
見到呢個蛙人就即刻過去睇吓,原來我都幾多嘢問!耐心嘅消防員哥哥解答我好多問題,佢仲反而問番我手上嘅鎖匙扣喺邊度嚟?
行到嚟呢邊有個好大嘅廢墟,呢度係特種救援訓練場,佢哋問起我呢度係咩嚟,我扮專家咁答佢哋話消防員都要練習地震嘅時侯點樣救人
呢一邊係一陣間巡遊會出動嘅消防同埋救護車
成班消防員圍哂喺度唔知做咩呢?
呢一系列嘅車其實都好少見,今次有機會同佢哋影到相都幾開心
呢架車成架紙紮車咁嘅?....大吉利是
其實係我大鄉里啫,如果邊個知道可以話番我知嗎?
嘩 連西鐵都有,點解冇海洋公園及360䌫車?不過我知道佢哋真係要去現場接受訓練
嚟到呢個交通事故訓練場!果然開口中,真係見到飛機
不過呢架飛機唔係咁像真喎!咩型號?我估佢係扮空難現場
哥哥見到呢個場景問消防哥哥係咪真嘅!消防哥哥答佢全部都係真㗎!不過撞車就係假嘅,因為要俾消防員練習點樣拯救傷者
呢度係空中拯救隊嘅訓練場,呢個哥哥好有耐性咁同我哋解釋好多嘢,其實我只係禮貌地唔想影張相就走,所以問咗一個問題,點知...哈哈哈,巡遊時間就快開始㖭.....
好在番到去都未正式開始,真係好多人呀!好在我哋都坐喺一個有利位置!
全部車總動員一次過出哂嚟!
最後嚟一張全家幅,場面好震撼呀!
向後望番過去真係多人到不得了,坐喺看台上面嘅人驚落雨所以坐到咁後,咁遠唔知佢哋睇唔睇到!
之後有三隻調查犬同埋佢哋嘅訓練員出嚟!以為會有咩表演睇,原來只係出嚟同主持人傾幾句
抬頭望上去消防徽章,其實依家都好少用斧頭,係咪要改過佢呢?
跟住壓軸表演就係滅火及救援示範,本來預定咗4:15先開始,但係大會提早咗開始,可能因為有上晝開放日嘅經驗,所以知道好多朋友都趕唔切玩攤位遊戲,時間太趕!所以下晝呢一場先有咁嘅調動
整個演出睇哂每一個部門的工作,不論係拯救被困傷者或救火,睇到呢個工作真係好需要Team Work,做指揮工作那個更加唔講得笑!
表演完畢lu...仲有大半個鐘我哋就番去攤位遊戲嗰邊繼續玩
估唔到呢邊都有得童夢城一下...大會又幾諗得幾週到喎!真係適合一家大細
大會預備咗好多套衫,所以一行埋嚟已經有得著,咩尺碼都有!叔叔一睇就知佢哋咩Size,冇得輸!消防員叔叔仲好細心預備多一套俾媽咪,如果唔係我哋都本來冇打算要著嚟影
結果就產生咗呢幅相出嚟!又真係幾靚
真係講都唔信,喺呢個開放日裡面撞到兩個舅父,媽咪同事同我舊同事幾家人,真係約都冇咁啱!
呢個場好壯觀!我同哥哥講呢個係消防員叔叔玩嘅遊樂場,係咪勁過你平時喺公園玩嗰D
離開咗之後我哋就搭番X797番調景嶺轉乘港鐵返歸啦!
呢D全部係我哋嘅戰利品!勁
Photo by CANON 5D Mark III, Len | EF 24-70mm f2.8L USM
呀劍評分: 8分


text:
原本想去放題,但覺得個價太貴,去到一間任食打邊爐之後臨時走人,再搵……尋尋覓覓
喺街見到另外一間任食打邊爐,就係士林麵隔離
見到有個賣點係先食雞煲,再揀湯底(唔係加水),就吸引左我哋去
因為本來覺得正正常常,所以無打算Po相
雞煲有得揀麻辣程度,我哋答佢咩都最少(佢話即係微麻微辣)
跟住佢幫我哋個電磁爐Set得一格火,我哋之後Set大啲,佢哋話唔好咁大,唔係燶左就會好難食(都合理嘅)
雞都算滑,不過好似辣過人哋啲小辣(所以咁嘅煲都食到超過半個鐘)(仲係食一舊雞飲2-3啖嘢)
(除左正常嘅百事七喜同啤酒之外,都有無氣飲品任飲嘅,就係道地冬瓜茶同翡翠檸檬綠茶,真係有台灣飲品店嘅感覺,邊度有得買?)
食完之後,阿姐叫我哋揀湯底,佢話特別多人叫豬骨煲(通常如果出名嘅嘢你無嘢唔食嘅,最好信佢),又係等左幾個字先有(等你叫少啲嘢,誠哥就話『幫你慳得一蚊得一蚊』,包哥係『幫佢自己慳得一蚊得一蚊』
湯底除左豬骨之外,有紅蘿蔔,粟米,冬瓜同炸支竹
都有胡椒味道,味道唔差嘅
正常嘅丸都會有
菜餃用雲吞皮包,有好多菜,係鮮蝦雲吞以外嘅選擇
不過一塊豆腐原來係指豆腐切開一楷,同埋次次都會漏單(次次都唔係分量少左,而係少左一樣,下次可以痴線咁叫……)
即係第一次叫一份肥牛,會無左
食到9:30都有大量嘢未食
最後要由烚下烚下變成一鑊熟
當你處於極度飢餓嘅狀態,所有嘢都變得好好食
所以……
因為我哋星期六8點幾食,$178 2個鐘


text:
忽然去片
三太太愛狗有辦法
狗仔咁得意,媽咪姐不嬲都勁鍾意!而且望吓隻狗仔,基本上就可以知道埋個主人嘅性格同喜好,係另類讀心術.今期睇片,見《名媛望族》三太太江美儀帶住迷你貴婦狗 Teddy跑步,雖然狗仔中途 U turn好爆笑,但只要主人叫一叫,都即刻迷途知返,勁抵錫!你話可能江美儀夠惡,狗仔先咁乖?錯嘞錯嘞,你留意吓, Teddy無時無刻都鍾意黐住三太太,甚至上埋書枱扮公仔,郁都唔郁!好明顯,江美儀用嘅係愛的教育,賞罰分明,睇見佢「兩母子」就真係 sweet.
《忽周》睇真啲正片唔好 miss!
梁繼璋 仔女十個趣!
睇貓狗都可以知主人,何況係識行識講嘅小朋友呢?好似今期「星悅居」去咗採訪資深 DJ梁繼璋一家.老實講,間屋一定唔係豪門大宅,但佢兩個仔女活潑可愛,又唔怕「生暴」!細女 Cindy仲即場示範壁虎功,玩半天吊;大哥 John就自創手動呼拉圈玩法.咁多 fun,話梁繼璋唔係個好爹哋都無人信啦!
趙世曾 麻煩與麻甩之間
早前趙式芝喺法國舉行同性婚禮,激到阿爸趙世曾紮紮跳.唔少名人公開話佢迂腐又麻煩,但媽咪姐睇完前面 P.20嘅趙生訪問,再睇埋段片,覺得佢係麻甩多啲囉.見佢同新女伴食完飯,咬住支牙籤去演藝睇 show.接受訪問時,就變番斯文淡定,仲有啲無奈㖭!女大女世界,睇開啲啦.


text:
Apple SIM 大敵! 日本上網實測 AIRSim 首張百變 Cloud SIM 旅遊數據卡
Cloud SIM 新技術,更勝 Apple SIM
呢張 AirSim 真係推出左無耐,係之前 ePrice 版主們年推嘅「華龍 4G 年卡」同一間公司嘅信京電訊推出的,仲要好低調咁推出,要買嘅話,要去信京電訊銅鑼灣門市或者去 airsim 官訂先得,我就帶左去日本用左七日.
版主 Keith 去之前,同我介紹過呢張 SIM 卡原理,聽了之後,原來操作都幾有趣! 你買嘅時候,其實係一張普通 nano SIM 卡 (三重卡,可作為 microSIM),你可以直插去 Android 手機或者 iPhone!要 AIRSim 真係操作得到上到網,你要配合專用嘅 App,係 Google Play 與 iTunes 都有,App 名就係 AIRSim Roam (按入有連結),你要係 App 加入 SIM 卡 ICCID (SIM 卡套上面有寫的),咁信京 Server 就會認到你張 SIM 提供服務.要你張 SIM 上到網,當然你要增值,係 App 裡面可以處理,用信用卡俾錢就可以,再唔係去7-11 買信京增值券就可以.AIRSim 收費模式有兩種,一個係唔開 Package,按地區每日收費.另有 Package 選擇,可能是計一個地區日數,或者係幾個地區合拼計算,App 上面有齊收費,你可以慢慢揀.若果你忘了揀 Package,只要你張 AIRSim 有足夠面值,就會自動用日費計算.
AIRSim 操作有點特別,佢會先 Log 入 3 香港及其漫遊網絡,有乜用呢?原來係作初部嘅定位,等信京方面,知道 Login 左邊個地區嘅網絡,呢部份係唔會收你錢.之後,你會發覺手機會顯示收不到網絡,大多數 Android 與 iPhone 都會再 Log 入你已選擇嘅 Package 嘅網絡,而 APN 亦會自動設定.這就是 Cloud SIM 技術,係雲端幫你張 SIM 變身不同地方嘅 SIM 卡.
Cloud SIM 技術有乜好處,或者 AIRSim 用 Cloud SIM 有乜好處?原來京信可以揀選收得最好,收得最平嘅網絡,供大家選擇,例如中國大陸 AIRSim 會用 CMHK 漫遊中國移動,好處係可以中國大陸最好嘅 4G 網絡外,更可以用到 Google 與 Facebook.但去到台灣,又會變身當地 SIM 卡,用上台灣之星或遠傳,享用當地嘅 Package.而 AIRsim 係唔用情況下,可以 Keep 一年,一年內,信京可以不停揀最好嘅網絡商,令大家用得更開心.
▲ AIRSIM 網站已有齊不同地區上網數據收費.
今次我就用大家最關心嘅日本做測試啦! AIRsim 係日本選用中國聯通香港漫遊當地 Softbank 4G LTE 作網絡,價錢方面,我選擇了 HK$98/5日,一日首 500MB 是 4G LTE ,過左後就會跌左去 256Kbps.呢個價錢,唔係特別平,唔係特別貴,之前版主 Keith 介紹過 AIS 泰國神卡,8 日 3GB 同様用 Softbank 也不過賣 $90 ,不過正常用途唔係點睇片其實一日用 500MB 係好足夠,至少我喺到都無一日爆 Data嘅.而我覺得,AirSim 可以事前喺 App 上購買數據套餐,設定開始嘅日子,落到地換返張 AirSim 就可以上網,張卡可以多次使用,目前都有超過50國家都可以使用到 AirSim,啱曬我地呢班大忙人.
真實體驗
Setting 容易
▲論 Setting 黎講已經係嬴左好多張卡,通常去到外地,以日本為例,你要落地後跟說明書設定複雜嘅 APN,甚至 iPhone 用戶要搵返機場 WiFi 然後 download 個 file 落黎先可以上到網,成件事感覺麻煩,但用 AirSim 只係落地開返漫遊,然後 APN 設定打返 3gnet,然後佢就由沒有服務轉到當地嘅電訊商就已經上到網.
速度先講下呢張卡先,由於呢張係漫遊Sim黎嘅,細心咁睇你從佢嘅 APN 見到係使用緊中聯通嘅 APN setting ,意味住所有 Data 都要經過香港 Server 先回到用家手上,所以使用左日本嘅 Speedtest Sever 就發現速度奇低(只有不足 1Mbps 嘅下載),相反我利用香港嘅 OFCA Speedtest app 就發現可以去到 25Mbps 嘅速度.以日本 4G LTE 速度來說,好收貨.
▲當初用 Speedtest 用左日本 server 黎測速發現真係有點慢,但使用嗰陣唔覺只有不足1Mbps速度上網,後黎再試下用香港嘅 OFCA 測速,竟然有另一番成績.
▲夜晚11點嘅新宿站,下載速度為9.31Mbps,上載速度為10Mbps,延遲為305ms,測速Apps為 OFCA Spee dtest.
▲下午嘅河口湖,下載速度為17.3Mbps,上載速度為9.2Mbps,延遲為309ms,測速Apps為 Ofca
▲回到東京住宿地方嘅室內,下載速度為23.5Mbps,上載速度為6.66Mbps,延遲為312ms,測速Apps為 Ofca
▲呢張卡係日本其實用上中國聯通漫遊卡,所以可以喺外地睇地需要香港 IP 嘅 ViuTV,如果你旅行需要追劇的話可以用呢張卡去睇下,睇爆左 500MB 點算?都有 256kbps 速度,用來 keep 住 WhatsApp,Facebook,簡單 Email 與 Google Map 都無問題嘅.
▲睇 Facebook HD片絕對無問題,一路順暢無停過.
▲坐住山手線睇 FB 直播選舉論壇直播又得,仲要一路順暢好清.
▲此外,更支援 Tethering,需要時可以 Share WiFi 俾自己部電腦或 iPad 上網又得,不過速度未必係最快,同埋一日只有500MB Data(日本Plan),所以要留意住 Data 黎上網.
講到明先,呢張卡入面嘅 Plan 未必係最平嘅選擇,你要做到最平就麻煩去鴨記搵,但如果你係呢類人
總結
- 快閃遊(快到夜晚book機票聽日飛連卡都唔知有無時間買)
- 商務客(一年成日飛又唔想煩買卡)
- 一次旅行去幾個地方
更多資料:Airsim


text:
炆薯仔時加個蕃茄會令成煲咖哩都好味好多架
Category: 煮
非正宗台式三杯雞
正宗台式三杯雞係要用1:1:1比例既麻油, 米酒, 醬油, 但係唔想太油膩, 所以我將麻油比例減少左, 不過都好好味好夠汁撈飯架
少少醉雞翼
唔鍾意醉雞太醉既朋友揮手~ 呢個雞翼真心易整, 鍾意幾重酒味完全由你自己話事
可樂一字排
呢個汁真係無得輸!
菜肉雲吞
一粒入面有菜有肉有澱粉, 連煮都係一煲過搞掂~方便!!
香草蕃茄燉雞
原本打算整普羅旺斯燉雞, 但係無西芹又無thyme~所以索性加埋其他香草及paprika, 整左呢個香草蕃茄燉雞, 我仲用埋多出黎既汁煮飯, 啖啖都充滿香草味!
冬菇雞粥
走捷俓用左白飯同現成鹽焗雞煲粥, 1個鐘左右就食得喇~
豉油皇炒麵
係街買豉油皇炒麵都唔貴, 原來自己整仲平, 用買一份既價錢自己整夠4個人食喇~
自家鮮豆漿
真正無添加無防腐劑, 唔駛豆漿機都好易整
南瓜忌廉湯
唔用雞湯唔落麵粉, 唔駛預先蒸熟炒香~ 用最天然既材料都做到幼滑濃厚好味道!
泡菜牛肉豆腐湯
韓國菜之中最鍾意就係泡菜豆腐湯, 其實自己做一d都唔難~而且仲好經濟tim!
菜乾蠔士燒豬骨粥
10蚊一份燒豬骨, 其實都仲有好多肉 加埋菜乾蠔士用黎煲粥, 又好味又下火


text:
今日一早我地又去左面試啦!其實都有想過放棄今次面試,因為小小豬前日開始就唔舒服,食左藥之後個情緒都唔係咁好.不過又冇得改期,所以唯有照去,本著平常心等小小豬可以去玩吓見識吓.
今次依間係小豬媽住嗰區嘅名校,不過就係出名用傳統教學,既嚴格又會催谷成績.依一方面我同大肥豬都唔太鐘意,唔想咁快就要小小豬面對讀書嘅辛苦.雖然係咁,不過依一間又係我地區內最好嘅學校,如果入到都方便小豬媽平日接送,所以都真係有好有唔好.
今日IN嘅小朋友都唔算多,我地一入到學校就好快咁安排我地去一個課室玩玩具.由於只可以有一名家長陪,所以我就同小小豬入課室玩,大肥豬就係等候區等我地.
不過....原來入課室玩玩具只係等待去另一個課室見面試老師,在場的老師都沒有觀察我地玩嘅情況.雖然係咁,小小豬都玩得好好,除左玩得開心之外,仲自言自語咁識得講出啲玩具嘅顏色,所以都算係咁啦!如果依一PART都計分你話幾好呢....唉!
大約玩了五分鐘左右,就輪到去見老師.
上幾次面試都係從遊戲中面試,不過今次真係係唔同,要小朋友同老師面對面坐定定咁答問題,同場都有K1-K3嘅小朋友見,佢地都係用同一個方式,其實我都真係唔係咁鐘意,實在係太嚴肅啦!
唔知係唔係小小豬都唔係咁鐘意個環境,今次小小豬個面試表現真係唔係咁好.初時都好肯坐好玩老師俾嘅部車仔,不過當老師拎返部車仔問問題時,小小豬就開始失控,唔肯坐定定又要我抱住.雖然係答到老師嘅問題,不過都帶有扭計咁答.
全個過程三分鐘左右,老師問左三個問題,之後就叫我地去校長室見校長.
等左十分鐘去左右就見都一位主任,佢都冇問過我地任何問題,只係講話個結果一個星期左右就知道,同埋送份小禮物俾小小豬~
就係咁面試就完結了,講真我都覺得機會不大,因為小小豬嘅表現真係唔係咁理想.不過小小豬唔舒服,可以完成到個面試都算好啦!
算啦...平常心啦...最重要都係小小豬身體啲!


text:
更多
2015-04-01 2398 瀏覽
嚟到呢間特色cafe店,聽講係兩位大學畢業生創業既,裝修格局幾靚,一個corner有bar台,門口display咗d英倫風既擺設,其實本來係想食egg benedict同煙肉pancake但係供應時間只限下午三點後,結果無得食,仲教訓咗我要多做資料收集同睇清時間食野.於是食咗all day breakfast同lunch set meal豬排,兩個餐都係包野飲既,個all day breakfast係幾好味幾豐富既,包可以選擇,我就揀咗牛角包,成個breakfast咁多componant我最欣賞既都係個牛角包,係溫暖既,重牛油味,外皮酥脆,個包既空氣感同層次取得一個平衡,好好味,其餘野食都係好味,係有心做既,all day breakfast仲跟一杯番茄湯,番茄味勁濃郁,好似成個番茄打落去咁,比較特別既係係一杯飲唔用湯匙既.Set Lunch 個豬排陪薯條比起all day breakfast無咁出色,雖然個豬好有豬味真心,但係有d硬,分量唔會太細,薯條同個幾片蘋果都唔錯唔錯.野飲方面,要咗蜜糖咖啡同Flat White,由於唔係專業歎咖啡既食家,一開始叫蜜糖咖啡都唔知會係呢個酸酸地同
$108
66 瀏覽
0 讚好
0 留言
$148
34 瀏覽
0 讚好
0 留言
30 瀏覽
0 讚好
0 留言
張貼


text:
日本AV界最鍾意就係跟風,見到邊個女星當紅,即刻搵個同佢生得似樣嘅女優扮成A貨演出.另一方面,有電影,漫畫,電視劇好口碑,AV界亦唔會放過抄橋,最近有部人氣漫畫更被拍成AV添!
講到創意,日本AV界真係大把貨賣,好似老牌廠桃太郎映像就創作出真性中出,醉後交歡以及三穴同時發射嘅玩法.而SOD亦同樣創意無限,早年就拍下巨女與小男人作品.不過,AV界亦有跟風嘅時候,例如搵女優扮AKB48成員盛極一時,亦有AV廠試過搵鬼妹女優扮Lady GaGa,當然仲有抄電視劇橋段,例如一度紅爆電視界嘅《女管家三田》.另一方面,漫畫亦成為AV廠拍片嘅故事藍本,所以大家不難見到Cosplay系列.AV廠Moodyz近年更不時與同人漫畫家合作,將其充滿邪念嘅漫畫作品拍成真人版三仔.不過,今次SOD仲厲害,將一本人氣漫畫拍成AV作品.
話說最近SOD有一部重頭巨製,碟名叫《醫界風雲THE AV》,故事講述一班年輕又有抱負嘅新紮醫生,喺一間入面只得全裸女護士嘅醫院工作,情節當然充滿激情啦!《醫界風雲》係一部人氣漫畫,點解佢可以將個名一字不漏咁套用到AV作品當中呢?醫務人員不嬲都係SOD相當鍾意嘅題材,咁啱《醫界風雲》呢本漫畫相當具人氣,亦曾經改編成為電視劇,最重要就係作者佐藤秀峰於上年喺社交網上宣布,允許任何人隨意使用呢部漫畫,即係話唔會告人侵犯版權,SOD見如此良機,梗係唔會放過啦!有人預測,如果SOD呢部作品得到成功,相信日後會有好多漫畫家倣效佐藤秀峰嘅做法,務求令旗下漫畫作品有更多唔同層面嘅人認識.
撰文:賢


text:
濠景花園
濠景花園(葡萄牙文:Urbanização Jardim Nova Taipa),舊時叫濠苑城,係澳門一個私人房屋,響澳門氹仔島嘉模堂區布拉干薩街,基馬拉斯大馬路,成都街同廣東大馬路.
背景[編輯]
濠景花園係合和實業有限公司,信德集團有限公司同澳門旅遊娛樂有限公司合組嘅氹仔新城市發展有限公司發展嘅一個大型地產發展項目.
意外[編輯]
2011年2月17號朝早十一點,濠景花園第二十九座九樓一個單位發生跳樓命案,一個做公務員嘅男人響九樓住所跳到一樓平台,當場爆頭標血,瞓響一灘血度,消防救護員接報到場,將傷重送到山頂醫院,但係因為傷勢過重搶救無效死亡.司警初步調查之後話,自殺男子姓梁,五十四歲,生前同屋企人一齊住,認為案件冇可疑,亦冇發現遺書,正進一步調查跳樓原因[1].
2011年7月24號凌晨一點幾,濠景花園第二十座八樓一個單位三十六歲嘅姓麥香港男住戶跳到一樓平台,送院之後證實死亡.司警響屋入面發現少量毒品,死者有吸毒記錄,死因要等調查確定[2][3].
2012年3月11號晏晝三點幾,濠景花園第二十座一個單位懷疑有人燒炭自殺,有人發現立即報警.消防到場將佢送院,但係搶救無效死亡.司警接手調查,話死者姓邱,廿四歲,男姓,澳門居民,做賭場莊荷,響現場發現一封遺書,懷疑涉及感情問題輕生,初步認為事件冇可疑.死者真正死因等法醫解剖確定[4].
2016年2月12號,濠景花園廿七座九樓一個單位火燭,有三十個住客自行疏散,火燭單位冇人響到,消防爆門入去救咗七分鐘先將火救熄,消防話,用木櫃劏開兩間房嘅其中一間首先火燭,之後迅速蔓延到另一間房.火場面積係六百平方呎左右,事件冇人受傷,消防初步調查,起火原因懷疑係單位房間入面嘅分體冷氣機機件故障,火警原因冇可疑[5].
2016年9月9號朝早六點幾,濠景花園停車場管理員巡到第三十二座附近,發現一個男人瞓響天井,一啲反應都冇,於是報警.消防員接報到場,證實佢已經死咗,通知司警跟進.司警接手調查,話死者姓許,廿九歲左右,揸香港居民身份證,司警經過初步驗查屍體,證實傷痕符合響高處跌落嚟造成,並冇發現其他可疑又或者可能由刑事引致嘅傷痕.經過勘查之後,懷疑死者響大廈天台跳落嚟,響現場冇發現遺書同明顯打鬥痕跡,事件初步冇可疑,案件交畀調查科跟進[6].
2017年12月29號晏晝五點幾,濠景花園第二十八座十八樓一個單位發生懷疑一氧化碳中毒事件.一個十八歲女人響廁所入面沖涼之後覺得頭暈同想嘔,由救護車送到山頂醫院治理.消防員響廁所用氣體探測器探測到9PPM嘅一氧化碳,經過通風之後,再用氣體探測器測試,就探測唔到.事件懷疑事主用石油氣熱水爐沖涼期間冇做好通風,搞到一氧化碳積聚,已經通知消防局燃料安全廳.現場交畀治安警同埋佢屋企人跟進[7].
交通[編輯]
巴士[編輯]
- 靠站巴士有:36


text:
今次我哋終於去到呢一間超級熱門嘅西餐廳啦!~~即刻去片先!
自從睇到網上好多靚靚打卡相就一直都好想去 Billow 試下但係一直都預約唔到適合既時間,
今次趁天氣好係前一晚上網睇下竟然俾我哋見到朝早 10點半有位! (衝呀~~~)
交通方面我哋就係由大埔墟站坐的士去小白鷺互動中心 (車資$28左右) 就可以係門口落車
一落車真係有一刻以為自己去左旅行,呢間餐廳真係好靚好靚~
純白色既外觀,再加上旁邊種滿棕櫚樹真係好有渡假既氣氛.
由於我哋係10點半最早一批入餐廳,所以我哋好好彩可以坐到窗邊
餐廳既窗邊位除咗可以湖畔靚景之外仲可以望到火車經過既景色!
係香港真係好難得可以坐定定欣賞到呢個景!
食完個靚靚Brunch 之後就行出去餐廳旁邊既小花園.早前上網睇係種滿鬱金香,原本以為鬱金香季節完咗就無花睇,點知原來小花園又換上另一品種既花.黃黃紅紅既小花海真係好靚~
同時間我哋仲係另一邊見到一小片薰衣草花田,而家未到夏天所以仲未開.
不過相信6月左右就會見到靚靚既薰衣草花田啦!~
之後我哋再沿住花園旁既小路就行到去Billow 既對面,
沿途可以留意下左手邊有無小白鷺既蹤影.
到達Billow 既對岸仲可以近距離望到火車,見到好多小朋友咁近距離望住火車都好開心呀~


text:
Read full review
2018-08-23 1556 views
今晚同老死喺佢屋企附近度食飯,平時食開貴野ge佢,今後居然話要貼地啲想食下啲小菜,咁既然係佢屋企附近.我就梗係叫佢帶路搵啲地道啲嘅小菜食下啦!經過一排橫街小巷,之後就見到呢排生意好到不得了嘅小菜王!佢一連幾多個舖位,個個都爆滿,仲有啲師傅喺門口度開行過火係咁喺度炒小菜,都幾有氣勢!我哋嗱嗱臨喺室內嘅位置搵左一張細枱,之後就點咗兩個小菜同埋一支大啤!因為要送啤酒,所以兩個小菜都係較為香口嘅,首先就有一碟椒鹽九肚魚,外面脆卜卜,入面超級嫩滑,咋一聲成碟魚已經俾我哋清晒!另一碟係超級邪惡的黃金蝦.呢度嘅蝦係斷斤計,呢一碟就大概要$200左右,但係絕對值呢個價錢,因為蝦肉非常實浄鮮味,隻隻都唔細,係靚蝦嚟㗎!我哋仲嗌咗個"靚仔"嚟送蝦,因為始終係鹹蛋黃,齋食會太鹹.不過如果話要數呢度唔好嘅地方,就真係有太多小昆蟲啦,尤其是我呢個最怕四腳以上的小動物ge人嚟講,一邊食,對眼要一邊周"嗖"⋯⋯
經過一排橫街小巷,之後就見到呢排生意好到不得了嘅小菜王!佢一連幾多個舖位,個個都爆滿,仲有啲師傅喺門口度開行過火係咁喺度炒小菜,都幾有氣勢!
我哋嗱嗱臨喺室內嘅位置搵左一張細枱,之後就點咗兩個小菜同埋一支大啤!
因為要送啤酒,所以兩個小菜都係較為香口嘅,首先就有一碟椒鹽九肚魚,外面脆卜卜,入面超級嫩滑,咋一聲成碟魚已經俾我哋清晒!
42 views
0 likes
0 comments
另一碟係超級邪惡的黃金蝦.
呢度嘅蝦係斷斤計,呢一碟就大概要$200左右,但係絕對值呢個價錢,因為蝦肉非常實浄鮮味,隻隻都唔細,係靚蝦嚟㗎!我哋仲嗌咗個"靚仔"嚟送蝦,因為始終係鹹蛋黃,齋食會太鹹.
31 views
0 likes
0 comments
不過如果話要數呢度唔好嘅地方,就真係有太多小昆蟲啦,尤其是我呢個最怕四腳以上的小動物ge人嚟講,一邊食,對眼要一邊周"嗖"⋯⋯
Post


text:
因為EX 我成為左一個禿頭嘅毒撚 然後遇到一隻猫: 8. 約會(一)
「我都話你係挑戰緊不可能任務架啦,衣家真係比人請食檸檬喇!」我將我地嘅對話講完比幾個死黨聽後,阿釗立刻寸我.
「所以你地都覺得佢係知我鍾意佢所以想暗示叫我死心?」我帶住失望咁問.
「都九成九啦,唔係佢唔需要無啦啦咁講出黎.」阿偉表示認同.
「唔緊要架阿祖,失戀咋嘛,你仲有我地~」Bryan突然攬住我好似想安慰我咁,但佢個樣完全係一副幸災樂禍嘅表情,好似好開心有人繼續陪佢做單身狗咁,令你想狠狠咁打佢一鑊.
「其實都未必係咁嘅,阿祖你唔駛過份解讀.首先,佢個message只係講佢唔會係大學前拍拖,無講過唔會鍾意你.可能佢另一個意思係,你想同佢一齊就要等到你地讀大學先?
其次係佢仲肯同你出街,某程度上代表佢至少唔係討厭你先,而每一次出街其實都係一個陪養感情嘅機會.
最後,阿祖如果你真係鍾意佢,唔通就係因為佢一句說話你就會放棄? 女仔係要追架嘛,佢雖然咁講啫,但點解你唔可以諗下或者你可以令到佢都鍾意你然後忍唔住打破自己個約定同你一齊? 反正唔行動就一定無機會,咁點解唔努力嘗試下打破宿命? 至少你要比佢知道你嘅好,比衣個選擇佢揀.」Mabel見我聽完其他人講後一個死老豆咁嘅樣,突然講左一大段野去安慰同鼓勵我,而佢所講嘅野確實每一句都振奮到我.
「果然都係青梅竹馬最好~ 阿祖,你要記住永遠最愛你對你最好嘅係邊個呀~」Bryan立刻用佢把賤聲取笑Mabel.
「痴線! 我係唔忍心見阿祖好似奔喪咁嘅樣先鼓勵下佢咋,你唔好係度亂咁up! 」Mabel臉帶點紅然後一掌打落Bryan手臂後講.
「好痛呀男人婆! 我都係講下笑啫,你咁樣邊有人敢要你呀! 阿祖我收返頭先講嘅野喇,你要記住全天下嘅女人死晒你都唔好揀佢呀,唔係實有日比佢打死架!」Bryan立即掩著手臂一邊逃走一邊埋怨.
「仲亂講野呀? 你理得我~ 我有鍾意嘅人果陣自然唔會咁對佢架啦~」看見Bryan好痛嘅反應Mabel好滿意,塊面都無再紅.
「多謝你呀Mabel.你講得好岩,我無理由咁就放棄,至少都要努力過先得!」我雙眼回復返神彩咁同Mabel道謝.
「我識嘅你本身就好有自信唔會咁易放棄架啦,我知你都係一時諗唔通先咁頹架啫~」Mabel向我豎起左佢隻手指公.
「明知道結果都仲要去,唉~ 何苦呢… 」阿釗沒好氣咁講.
不過我無再理佢,因為我心入面已經暗暗落左一個決定.
(黃可欣,如果你同自己講過入大學前都唔會拍拖,我史德祖就偏偏要令你鍾意我然後打破自己嘅誓言!)
果陣嘅我心入面真係好有火.
不過有火其實又唔代表到d咩嘅,因為以追女仔黎講,火可能係最唔需要嘅野,相反食腦同運氣先係最緊要… 而事後諗返,好彩我好似兩樣都有~
雖然當時嘅我並無拍拖或者追女仔嘅經驗,不過我覺得有時d野都唔駛諗得太過複雜.我嘅目標好簡單,就係比佢覺得我係特別嘅存在,同埋可以令佢開心.而當日嘅安排,亦都係向住衣個方向去構思.
由於讀書期間好少可以夜晚出街食飯,而Grace講佢果日朝早要去補習之後再出旺角買d野,然後佢就順勢用衣個原因同屋企人講自己之後順便同同學行下街先返屋企,所以我地嘅約會時間就只可以集中係中下午時段.本身我係諗住先同佢食lunch,之後再去睇齣戲,然後再加多個活動.不過當見面時,Grace話佢唔肚餓想遲d先食野.所以我就將次序調左一調,決定先去睇場戲然後再食野.
電影內容我當然係揀愛情戲啦,因為我希望透過電影可以刺激到Grace對愛情嘅幻想同追求.不過由於時間提早左又唔岩場數,所以我由本身諗住睇嘅 變成左 ,結果就出事喇.因為衣套雖然係愛情戲,但絕對係一套催淚嘅愛情戲,就連本身好緊張成日坐唔定想偷望Grace嘅我,慢慢都被劇情所吸引,而當完場果刻,我見到Grace已經成面都係眼淚.本身諗住要令佢開心,結果一開波我就攪到佢喊…
步出戲院果段時間,我唔知講咩好,好驚講錯野或者刺激到佢嘅情緒,結果我地就完全無講過野咁行左去M記.之所以係M記其實都係Grace要求,佢睇戲前話因為平時無咩機會食,所以難得有機會想偷偷食下.所謂”男人一生,只為尋覓一個肯同自己挨麥記嘅女人”,果刻我嘅感覺同當事人一樣,Grace真係絕對”娶得過”.
幫佢買好餐放在係枱面,見佢一邊食一邊仲係悶悶不樂咁嘅樣,我心知不妙,知道唔可以再比衣個情況繼續.而正當我諗緊有咩方法可以氹佢笑令佢忘記頭先套戲果陣,我突然見到餐盤上有包茄汁,於是我腦海中有左個idea.
我:「Grace,你有無曾經試過見到包脹卜卜嘅茄汁,好想一野打爆佢? 」
「下? 無喎,痴線架咩,咁污糟… 」Grace 有d心不在焉答道.
「咁用下腦總有方法唔污糟嘅… 打落去果下感受住佢係入面爆開,種感覺其實好爽架,發洩一流~ 」我繼續講.
「你試過? 」Grace有d懷疑咁望住我問.
「你睇住喇~」
於是我用M記紙巾將包茄汁包實,然後深呼吸左一口氣之後,我就舉起右手一野揼落包茄汁度.
“噗!”
茄汁爆開同我隻手與枱碰撞嘅聲音同時響起.但不幸嘅係,茄汁並無預期咁全部係紙巾入面散開,而係唔知從紙巾邊條罅度爆左出黎,直射落我件衫度,結果我成身都係鮮紅色嘅笳汁…
如果777係柒嘅指標,咁當刻我相信我柒嘅程度係直達77777… 不過亦因為咁,我終於見到Grace由鬱鬱不歡變成笑容滿面,仲要係笑得好開心好大聲完全停唔到果隻.
「哈哈哈~ 你真係好白痴呀! 邊有人會咁玩架…」淚水再次從Grace的眼角出現,不過今次係笑到喊嘅眼淚.但佢個人都真係好好,笑到咁佢都仲一路笑一路拎紙巾開始幫我抹走身上嘅茄汁.
「終於笑返喇咩? 我為左令你笑返我先扮小丑咋~」為左掩飾自己嘅尷尬同柒,我好快就咁幫自己兜返.
「你真係為左氹我先咁…?」無諗過Grace竟然真係信仲好似有d感動咁.
「唔係我點會咁柒呀~」我當然繼續硬住頭皮咁直認不諱.
「傻瓜… 我無事呀,係套戲有d傷感咋嘛… 你唔駛咁犧性自己喎,你睇你件衫,都唔知洗唔洗得甩…」講講下結果攪到Grace反而有d唔好意思.
「可以令你笑返佢都叫光榮殉職嘅… 」我只好繼續講笑希望佢唔會介意.
「你快D入洗手間幫佢急救CPR睇下救唔救得返啦! 我唔想佢為我殉職呀…」好彩Grace都配合我接住講落去.
「係喎…好啦,咁我去一去洗手間先…」我都想盡量洗得幾多得幾多等自己之後唔駛keep住有個柒字係身.
不過當我起身打算去洗手間果陣,Grace突然捉住左我手臂.
「應承我,你一定要盡力救返佢…」佢一臉認真咁同我講.
「好,我應承你!」我輕輕拍一拍佢隻手,然後佢放開左隻手我就行左去去洗手間.
可惜一件白色恤衫再加笳汁,其實任我點洗都唔會洗得甩,最多只可以令佢淡左色,一切都係要等返到屋企有洗衣液先有得再試下.不過諗起返屋企,突然間我又有另一個idea.


text:
因為EX 我成為左一個禿頭嘅毒撚 然後遇到一隻猫: 23. 受傷
第二日我照樣參加左籃球隊嘅練習,Bryan就繼續幫手天文學會夜晚嘅BBQ同觀星活動.但由於今個世界管弦學團換成左野外定向會,所以Mabel佢地今次就join左佢地個學會活動玩下野外定向.
去到三四點休息緊果陣,我見到佢地返到營地,但就唔太對路咁嘅樣.無耐我就見Mabel要由另外一個女同學扶住單腳跛下跛下咁行返黎.我即係衝左過去.
「Mabel做咩呀? 整親?」
「係呀,頭先落山果陣扭親隻腳,好痛…」Mabel帶住點痛苦咁講.
「咁快d返房坐低除隻鞋我再睇下…」我擔心又焦急地說.
於是我同隊長講左聲後就同佢地一齊返左Mabel房.一除隻鞋Mabel隻腳踠果然腫晒.
「嘩,都好嚴重下… 要冰一冰敷先.阿偉麻煩你可唔可以幫我去飯堂果邊拎d冰黎?」我同旁邊嘅阿偉講.
「我諗都係快d出返去搵個跌打睇好d… 唔好再留係個camp喇,一陣我地call的士出返市區我同你去睇跌打啦.」見阿偉出左去我又同Mabel講.
「下… 咁咪累你無得繼續玩囉?」Mabel有d唔好意思.
「傻架咩,玩幾時都有得玩啦.我同你住咁近又最方便,而且上次我整親你都照顧左我唔少啦~」我完全無所謂.
「咁…麻煩你喇…」Mabel有d唔好意思,但又好似有d開心咁.
「頂,我地之間唔係仲要咁客氣掛?」我見佢咁客氣忍唔住話左佢一句.
「嗯…」Mabel低下了頭應道.
等阿偉拎左d冰返黎我同Mabel冰敷左陣後,我地兩個就執好野先一步離開營地,搭的士直到我地屋企附近有間我睇開嘅跌打鋪.師傅檢查左陣之後,話都係扭傷,好彩無傷到骨,敷藥休息段時間就無事.於是佢敷好藥後我地就離開鋪頭返屋企.不過見佢就算我扶住佢行都好似好痛咁,我就直接再提議不如我揹佢返屋企.
「下… 我好重架喎衣家,仲要有兩個背囊,唔駛啦…」Mabel想拒絕.
「但你好似好痛咁…得啦,我打開籃球又唔係好遠.而且唔駛擔心喎,頂唔順我自然會扔返你落地下架喇~」我講笑道.
「咁好啦…」
於是我將自己個背囊放左去心口,Mabel又揹返佢自己個背囊,然後我再揹住佢.
「果然係重左好多喎,有食飯呀下~」感受到Mabel個心口又壓左落黎,我努力唔諗然後隨口講左個話題.
「都話架啦,重就放低返我啦!」Mabel即刻有d唔好意思.
「講笑咋,雖然你係重,不過我仲大隻!」唔再理佢我邊講邊開始行返屋企.
Mabel無再出聲,然後慢慢就將個頭放左上我膊頭度.
「阿祖… 你記唔記得細個果陣你都試過好似咁揹過我一次?」過左陣Mabel突然細細聲係我耳邊問.
「有咩? 幾時?」我無咩印象.
「哈,你果然唔記得! 記唔記得小二果陣有次我地放學去左遊樂場玩,你係個攀登架度爬黎爬去我又跟住你爬,點知我爬爬係跟唔上你然後跌左落地下?」Mabel邊回憶邊講.
「你咁講起我又有d印象喎! 跟住你個膝頭流晒血好痛,係咁喊呀嘛~ 然後話好痛行唔到,結果要我揹你返屋企你先肯唔再喊,返到去我仲比你媽咪鬧左鑊呢!」我都諗返起當年嘅片段.
「哈哈,因為我驚比媽咪鬧所以賴係你唔小心推跌左我,不過你果陣好好,幫我食左隻死貓~」Mabel笑住咁講.
「咁見你之前喊得咁慘,費事你比媽咪鬧又喊過啦…」諗返起當時情境我都忍唔住笑.
「嗯… 咁你仲記唔記得你揹我返屋企果陣你攞走左我一樣野?」Mabel突然面紅紅咁問.
我:「攞走左你一樣野? 攞走左你d咩?」
Mabel:「唔記得就算啦! 不過琴晚發生果件事你唔駛放係心呀…」
「琴晚? 哦… 我無放係心呀… 你唔好放係心就真…」 諗起佢應該係講緊唔小心錫左我塊面一下果件事.不過我覺得對佢黎講應該係大件事過對我,因為衣個應該係佢嘅初吻.
「意外黎架啫,我無呀…」Mabel細細聲咁拎側左塊面講.
「咁就好…」
轉眼間返到佢屋企,我將佢交左比佢媽咪後就返返自己屋企.始終後生復原能力就係強,兩日後佢已經可以開始慢慢行返路所以都可以如常返學,而我就好有風度咁跟出跟入幫佢拎書包希望盡量減輕佢負擔.放學後我又會盡量係佢屋企陪下佢,而佢作為回報都會好快做完d功課然後比我抄.而一個星期後,佢已經可以行動如常,我就功成身退無再特別照顧佢喇.
然後轉眼間,又到學屆籃球比賽,一如原本世界,我地一路勢如破竹順利入到四強,而係四強我亦照樣被對方專人涷結,到最後一個攻勢亦同樣落左係我身上.不過今世唔知係咪因為之前嘅舊患變左慣性加上今場體力消耗大最後有d腳步唔穩,最後一下剷籃驗射雖然同樣射入左,但落地嘅時候我就因為踩到對方球員隻腳然後拗柴.
「哎吔!」
雖然嬴波應該開心,但隨住我大叫一聲然後應聲倒地,我同所有隊友都無時間開心同慶祝,全部衝晒過黎睇下已經訓左係地下嘅我有無事.而我一拗都已經心知不妙,因為感受到劇痛知道今次應該係大拗.於是因傷我被逼缺席左決賽,而係無左我衣個主力射手下單靠技安同阿希最後我地都係輸波同樣只可以飲恨亞軍.


text:
[個人傳記] 年少荒唐回憶錄: 2. 誰都MK過,哪個沒有?
自從果次按摩之後,開啟左我進入夜遊既大門.做愛果種爽真係成日都纏繞係腦入面,慢慢我就開始會上網睇啲成人資訊,鄉土呀,U汪呀呢啲成人區會睇,Even熄匙一世一呀一世發呀呢啲Call G資訊都會睇.油麻地三街呀,尖沙咀香檳呀,我都變得有膽去,我係指真人去睇.果時抱住好奇,唔使錢又有女睇喎,另類免費娛樂啦,雖然我個年紀同啲阿叔一齊搭lift又會有少少格格不入.
咁上forum,除左啲Call G資訊外,仲有兩個版塊我幾鍾意既.第一個就係甜故,以前成日會copy好多台灣中二病甜故,自己都會幻想啲情節黎丁.
第二個就係成人交友,應該算係5P前身果D「蕉ONS SP 老公老婆仔」果D啦.雖然估都估到呃人居多,但零成本又有咩所謂,乜都試下add下萬一又行運呢.
果不其然,有一晚,我係成人交友版入面add左一個女仔,佢話想即出去飲野吹水.咁小弟自問酒色財氣樣樣都啱,咪出黎睇下運氣如何啦,同佢去左太子果啲清吧,都係叫左1set啤酒坐下傾下計啦.
個女仔有啲肉地,正常女仔樣啦,都乖乖地既feel,廢話兩句之後就開始講佢做乜唔開心,原來佢男朋友靜雞雞出去溝女,溝果個仲要係佢啲姊妹黎.正常MK故事丫,跟住佢就好唔開心又唔同得身邊啲朋友講咁咪搵左我出黎吹水.
咁我都係循例做下好人,同佢分析下傾下心事,咁期間其實都算規矩既,至多都係拖下佢或者挨近少少,又或者借啲意攬下安慰下佢咁.一人3枝細啤落肚,佢好似就有少少醉啦,再坐左十幾分鐘,佢話肚餓想食野.我心諗,_ _ _? 咁半夜三更附近我淨係諗到M記,佢話都OK啦,咁就過左去食D野.
食左少少野之後,佢個人都清醒返大半,我諗住都應該冇乜運行,當日行一善飲野吹水安慰下人算啦,食飽之後佢同我講「唔好意思呀,要你特登出黎聽下訴苦」.咁我都係例牌一句「無所謂啦,我都係係屋企無事做姐」.
正當我想起身話送佢去搭車既時候,佢忽然一句「唔係咁好意思既,不如我今晚陪返你補數啦,始終你係得成人交友搵我,都係想「咩」既我諗」
我心諗,咁益我?我應該做小天使唔好乘人之危定係打蛇隨棍上有食唔食罪大惡極呢?
結果我答佢「唔係咁好既,我唔係好想咁樣蝦你」.唉屌,我係度9up乜野呀喂,真係後生仔始終係後生仔,仲係差咁啲火喉.好在佢回左我一句「Errrr 咁又唔會既」
得啦,即刻起行啦!「咁呀,我地去附近睇下有冇酒店房啦」.就係咁,我帶左佢去太子百佳,佢都成為左我第一個SP.佢應該都算係乖乖女果種,最起碼唔會有G果種撈味,連一齊沖涼佢都怕怕醜醜咁要我半推半就咁先肯就範.果次我第一次見識到咩叫肥妹仔係多水啲,同埋佢女上坐蓮都有啲功架,吹得仲幾正,可能係因為佢,我到宜家都特別鍾意叫人含.
不過與其話佢係SP,我地更似Secret Lover,大家都各自有另一半,又會周不時見面,佢會好貼心咁整下朱古力呀,整下野飲俾我.當然,我都會還返啲私人彩藏,18年既米漿佢嘆啦.
當時既佢,仲令我反思左一個問題,搵女朋友到底係搵一個相處開心舒服既丫,定係搵一個外表滿足到我既呢.平心而論,我果時女朋友索過佢,但就港女格囉,慢慢地,我好似變得冇咁在意相頭.只係冇咁在意呀,相頭唔掂果啲我一樣彈架.
同佢維持左半年左右,可能係佢既良心過唔到啦,我地就冇再聯絡


text:
相信FIFA係最多人玩嘅足球遊戲,當中Ultimate Team(FUT)係其中一個最受歡迎嘅模式,除咗可以同其他玩家較技之外,仲可以用自己最鍾意嘅球員,甚至已退役嘅球星組隊丶收藏.即使遊戲收錄大部份主流聯賽嘅球員,但竟然有一小部份係冇球員卡,好似被FUT遺忘一樣.呢篇文章就想列舉好幾位應該出現,但唔喺遊戲入面嘅球員.
1. 卡雲尼
上圖:Reddit網民設計圖片
卡雲尼喺對上幾年FIFA評分都好高,今季亦有好多出場機會,所以佢喺呢個名單之中可謂千古奇冤.還記得佢對修咸頓一場比賽取得兩入球一助攻,一般嚟講,佢已經獲得Team of the Week特別卡一張,但係到2021年,佢連普通金卡都未有.坊間普遍認為FIFA推出之時,卡雲尼仲係自由身球員,未簽約曼聯,所以FIFA就未能及時整張卡俾佢.唔知大家接唔接受呢個解釋呢?
2. R威廉斯
利物浦今季傷兵問題嚴重,尤其係後防位置,因此今季紅軍後防多咗好多新面孔,R威廉斯就係其中之一.雖然佢今季已經為利物浦一隊上陣十場,但可能因為佢上季只係踢第六級聯賽,連FIFA都冇諗過佢會咁快上位,所以連卡都唔出俾佢.至於另一位中堅尼敦菲臘斯,FIFA數值有68分.
3.法比奧干查奧
遊戲入面,因為佢助攻力強,打機好使好用;至於遊戲外,皇馬球迷對佢應該好有印象.2010年世界盃新星之一,葡萄牙左閘干查奧係勁起上嚟可以同馬些路爭正選.可惜佢喺頂級聯賽表演嘅時間唔多,2014年世盃受傷之後,佢嘅表現一直浮浮沉沉,返到皇馬亦開始外借生涯.上季佢轉會到葡超球會里奧艾維,曾經宣佈退役,但係今季仍然有喺里奧艾維註冊,不過暫時只係踢過一場比賽.即使係咁,干查奧仍然係里奧艾維一員,所以值得叫FIFA俾張卡佢,相信遊戲入面嘅佢會令唔少球迷玩家帶嚟回憶.
4. 古亞連
另一位打機好好用嘅球員.好記得喺FIFA14入面,當時踢國際米蘭嘅佢以全能見稱,係意甲隊入面不可或缺嘅成員.現實中佢曾經傳過加盟利物浦等球會,但最終為錢轉會到上海申花,之後又去到巴甲效力.喺新一年(2021年),34歲嘅佢會去哥倫比亞球會Millonarios踢波.由於FIFA有收錄哥倫比亞聯賽,所以大家理應會喺FUT再見到佢.不過FIFA連卡雲尼都遲遲未出,再用古亞連打機機會恐怕都冇.同干查奧一樣,古亞連喺遊戲世界入面為我哋帶嚟唔少回憶,所以希望FIFA會出返張卡俾我哋懷念一下啦.
5.陳俊樂
冇咩嘅!樂仔作為唯一香港人代表,點都要提下佢!如果FIFA喺今集出到樂仔嘅卡,我一定會買十張返嚟儲.


text:
同新女撞樣:食女食到八張,趙生對杯茶嘅要求,就係要似樣?不過呢位新歡唔好恃住同趙生生得似,就唔做好呢份女友工作,俾啲笑容唔該!
同你吟一吟
餅印「爺孫戀」趙世曾新女表現差搏炒
贊助商連結
立志要一世風流嘅趙世曾,大半世歎過嘅女,真係千手觀音都幫佢數唔晒.佢拖咩女已經唔係重點,反正近呢十年,口味清一色國產.
但八珍今次對趙世曾呢個新女友好有興趣,事關佢個樣,竟然同趙生倒模一樣,將「父女戀」或「爺孫戀」昇華至最高境界,唔只年齡距離,仲有種血脈相連嘅親密感.唔知趙生望住女友,會唔會覺得好似照鏡咁!又或者食女好似食自己?
Anyway,對住餅印「孫女」, sorry!新歡先啱,趙世曾好緊張拖到實㗎!不過唔知係咪有代溝,無論睇戲定行街,餅印新歡同趙生都無兩句,有時仲黑口黑面,呢種表現擺明搏彈鐘.
全程新歡都係黑口黑面,不過呢種冷,趙生又受喎,冇詐型之餘仲全程拖實.
去完洗手間,趙生四圍搵女友.之後行街,女友繼續掛住玩電話,同趙生拍拖一啲都唔專心.
行行吓,新女直頭唔郁玩電話,搞到趙生周圍望搵佢.
另一日佢哋嘅節目去睇戲,新女繼續 cool爆.
13年港女 Seasun
呢一年,女伴之一係「有樓有高潮」嘅港女 Seasun.
15年抗老起雙飛
前年趙生示範好腰好腎好男人本色,起雙飛.
16年翻版廖碧兒
去年趙世曾女友貌似廖碧兒,品味 keep得住.
撰文:八珍
攝影:李玄